
AVERTISMENT 

— Ridică mâna dreaptă și spune: jur. 

— Jur! 

— Lasă mâna jos. Personajele acestei povestiri sunt pur 
imaginare și fictive? 

— Personal cred că da, dar cum zicea o muierușcă adulteră: 
orice se poate înșela. 

— Orice asemănare cu persoane existente, sau care au 
existat în trecut nu va fi decât pură coincidență? 

— Bineînțeles că nu, toți oamenii se aseamănă. Ei pot fi 
grupați pe categorii. Există tâmpiţi...; există mai puțin tâmpiți...; 
există aproximativ tâmpiţi... Nu va fi, deci, nimic surprinzător 
dacă unii lectori se vor recunoaște în aceste pagini. 


e PRIMA PARTE e 
SĂ ȚI-O ÎMPACHETEZ, 
MERGI MAI DEPARTE? 


e CAPITOLUL I œ 


Sunt unii care sunt altminteri, dar eu, ce vreți, eu sunt așa și 
nu mă schimb! 

Și pentru că sunt cum sunt, mi s-au întâmplat toate cele ce 
urmează. V-aţi prins? 

e 

Nu c-am fi niște pricopsiţi, Félicie și cu mine, dar avem un 
grădinar. Dacă ne oferim acest lux este pentru că, aţi ghicit, se- 
ntâmplă să posedăm o grădină. 

Nu-i grozavă, (vorbesc despre grădină). Nici grădinarul de 
altfel. Și-a făcut studiile de horticultură după „Rustica”, revista 
sa preferată și deosebește cu greu un praz de o ceapă, dar 
pentru săpat cu nădejde brazdele, nu-s doi ca Julius (numele 
autentic al individului, omologat de starea civilă și chiar de cea 
militară). 

Patruzeci bătuţi pe muchie, o voce de fetiță și barbă cât un 
flacon de ulei contra insolaţiilor, inutil să-ţi baţi capul pentru 
diagnostic: glandele endocrine îi funcţionează cu îndelungi 
rateuri. Ar putea să se zbănţuie în costum de mariner, Julius, cu 
un cerc în mână, ca micuţii cuminței de odinioară și nimeni nu s- 
ar minuna. 

Endocrinele, vă zic. Pentru dat în mintea copiilor nu s-a 
inventat încă nimic mai eficace. 

Scurta lui viață, ce să mai vorbim! Tot atât de fadă ca o felie 
de bostan. Fiu de alcoolic, asistenţa publică - o vizitatoare 
antisocială care venea lunar să-i tragă o mamă de bătaie pentru 
verificarea reflexelor... Greu de imaginat ceva mai desăvârșit în 
stilul coșmar. 

Tat-su o omorâse pe sor-sa, cândva. Motivul: de ziua lui, 
aceasta îi scrisese pe tăbliță: „Tată, te iubești”. Acest „iubești” 
în loc de „iubesc” l-a pus în toate stările, pe bătrân. Nu glumea 
cu vorbele de conjugarea a IV-a. Un purist, ce vreţi. A spart 
tăbliţa în capul fetiţei: există și fani ai gramaticii... 

Trebuie înțeleși. 

Pe fondul acestor evenimente, vă daţi seama că tuturor li se 
rupea în paișpe de glandele lui Julius. A fost poreclit „Tărtăcuţă” 
și cu asta totul fusese spus. Cam sumară terapeutică, nu? 

Locuiește aproape de noi, în spălătoria cartierului. Nu-i 
culmea confortului, dar are apă curentă. În plus nu-l sâcâie 


nimeni având în vedere că trăim o epocă în care toată lumea își 
poate permite Alba Lux, să-și spele rufele murdare în familie. 

Locatarii a peste zece străduţe îl folosesc la muncile mărunte: 
Julius golește haznalele, îneacă pisoii și instalează tarabele în 
zilele de piață. Asta-i permite să subziste. Félicie, cumsecădenia 
mea de mamă, îl pune să „întoarcă” grădina în fiecare 
primăvară. Apoi ea însăși se ocupă de semănat, plantat, plivit, 
pentru că, pentru muncile delicate, Julius nu-i omul potrivit la 
locul potrivit. 

In ziua aceea, proaspăt întors dintr-o misiune, îl găsesc 
manevrând cazmaua. Atenţie mărită! Dacă nu-l supraveghezi e 
în stare să sape tot cartierul. Un moment de neatentie și găsești 
un câmp întors pe dos în locul străzii principale. Adevărat 
buldozer, Julius! 

li strâng dreapta, ceea ce necesită, din partea mea o cantitate 
substanţială de curaj. 


— Merge treaba, Julius? 

Incerc să mă pun la mintea lui, dar e oarecum dificil. 

Când are o idee în cap, apăi asta clincăne ca un zurgălău. 

Îmi consacră un surâs fericit, pătruns de o infinită serenitate. 

Seamănă cu un tip care ar fi citit Claudel și l-ar fi înțeles. 

— Da, domnule. 

li pasez o ţigaretă. Și-o proțăpește între dinţi și se apucă s-o 
rumege fără a-i scoate hârtia, cu intenţia probabilă de a scoate 
maximum de foloase din ea. 

După ce m-am supus exigențelor bunătăţii mele congenitale, 
îl abandonez pe Julius, grăbit s-o îmbrăţișez pe mama. Vă daţi 
seama că, Félicie, mă adulmecase deja. A și coborât peronul, cu 
fața luminată de bucurie și cu eternul său şal negru încrucișat 
pe piept. 

— Vlăjganul meu scump, nu te aşteptam așa devreme... 

Ne tragem câte o pupătură, două, trei și-mi anunţă o 
mâncărică de vițel pentru prânz. 

San-Antonio, preferatul dumneavoastră, trece la papuci, își 
atârnă haina în cuier și depune într-un fotoliu Voltaire acea 
parte a timpului rezervată acestor uzanţe. 

Ce bine-i acasă la tine, după ce-ai înghiţit o mie cinci sute de 
borne kilometrice, pe nerăsuflatelea. 

— Vrei o cafeluţă, întreabă Félicie. 


— Nu mersi: am băgat în mine tot drumul... 

— Ar trebui să te culci, Antoine: pari istovit. 

Clatin capul a negaţie. 

— Mai întâi trebuie să mă prezint la raport, mamă. Şi să 
înmânez Bătrânului documente de cea mai mare importanţă. 

— Măcar două, trei ceasuri, obiectează cu blândeţe Félicie. 

Reflectez. E zece dimineața. Chiar aș putea să-mi permit 
câteva clipe de răgaz. Între noi doi și faţa nord a Everestului, le 
merit din plin. La urma urmei, nu eram obligat să gonesc ca un 
nebun toată noaptea, nici să-mi tapez toată distanţa Barcelona- 
Paris dintr-o răsuflare. 

— Ascultă, mamă, mă odihnesc aici în fotoliu, două ceasuri. 
Pregătește masa pentru douăsprezece fix. La două trebuie să fiu 
în biroul boss-ului. 

Mă lasă liniștit, și-o ia fericită, către bucătărie. Mă relaxez. E 
frumos, aerul pur. Afară, vajnicul Julius scormonește scoarța 
terestră cu îndârjire, cântând cu vocea sa necoaptă un șlagăr la 
modă: Marseilleza. 

Simt subit că aș fuma cu plăcere o blondă. Am băgat în mine 
atâtea cafele, să mă ţină treaz toată noaptea la volan, încât am 
sistemul nervos în formă de arici zbârlit. Categoric, o ţigaretă 
mi-ar prinde bine. Din nefericire, ultima pe care o posedam se 
morfolește actualmente în gura grădinarului. Asta-i situaţia, 
San-Antonio, dacă vrei să faci rotocoale fumigene, trebuie să te 
deplasezi ușurel până la debitul de tutun din colț. Una peste 
alta, puţin mers pe jos riscă să facă bine încheieturilor tale 
înțepenite. 

Îi anunţ intenţia mea FSliciei. Îmi propune să se ducă, în locul 
și în schimbul meu, până la negustorul de nicotină, timp în care, 
ceapa s-ar rumeni în unt. Refuz propunerea. Asta ar mai lipsi! 

lau de pe cuier haina. In buzunarul interior al acesteia există 
un plic mare, înfășurat în hârtie de ambalaj. Conţinutul acestuia 
este neprețuit. 

II scot din buzunar și-l depun într-un vas de aramă, cu motive 
fioros cizelate din daltă și ciocan, vas care ne-a parvenit în egală 
măsură de la un unchi și din Maroc. Și iată-mă ușchit. 

Gagiul Julius a terminat partea stângă a grădinii (in english 
„the garden”) și atacă partea dreaptă, după ce a ezitat îndelung 
dacă să sape sau nu aleea de ciment. 


Părăsesc căsuţa și o iau molatec, de-a lungul bulevardului 
plantat cu arbori decorativi, către centrul suburbiei noastre. 
Totul este liniștit, calm, promiţător. Se aude, venind de la școala 
vecină, vacarmul încântător al copiilor în recreaţie. Bușiturile 
unui ciocan pe nicovală... Scuipatul șuierător al unui aparat de 
sudură, la tinichigiul din vecini. Trece un tip pe motocicletă. Pe 
șaua din spate are o colivie cu un canar în interior. Păsăroiului 
nu i se cere niciun efort pentru a se balansa în scrânciob. Un 
privilegiat! 

Străbat cei trei sute optzeci și șase de metri, plus douăzeci de 
centimetri, care mă separă de debitul de tutun și intru discret în 
dugheană. Patronul, un chelbos gras cu jiletcă de lână și buzele 
tip margine de ţucal, mă primește cu un baritonal: 

— Salutare, domnule comisar! care fac să se întoarcă spre 
mine toate privirile rarilor clienţi de dimineaţă. 

E un bișniţar cumsecade care guvernează o cotineaţă 
comercială ceva mai mare decât o minge de rugby, numai bună 
să clocească cassa. Tipul fericit că trăieşte și că ordonează 
hârtiuţe jegoase în sertărașe dimensionate pe criterii valorice. 

— Un risling mic, domnule comisar? 

Accept. 

Albișorul de dimineață, mirosul  percolatorului și al 
cornulețelor care se răcesc în coșuleţe de plastic, nu este asta o 
formă de fericire? 

Ofer rândul meu, cumpăr un cartuș de pipe și-mi reintegrez 
domiciliul, gândind senin la mâncărica de vițel a Féliciei. Am 
sentimentul datoriei împlinite, băieţi. Voi care o frecați de-a 
surda în tot felul de ocupații adormitoare, nu puteți înțelege cu 
ce rimează asta; dați-mi voie să vă spun că-i o senzație foarte 
agreabilă. 

Am reușit, tocmai, o ispravă (una în plus): să pun mâna pe 
niște documente top-secret furate Franţei, în momentul în care 
o bandă specializată le negocia la Barcelona. Conveniţi că-i o 
treabă de „first quality”, nu? E plin hexagonul de șmecheri care 
au fost numiţi Mari Maeștri ai diverselor Mari Ordine de șters 
unde știți voi, pentru mult mai puţin decât atâta. Subsemnatul 
nu-i dotat pentru îmbătatul cu apă chioară. Voi avea dreptul 
doar la o energică strângere de metacarpiene din partea 
Bătrânului. Cea mai înaltă distincţie decernată, la palatul 
curcănimii naţionale, pentru servicii exemplar executate. 


Trebuie să fi avut un mâăzgălitor de himere în ascendență, 
prea sunt detașat de deșertăciunile acestei lumi, din fericire. 

Imping poarta de fier. Scârțâie amabil din toate ţăţânile, exact 
cum se cuvine. O iau pe alee în direcţia peronului. Ceva 
nedefinit, pe care-l voi defini, totuși, mă surprinde în mod 
confuz. Plutește ceva în aer. Deocamdată vag, flu... Mă zgâiesc 
în jurul meu și pricep: Julius e absent din peisaj. Cazmaua i-a 
rămas împlântată în pământ. Sunt gata să pariez un franc vechi 
contra unui franc nou că s-a dus să ia un gât de poșircă la 
bucătărie. Asta-i Felicie: când folosește mână de lucru străină, 
se consideră obligată să o aprovizioneze cu haleală și băuturi 
fermentate. 

Intru în bucătărie. Nimeni. Pe plită ceapa s-a carbonizat, o 
fumărie acidă, neagră, uleioasă, umple laboratorul bunei mele 
mame. 

Trag repede tigaia de pe foc și mă duc s-o pun pe pervazul 
ferestrei. După care fac puţin curent ca să evacuez fumul. 

Ce-o fi asta? Ca să-și părăsească Félicie soba în timp ce are 
ceapa pe foc, trebuie să se fi petrecut ceva cu totul neobișnuit. 

Rag din fundul bojocilor: 

— Mamă! 

Dar nu-mi răspunde nimeni. Mă năpustesc afară, continuând 
să strig. Tot nimic. Dispariţia lui Julius face să-mi crească 
anxietatea. Inconjor grădina și-l descopăr, în dosul unui boschet 
de trandafiri, leșinat. 

Vă daţi seama? 


e CAPITOLUL II o 


Nici în stare normală nu-i foarte nostim, Julius. Are, în mod 
constant, aerul de evadat dintr-un borcan, lucru careţi provoacă 
frisoane. Dar, cu o rană de-a curmezișul dovleacului, pare scos 
din muzeul ororilor. Mă chircesc lângă el și-i pun mâna pe piept. 
Inima bate aproape normal. Înhăţ furtunul de stropit, dau 
drumul robinetului și-i stropesc generos biata mutră brutalizată. 
Sfârșește prin a deschide un ochi, apoi pe-al doilea. Ar deschide 
și un al treilea dacă mama-natură n-ar fi limitat la două 
renghiurile pe care ni le-a jucat. 

Mă recunoaște și un zâmbet călduros i se înfiripă pe buze. 

— Ce ţi s-a întâmplat, Julius? 

— Un domn, zice. 

Își ridică o mână murdară de pământ spre rană, o retrage 
plină de sânge, își privește degetele înroșite fără a părea că 
înțelege ceva. 

— Ce ţi-a făcut domnul? 

— A intrat cu încă un domn. M-a întrebat dacă mama 
dumneavoastră este acasă, am zis da. 

— Și apoi? 

— Nu-ș ce-a fost. Cred că mi-a luat cazmaua... 

Și-a aplicat o lovitură zdravănă pe moaca cinocefalului. 

— Și maică-mea? 

— Nu știu... 

Normal. L-a luat apa și urmarea i-a scăpat. 

— Poţi să umbli? 

— Da, de ce? 

De ce! De milioane, Julius ăsta. Dacă și-ar privi într-o oglindă 
moaca pleznită ca un fruct prea copt, poate ar pricepe. Trebuie 
că are ventilaţie la mansardă. Poate asta-i va activa facultățile 
mintale, demult înţepenite pe linia de depou. Are mult de 
recuperat, amaratul ăsta de Le Nôtre al săracilor!. 

— Hai, vino cu mine. 

Mă întorc at home (cum se spune în Savoia) și înhaţ bigofonul 
pentru a cere o ambulanță. Vor avea mare bătaie de cap să-l 
recoasă, gealaţii de la spital. Treaba lor, eu mă întreb unde a 
dispărut Félicie. Răscolesc toată casa, temându-mă să n-o 
găsesc asasinată de japiţele care-au operat această descindere. 


1 Le Nôtre, arhitectul peisagist al Versaillului. (N.T.). 


Dar nu există nici cea mai mică urmă a bunei mele mame. S-a 
volatilizat. Sau, ca să mă exprim mai corect, „a fost” volatilizată. 

Străfulgerat de o idee subtilă mă năpustesc către vasul în 
care ascunsesem documentele. Sunt acolo! 

Toate acestea s-au petrecut atât de rapid și par atât de 
incoerente încât creierii mei tind să se scurgă prin nas și urechi. 

Ce poate să însemne tot acest miș-maș? În timpul scurtei 
mele absente și-au făcut apariţia niște indivizi. l-au venit de hac 
grădinarului și au kidnapat-o pe maică-mea! Cu siguranţă că 
erau ambuscaţi în promiscuitate (cum zice Béru), pândind 
mișcările mele, gata să acţioneze. În zadar mă concentrez ca o 
sticlă de ketchup, nu-mi amintesc să fi remarcat ceva cât de cât 
insolit. 

Prăbușit pe un scaun, Julius geme ușurel în timp ce borșul îi 
picură pe cămașă. 

Am prezenţa de spirit să-i ofer un păhărel de tărie. O bea ca 
pe un sirop. Îmi votez și mie unul, cu titlu onorific și simt că 
toate merg mai bine. Cel mai greu într-o chestie de genul 
acesta, este să admiţi evidenţa. 

Doi infirmieri vin pe alee, ţinând o brancardă înfășurată sub 
braţ. Suindu-se pe peron, unul dintre ei alunecă, ratează o 
treaptă și-și rupe trei dinți de pragul ușii. Julius și cu mine îl 
ajutăm să se întoarcă la ambulanţă. Toate aceste adorabile 
personaje pleacă în grup și nepreţuitul dumneavoastră San- 
Antonio rămâne singurel în cămăruţa lui, ca o puţă, sub un 
chipiu de general. Nu știu dacă mă veți înțelege, de altminteri 
că mă înţelegeți sau nu puţin îmi pasă, mi se fâlfâie chiar, dar 
mă simt ridiculizat. 

Să fi un dur, un teribil, un superman, un crack al curcănimii și 
să lași să fie kidnapată propria ta bătrână, de sub nasul tău, 
gogomănia mi se pare de proporții cosmice. Peste angoasele 
filiale (firești, veţi recunoaște), mă simt copleșit de ridicolul 
situaţiei. 

E oare vorba de o răzbunare? Mi-am cucerit cu mintea, 
pumnul și pistolul atâţia dușmani încât, pentru a-i repertoria, mi- 
ar trebui un computer. Și nu orice hârb cu cipuri, ci unul 
sofisticat, unul care-ţi permite să afli până și câte fire de păr 
avea Louis XIV sub braţ și la ce vârstă i-a ieșit măseaua de 
minte lui Clovis. 


Dacă cineva a vrut doar să se răzbune pe mine, atacând-o pe 
maică-mea, ar fi lovit-o sau ucis-o pe loc, probabil... 

Mai golesc un păhărel de moartea laringelor și înhaţ telefonul. 
Vocea Bătrânului este mai mieroasă decât o acadea, în clipa în 
care-mi identifică mândrețea de voce. 

— Te-ai și întors, San-Antonio? Ţi-ai dat toată strădania... 

În materie de strădanie, i-aș fi zis mai bine ultra-danie, căci 
am dat ce am mai drag pe lume, dar nu-mi ardea de 
calambururi. 

— Ai documentele, patroane, îl anunț. Atâta doar că s-a ivit o 
mică piedică... 

Tonul Cheliosului încetează să mai fie uleios. Interoghează, 
tăios până-n prăsele: 

— Ce-i? 

— Un mic necaz de ordin familial. Îmi este imposibil să vă 
predau personal hârtiile. Puteţi trimite un curier demn de toată 
încrederea? ÎI aştept acasă. 

— Bineînţeles, dragul meu. 

Din moment ce necazurile nu sunt decât familiale, își 
tamponează săculețul purtător de ouă clocite cu o lăbuță de 
aligator femelă. 

— Nimic grav? se interesează, pentru că e, totuși, politicos. 

— Nu, patroane. 

— Cu atât mai bine. Treci să mă vezi cum te eliberezi, nu-i 
așa? 

— Contaţi pe mine. 

Ne urăm unul altuia chestii fericite și punem, fiecare, aparatul 
său de debitat minciuni, la locul lor pe furci (care furci, în cazul 
meu, sunt caudine). 

Se spune că ban la ban trage. Ei bine, idem pentru tubofon. 
Cum pipăi un post telefonic, se declanșează în lanţ. De-abia mă 
re-afundasem până-n gât într-o stare de meditaţie dubioasă, 
când soneria invenţiei lui Bell et Comp. îmi cântă aria „Ridică- 
mă”. Muzica distonantă a Peteteului, livret Caselededepuneri. 
Cum aceasta este o piesă căreia nu-i pot rezista, înșfac 
bigofonul și, cu o voce suavă dar bine timbrată, articulez un 
„Alo”! care ar face să pălească de invidie pe însăși D-na Edwige 
Feuillere. 

— Comisarul San-Antonio? Modulează o damă care, judecând 
după inflexiuni, nu pare să fi ajuns la vârsta când se recurge la 


serviciile chirurgilor esteticieni pentru netezirea pieilor prin 
lifting. 

Voce caldă, vibrantă. Simţi nevoia să vizionezi buzele care 
articulează atât de frumos. 

— In carne și oase, răspund eu, cu acel simţ al apropoului 
căruia îi datorez și porecla „Mitralieră” (din pricina tac-tacului 
prompt). 

— Vă deranjez ca să vă dau vești despre doamna mama 
dumneavoastră. 

Fraţilor, mi s-a oprit pitpalacul. Aș da orice plus altceva să mă 
găsesc față-n faţă cu posesoarea acestei voci șarmante. E o 
umbră de ironie în cuvintele ei. Cred că jubilează în forul e 
interior. (Gândesc cum vorbește Beru). 

Mă cunoașteţi suficient pentru a înțelege că vajnicul San- 
Antonio fierbe. Mușchii mi se înnoadă, aorta mi se dilată, colonul 
urlă pământ, sistemul-circulator se înnămolește, celulele cenușii 
se îndoliază, degetele de la picior se fac pumn, iar plexul solar 
începe să mi se bronzeze. 

— De altminteri, anșenează vocea melodioasă, v-o dau la 
aparat. 

O scurtă pauză. Pipota mea face „8” și nu mai reușesc să 
înghit saliva. 

Vocea blândă a bunei mele Felicie gâdilă ușor placa sensibilă 
a receptorului. 

— Antoine! E uluitor, dragul meu, dar nu trebuie să te 
îngrijorezi... 

Stop! | s-a smuls aparatul din mână. 

Sirena în piele de vacă reia iniţiativa operaţiunilor. 

— Asta ca să vedeţi că nu glumim, dragă comisare. 

— Urmarea! zic sec. 

Vorbesc sec dar trebuie să recunosc că nu am un fir de păr pe 
mine care să nu fie ud. De rândul ăsta trebuie să mă fac la idee 
prin propriile mele mijloace: Félicie a fost cu adevărat 
kidnapată. Mai nutream o undă de speranţă: groggy și umbra de 
speranţă. 

— Suntem dispuşi s-o eliberăm pe doamna, mama 
dumneavoastră, în schimbul anumitor documente pe care le-aţi 
adus din Spania, zice gagica, pe același ton calm și curtenitor. 


lată-ne ajunși la motivații. De fapt nicio secundă nu mă 
îndoisem că incredibila aventură era în legătură cu ultima mea 
misiune. 

— Fără glume! reușesc să articulez bâlbâăit. 

Drept care nici măcar mie nu-mi sună convingător. 

Dacă vrei să te dai mare trebuie s-o faci din toată inima. 

Ori tocmai tragerea de inimă lipsește intenţiei mele de a mă 
grozăvi. 

— Fără glumă, afirmă interlocutoarea - din păcate - invizibilă. 

— Jalea e, zic, că nu mai sunt în posesia mea. 

— Ar fi regretabil pentru scumpa și bătrâna dumneavoastră 
mamă, asigură târfa. 

Și adaugă, supliment lămuritor: 

— Am exercitat o supraveghere atentă în jurul biroului și al 
domiciliului dumitale, comisare. Aceasta ne-a permis să 
constatăm că v-aţi dus întâi acasă. 

— Corect, atâta doar că, odată frontiera trecută, pusesem 
documentele la poștă. 

Dintr-o dată vocea se schimbă. Pierde și-n ironie și-n 
amabilitate. 

— Treaba dumitale este să le recuperezi. Avem încredere în 
dumneata. Presupun că ţii la viaţa mamei dumitale, restituie-ne 
hârtiile în cauză! Ai douăzeci și patru de ore la dispoziţie. Dacă 
mâine la prânz n-am recuperat aceste documente, stimata 
doamnă va sfârși de o manieră foarte dezagreabilă. Sunt - după 
cum ştii - mai multe feluri de a muri, domnule comisar. 

Fălcile mi s-au înţepenit. Strâng atât de puternic din dinţi 
încât molarii s-au înfipt doi milimetrii în gingii. Reușesc, totuși, 
să-mi descleștez gura pentru a profera: 

— Dacă vă atingeţi de un singur fir de păr al mamei mele vă 
veţi căi, vă previn. Moartea pe care o pretindeţi că o pregătiți 
mamei nu va fi nimic în comparaţie cu ce vă voi face eu să 
suportaţi. 

Vaca izbucnește în râs. 

— Nu face literatură, dragă comisare. lată instrucţiunile 
noastre... Cunoști oficiul poștal de pe Champs Elysées? 

la tăcerea mea drept răspuns afirmativ și continuă: 

— Are, în holul de la parter, o serie de cabine telefonice 
numerotate. Te vei duce la cabina 14. Am spus: 14, sper să nu 
uiţi. Între perete și aparat este un spaţiu în care nu-i câtuși de 


puţin dificil să strecori foile. Asta-i tot. Cum vom fi în posesia 
hârtiilor, o eliberăm pe mama dumitale. Bineînţeles este inutil să 
supraveghezi cabina, cred că-ţi dai seama. La primul semn 
suspect vom considera înțelegerea încălcată și te vom ajuta să 
devii orfan. 

Râde din nou. 

Sute de oameni utilizează zilnic fiecare cabină. Îţi dai seama 
că a supraveghea și urmări pe toţi cei ce folosesc cabina 14 ar fi 
nebunie totală, iar o operaţie de asemenea anvergură n-ar 
putea trece neobservată. Cine are urechi de auzit s-audă! 

Bing! 

lată-mă din nou singur. Mă joc puţin cu aparatul. Mi-l pun pe 
frunte și privesc în oglindă această pereche de coarne de 
ebonită. Ești ridiculizat cât se poate, dragul meu San-Antonio. Ai 
fost posedat la pielea goală. Intre tine și un cur pictat nu-i mai 
mare diferenţa decât între un deputat și un zarzavagiu. 

Prima mea reacție, recunosc lovindu-mi cutia toracică de să- 
mi rup coastele, e destul de lașă. Imi zic: „Dacă tot sunt în 
posesia mea, aceste documente, le voi da. După ce mi-o 
eliberez pe Félicie, mă descurc eu să pun iar mâna pe ele”. 

Atâta doar că nu-i vorba decât de un prim impuls. Îmi schimb 
gândul. Și asta din mai multe considerente, dintre care iată-le 
pe cele principale: 

e Am o conștiință profesională din oţel inoxidabil și ideea de a 
ceda șantajului mă insuportabilizează. 

e Cunosc moravurile acestui gen de indivizi. Știu prea bine că, 
dacă le dau satisfacţie, nu vor avea nimic mai grabnic de făcut 
decât s-o omoare pe scumpa mea Félicie, pentru eliminarea 
unui martor compromiţător. 

Concluzie: trebuie să-mi găsesc mama în mare viteză. Să nu 
cedez teribilei presiuni, a refuza acest târg odios este cel mai 
bun mijloc pentru a o proteja. 

Aici ajunsesem cu reflecţiile mele îngrijorate, când o caleașcă 
neagră stopează în faţa conacului meu. Din ea coboară două 
arătări familiare: Mathias și Pinaud. Sunt bravii menestreli 
trimiși de Bătrânul să ia documentele. 

Se anunţă discret. 

Pinaud, care este de-al casei, se prăvale într-un fotoliu. 

— Maică-ta nu-i p-aci? se miră el. 

— S-a dus la cumpărături... 


Îi întind plicul lui Mathias cu o strângere de inimă. Făcând 
acest gest definitiv, mi-am stabilit ireversibil poziţia. Aiuriţii nu 
bănuiesc nimic cu privire la semnificaţia sa dramatică. Furtună 
gradul nouă în cutia mea craniană, fraţilor! Și cu toate astea 
barometrul arată timp frumos. 

— Ne oferi un aperitiv, sper! sugerează Pinaud. 

Ramolit ca de când îl știu. E palid tot, ofilit total. Ai zice o 
salată de la lada de gunoi. Are iz de vegetală în putrefacție. 
Ochii săi tulburi par două scoici abandonate în plin soare. 

Morocănos, scot o sticlă de Martini, trei pahare și le bușesc pe 
masă. Sunt teribil de grăbit să-i văd cărându-se pe acoliţii mei, 
cu prețioasele planuri. Să fiu din nou singur. Să hotărăsc un plan 
și să acţionez. Da: ACȚIUNEA! 

— Faci o moacă bizară, observă finalmente Pinaud, nu merge? 

— Ba da. 

— E plecată pentru multă vreme maică-ta? Aș dori să-i prezint 
respectele... 

— Lasă-le după ușă, zic, o să i le dau când se întoarce. 

Mormăie înţepat: 

— Pă scurt, suntem în plus? 

— Am treabă, mă scuz. 

Umplu cele trei pahare și le dăm pe gât în tăcere. Mathias îmi 
aruncă priviri îngrijorate. Bănuie că nu-mi sunt boii acasă și ochii 
săi negri distilează semne de întrebare. 

— Dacă aveţi nevoie de ceva, domnule comisar? propune. 

Am nevoie să fiu lăsat în pace, dar e dificil de exprimat 
chestia asta când ești băiat politicos, solid format de-a lungul 
celor șapte ani de-acasă. 

Arcașii curcănimii republicane se cară, luând documentele și 
eu mă regăsesc singur cu gândurile mele. O companie 
dezagreabilă. 


e CAPITOLUL III e 


În viaţă, esenţialul este stăpânirea de sine. Tipul care-și poate 
controla reacţiile, sigur de el fără sprijinul unei caschete 
galonate trântită în vârful tărtăcuţței, e asigurat de succes. 

Este ceea ce mă efortez să-mi bag în cap, în timp ce fac un 
duș cu apă îngheţată. Apa chioară, mişto invenţie. 

A avut fler de milioane barmanul care ne-a preparat coctailul 
ăsta (două măsuri de hidrogen și una de oxigen. Agitaţi bine și 
folosiți-o în mici cantităţi, amestecată cu mult whisky). 

În capătul a zece minute, jetul viguros al stropilor bine 
calibrați și corect direcţionaţi, mi-a șters oboseala. Mă rad 
impecabil, îmi pun o cămașă albastru deschis cu gulerul ușor 
scrobit, îmbrac un costum de tweed lejer, înnod o cravată cu 
dungi alb-albastre și, înțolit milord, pornesc la război. Pentru 
început, purced la o rapidă explorare a vecinătăţilor imediate. 
Eu și mama locuim pe o stradă discretă, cu vilișoare și grădini 
delimitate de ziduri pudice... Ceva mai departe, în direcţia 
centrului Saint-Cloud-ului, maistrul tinichigiu deja citat continuă 
să trateze cu ciocanul aripile mașinilor bușite. 

Singurul zgomot al străzii. Cu excepţia câtorva frânturi de 
muzici răspândite de Europanumberun, totul calm, suav, liniștit. 

O ginesc pe servitorica vecinilor noștri. Suită pe un scaun, 
freacă geamurile ferestrelor de la primul etaj. 

O cunosc de când i-am executat un solo de balalaică la 
jartiere, într-o zi când stăpânii ei se duseseră să-și mărite 
nepoata domiciliată în nordul Auvergnului. 

— Martine! o strig cu vocea mea de centaur. 

Dă drumul pieii de căprioară, care planează în zbor lin până 
pe gazon. 

— Bună ziua! susură dulcea copilă. 

Are fundulețul plinuţ și rotund, mutriţa rotundă, ochiul rotund 
și pistrui în jurul năsucului. 

— N-ai zărit-o pe maică-mea? mă informez, ca și cum ar fi 
vorba de ceva lipsit de importanţă. 

— Da, răspunde fermecătoarea de geamlâcuri, a plecat într-o 
mașină cu doi domni... De cel mult o jumătate de oră. 

— Coboară, vreau să-ţi spun două cuvinte... 

— Nu, înţelege greșit apelul subreta, am de lucru. 

Fără îndoială-și închipuie că intenţionez să-i cânt „Sus, sus, 
sus, cel mai înalt ţăruș din lume”. 


Își punctează refuzul cu o mimică expresivă, cu trimiteri 
proletare la patronii ei. 

Toanta! 

Apăs soneria și intru la vecini. O pereche de pensionari. El a 
fost crescător de porumbei călători în armata colonială, ea este 
originară din Colombes, pe scurt era scris în cartea destinului să 
se înțeleagă. Amândoi ursuzi, cresc în continuare porumbei, 
pentru că exista un columbar în curte, când s-au mutat aici, 
venind de la Columb-Bechar. 

Mă întâmpină bătrâna, alertată de ţărâitul soneriei. E o sfrijită 
vopsită în blond, tot atât de sfârșită ca dimineaţa unui revelion. 

— Dragă vecine, ciripește distinsa columbofilă, cărei ocazii 
datorăm onoarea acestei vizite? 

li dedic surâsul meu Gibbs numărul 408/3, cel mai recunoscut 
de utilitate publică de către ministerul timpului liber. Urmare de 
la cauză la efect, vecinei i se dilată corsajul. 

— Aş dori, dacă-mi permiteţi, să cer o informaţie femeii 
dumneavoastră de serviciu. 

Se încruntă, gen mops. Işi închipuise poate, că venisem s-o 
răpesc pe armăsarul meu alb. | s-o fi suit Ivanhoe la cap. 

— Lui Martine? se miră, profund reprobatoare. 

— Da, mama mea a ieșit cu niște prieteni. Martine a văzut-o 
din moment ce lucrează la etaj. 

Şi-i servesc in extremis (pentru că am făcut doi ani de latină 
la un tipograf specializat în cărţi de rugăciuni), o gargară cum 
că, să vedeţi, mama a plecat fără a-mi lăsa indicaţii precise cu 
privire la prietenii la care s-a dus. 

Chestia prinde ca o exemă pe pielea unui cerșetor. Asigurată, 
D-na porumbel-(it) (it is the name of the mistress) mă introduce 
în sufrageria mobilată complet Henric II. Pe bufet o operă din 
ipsos de Paris veritabilă, care reprezintă o fetiță ţinând un snop 
de grâu în braţe, în timp ce câinele îi latră în nas. Mă extaziez 
așteptând sosirea Martinei. 

Slujnicuţa roșește zărind-mă. 

— Domnșoară, mă adresez ceremonios preţ de un deget (cine 
va stabili exact și când, importanţa unui deget într-o 
ceremonie!). Domnișoară îmi puteţi descrie persoanele cu care 
a plecat mama mea? 

— Erau doi bărbați. 

— Și cum arătau acești bărbaţi? 


— Erau în impermeabile deschise la culoare. 

— Descrieţi-mi-i, vă rog... 

— Nu pot. Abia i-am întrezărit. Aveau pălării maro, nu le-am 
distins figurile... 

— Nu-i ziua mea băftoasă azi. Mama îi urma? 

— Era unul care-i dăduse braţul! 

Mă străbate un tremur interior. Când te gândești că, în timpul 
acestei răpiri, eu îmi paradeam gâtul cu poșircă, la trei sute de 
metri de locul faptei! 

Culmea culmilor! cum ar zice Mansard. 

— Le-aţi văzut mașina? 

— Vag. Era neagră... 

— Ce marcă? 

— Poate un Peugeot 403... Dacă nu cumva un Versailles sau 
un D.S. 

Atâta precizie mă face praf. 

— Este tot ce-mi puteţi spune, draga mea copilă? 

— Da. 

— Atunci întoarce-te să „faci” geamurile! ordonă imperativ 
maica  Porumbel, care nu-și plătește servantă pentru 
supravegherea mamei vecinilor polițiști. 

Martine îmi înșurubează o promițătoare privire azurie și se 
cară. Mă grăbesc să-mi iau rămas bun de la vecină. Soțul ei are 
aerul fals-absent și mă tem să nu-i ridice tensiunea intimitatea 
mea cu nevastă-sa. Drept care refuz paharul de porto pișorcos 
pe care aceasta insistă să mi-l ofere. 

Mă găsesc în faţa reședinței mele, mai vițel la poarta nouă 
decât înainte de a o intervieva pe subretă. Doi bărbaţi în 
impermeabile deschise și cu pălării de fetru maroniu care 
folosesc o mașină neagră! 

Rahat cu mac. Speram să obţin o pistă, dar îmi dau seama că 
frec ţiparul, pe partea asta. Și dacă obţineam numărul mașinii 
nu era nicio scofală: certamente răpitorii circulau cu numere 
bidon. 

Deocamdată contactul meu cu animalele în chestie e scurt- 
circuitat. Singurul punct posibil de întâlnire a drumurilor noastre 
rămâne, la urma urmei, cabina 14 a oficiului poștal Champs- 
Elysées. Sector în care, fără îndoială, împricinaţii sunt cu ochii 
cât cepele. O singură manevră greșită și-am zaharisit-o definitiv. 
Risc s-o pierd pe blânda mea Félicie. Idee insuportabilă! Am 


luat-o-n barbă în asemenea măsură că nici măcar nu-mi rămâne 
destulă putere să mă răcoresc prin cel mai scatologic din folclor. 

Intru-n casă terminat. lau telefonul și compun numărul 
Curcănimii Naţionale. Cer centralistei să mi-l paseze pe Berurier. 
Respectiva mă anunţă că onorabilul meu coleg e pe liber azi, 
ceea ce mă surprinde. Inchid dezumflat. 

În cazurile grave (și niciodată n-am întâlnit unul mai 
important decât acesta) simt nevoia Grasului. Poate vă 
surprinde, știind că pachidermul este personajul preferat al 
luărilor mele la mișto. Florile au nevoie de îngrășăminte. Beru, 
cu tot respectul datorat, este bălegarul meu. Mă fertilizează. În 
cazul de faţă, cu cât gândesc mai mult, cu atât am nevoie de el, 
de logica sa greoaie cusută cu fir de sârmă ghimpată. 

Cum trebuie să acţionez rapid, încui poarta și sar în 
tărăboanţa mea. 

e 

De la intrarea în imobilul care are privilegiul să găzduiască 
existența vegetativă a vrednicului Béru, trompele lui Eustache 
îmi sunt zgâriate de un cânt de beţie, care coboară etajele de-a- 
ncălarelea pe rampa scării. Recunosc vocea de bas-nobil- 
galvanizat: e cea a subordonatului meu. Recunosc de asemeni și 
cântecul: Saltelarii, imnul preferat al Grasului. Este vorba de o 
baladă, relatând necazurile unui saltelar care fusese denumit 
Dărăcitorul lui Rabelais și care poseda o fată frumoasă ca ziua 
Z. 

În loc să dărăcească saltelele, fătuca le folosea pentru 
exerciții în doi. Aşa a cunoscut un sultan vestit, Homan 
Hericanul, care a vrut s-o ia în patul său. Fata saltelarului s-a 
crezut picată-n cer, dar a descoperit repede că picase în rahat. 
Se întoarse deci la Dărăcitorul lui Rabelais, încărcată cu un 
bebeluş rotofei și urlător și cerși iertarea saltelarului. Ceea ce 
acesta-i acordă. Ca prin minune, asupra ei pogori Harul, după ce 
pogorâse sultanul; fata se puse pe dărăcit și-și învăță odrasla 
nelegitimă să dărăcească saltele găurite, toată casa dărăci în 
cor și faima ei crescu. 

V-am făcut acest rezumat ca să vă daţi seama de noblețea 
textului, înalta deschidere morală și prelungirile sale filosofice. 
De câte ori Grasu o ia pe ulei, rage asta. Și de fiecare dată când 
zbiară Saltelarii, plânge. Cum plânsul îi face sete, această 
virtuoasă cântare are funcţiile unui perpetuum mobile. 


Escaladez cele două etaje care mă separă de bârlogul 
Majestății Sale și exersez pe butonul soneriei o apăsare laterală, 
al cărei rezultat este declanșarea unei ţârâieli stridente. 
Cântecul moare pe buzele unse cu vin roșu ale Grasului. Percep 
oarecare înjurături. Apoi, balena sa vine să-mi deschidă. 

E-nţolită la 8 ace (nu te poţi exprima altfel despre o doamnă 
care cântărește o sută douăzeci de kilograme, deci dublul unei 
persoane normal constituită.) 

E drapată într-o rochie de mătase groasă și, când îmi întinde 
laba, am tendința să îngenunchez pentru a săruta safirul pe 
care-l poartă la deget, într-atât seamănă cu un episcop ieșit 
nebărbierit din postul mare. 

— Ca să vezi, gângurește Bertha, ce sublimă surpriză! Ezact 
la tanc. 

Şi-mi explică, târându-mă în sufragerie, că dă o recepție 
intimă pentru sărbătorirea a douăzeci și cinci de ani de 
căsătorie. 

E tot ce poate fi mai intim, recepţia. Nu sunt convocați decât 
soţul legiuit și amantul ei, coaforul. Dacă este puţin numeroasă, 
recepţia trebuie să fi fost bogată în calorii, Grasu-i mai violaceu 
decât rochia Doamnei. 

— Ei bine, behăie ea, dacă mă așteptam... 

Și-mi strivește dreapta cu o frenezie de care vinurile de 
Rocher nu sunt străine. 

— Dac' nu ierai în misie, te-aș fi chema’, afirmă Bérurier; aș fi 
vru’ să-l am și pă Pinuche, da’ Bătrânu nu vru să-i dea permisie 
o'ată cu mine. 

Coaforul miroase a briantină argentiniană. E radios. Această 
nuntă de argint îl bagă-n călduri. Cât sunt de fericiţi, toţi trei; ce 
frumos menaj formează: tipic francez, sudat, exemplar și tot 
restul. Tinerii căsătoriți ar trebui convocați să facă stagiu la Beru 
pentru a se iniţia în bucuriile vieţii conjugale. Ar învăţa astfel să 
se organizeze și să evite zdruncinăturile de care suferă atâtea 
cămine. 

— Ai halit? se îngrijorează Beru. 

Are ochii injectaţi de vin, nasul striat de vinișoare și faţa ca 
muleta unui toreador. 

Îmi dau seama că, efectiv, am stomacul la călcâie. 

— Nu. 


— Slavă Domnului! exclamă reverenda Bertha, totdeauna 
religioasă când e vorba de crăpelniță. Slavă Domnului, mi-au 
mai rămas niște rață cu portocale, friptură de miel, tocăniţă de 
iepure, puţină quiche lorraine, sufleu de cozi dă langustă și un 
pic de mazăre. 

Afirm că m-aș mulțumi cu astea și, în timp ce balena 
încălzește plita, mă apuc să-i povestesc Grasului cruda mea 
păţanie. 

Se înduioșează, compătimește, asigură că Felicie este cea mai 
grozavă femeie din lume, își strivește o lacrimă groasă cât o 
insulă plutitoare, după care-și transformă cele cinci degete într- 
un pumn mușchiulos la a cărui vedere ar leșina însuși Camera și 
trântește această halcă de carne nedezosată pe masă. 

— O s-o găsim! decide. 

Momentul este mișcător, fraţilor. Încărcat de grandoare! 
Jurământul celor trei fraţi Horatius, e căcărează de capră, prin 
comparație. Alfred, coaforul, începe să plângă. Grasu își dă pe 
spate fetrul de duminecă, de care nu se poate despărți la 
recepţie și cu o voce grea, declară: p 

— Vezi tu, San-Antonio, astea ie rizicurile meseriei. In jobu’ 
nosst' cazi din cân în cân din Sicilia în Caraibe. Esenţialuiie, 
conchide el cu pertinenţă, să ai sănătate. 

În petto, îl rog pe Dumnezeu ca Félicie să și-o păstreze pe a 
ei. Bérurier, care e la al patrule litru de roșu, continuă: 

— Dacă ţi-aș zice că la nepotu-mio, fostu' boxer, treaba nu 
prea merge? Nevastă-sa e la senat, în Alpi. | s-a făcut un pleo 
thorax. A începu' prostește, dintr-o prindere dă plămâni și dup- 
aia... 

Și strivește vreo duzină de lacrimi bine constituite în care s-ar 
îneca un congres întreg de crocodili. 

Bertha face o diversiune fericită, mimând o graţioasă 
stewardesă a Air France-ului. Îmi aduce un platou destul de 
garnisit cât să sature populaţia a trei ţări subdezvoltate. 

Bag pe jgheab fără poftă, gândindu-mă la Felicie a mea, care 
se zbate în labele unor nemernici. 

Vocea sa la telefon era fermă, netă. Aprigă femeie, Felicie. Nu 
genul spăimoasă. Sunt sigur că le-a impus prin calm și 
demnitate. 

— Ai proiecte? întreabă Grasu, vărsându-și al n-elea stacan de 
roșu. 


Înclin capul. 

— La oficiul poștal de pe Champs trebuie început, Grasule. Cu 
toată grija cuvenită faptului că pezevenghii ăștia mă ţin în 
colimator. Dacă mă văd fâlfâindu-mă pe acolo fără să depun 
planurile, se vor prinde că umblu cu rața vopsită. 

Tocmai mușcam un copan de rață. Sfinte, rețetele tușichii 
Bertha! Căutaţi în volumul doișpe, capitolul paișpe! 

— Ce mitocosești pentru Oficiul Poștal, o capcană? 

— Imposibil. Javrele astea au dreptate: prea multă lume 
folosește telefoanele. Nu-i poţi urmări pe toţi câți vor intra în 
cabina 14... 

— At'cea? 

— Atuncea vom proceda altminteri. Biroul poștal se închide 
târziu, dar se închide. În noaptea asta vom pregăti un mic 
dispozitiv special în cabina 14... 

— Ce? 

Beau o gură de vin. 

— Persoana care ne interesează va fi cea care va lua plicul 
ascuns în spatele telefonului. Voi depune deci un plic de sanchi. 
Voi cere însă laboratorului nostru să branșeze în cabină un 
semnalizator care să se declanșeze când cineva atinge plicul. O 
chestie gen lămpiţă roșie care se luminează. Pricepi? 

— Bravo, e gândit regește, bâlbâie frizerul. 

— Tu, Beru, tu îţi vei cumpăra o bluză gri și te vei așeza 
petete la un ghișeu al Oficiului. Când se aprinde lampa, 
urmărești tipul în chestie, înțeles? 

— Ai încredere, filatura ie darul meu din născare, bombăne 
Beru, aruncându-i coaforului priviri grele de subiînţelesuri. 


e CAPITOLUL IV eœ 


Cum trec pragul Franch Chicken House Corporation, societate 
furios anonimă, cu capital indexat, dispensat de impozit celular, 
sunt strigat de caporalul Prinfaţă care, ajungându-mă prin spate, 
îmi bate respectuos umărul pe deasupra. 

— Mă bucur să vă văz domle comisar. Patronu vă pretinde sus 
și tare. S-a încercat un telefon la dumneavoastră dar n-a 
răspuns nimeni... 

Îi mulțumesc lui Prinfaţă și-l evit pe lateral, plonjând în vechiul 
ascensor hidraulic care ridică zilnic încărcături de sticleţi leneși 
către etajele unde plutesc miasme de tutun și caftinguri. 

Debarcare la Bătrânul. Moaca lui mă înspăimântă: nu l-am 
văzut niciodată cu asemenea mutră, nici măcar în coșmare. 

Este de un alb care dă ușor în verde cu, deasupra cheliei, 
reflexe ca de moar. Buzele sale, dintotdeauna subțiri ca 
găuricea unei cutii destinate colectării de fonduri pentru 
susținerea școlii laice, seamănă acum cu o lamă de bărbierit. lar 
privirea sa degajă tot atâta căldură cât un sloi de gheaţă într-un 
vagon frigorific traversând Alaska. 

Nu-i nevoie să fii ghicitor în stele pentru a înţelege că nodurile 
nervilor patronului au slăbit și se bălângănesc. 

Dă Doamne să nu mă bage Bătrânul într-o anchetă urgentă! 
Aș fi obligat, în acest caz, să-i trântesc demisia, ancheta mea 
personală primează. 

— Doreaţi să mă vedeţi, patroane? 

Îmi indică un fotoliu pivotant, ca și cum m-ar trimite pe 
scaunul electric. Îndrăznesc să hazardez în acesta un curuleţ 
prudent. Remarc extrema nervozitate a degetelor sale. Face 
opturi, noduri, arabescuri. 

— Da, San-Antonio, voiam să te văd... 

Ridică celebra-i mapă de birou din piele modelată cu ciocanul 
și culege un plic din hârtie de ambalaj. II recunosc, este cel care 
conţine documentele aduse de mine de la Barcelona și atât de 
aprig disputate. 

— Poftim... 

— Ce e, patroane? mă smeresc eu (care mi-am început 
educaţia la un colegiu de iezuiți). 

— Priveşte! 

Deschid plicul și scot din el un vraf de foi. Le examinez: sunt 
riguros albe. Torente de sânge îmi inundă brusc, faţa. 


— Nu înțeleg, șefule, rag ca un elefant (Am cunoscut intim cu 
ani în urmă, un cornac). 

— Regretabil, explodează Directorul - și eu care contam pe 
dumneata să-mi explici... 

Buimăceală de zile mari. În bulbul meu, a cărei eficacitate 
este totuși recunoscută, se intonează „Mister și fasole bătută”, 
versiune originală, sub-titrarea în papuașă. 

— Vreţi să spuneţi că plicul pe care vi l-au remis Mathias și 
Pinaud nu conţinea decât aceste foi albe? 

— Exact. 

— Dar, dar... behăi eu, ceea ce se explică prin aceea că am 
mâncat friptura de miel. 

— Dar ce? tranșează Bătrânul, cu cuțitul de tăiat plicuri. 

— Sunt absolut sigur că am recuperat adevăratele planuri la 
Barcelona. Le-am luat de la agentul turc într-o cameră a 
hotelului Arycasa. Le-am verificat și nu văd cum... Erau în 
buzunarul interior al vestonului meu. Am luat până și 
precauţiunea de a mi le fixa în căptușeală cu ajutorul a două ace 
de siguranţă și nu m-am dezbrăcat înainte de a ajunge acasă. 

— Acestea sunt, totuși, faptele! afirmă bossul. 

Nu se încălzește defel. Privirile mele dezolate îl lasă mai rece 
decât Mont-Blancul iarna. 

O liniște penibilă îmi apasă căpăţâna. 

Bătrânul o rupe fără niciun efort. 

— Prefer să te las să elucidezi acest mister, dragul meu. Insist 
asupra urgenţei... trebii. Când mi-ai telefonat din Barcelona că 
misiunea a reușit, am avertizat imediat, bazându-mă pe 
cuvântul dumitale, pe Dl. Ministru de acest... Hm... așa zis 
succes! 

Ah, vocea cheală! Folosește cuvinte care rănesc. Mă ridic. 

— Mi-este imposibil să-ţi dau ordine mai precise și nici măcar 
sfaturi, San-Antonio. Tot ce pot să-ţi spun e că-mi trebuie 
planurile în urgență maximă. _ 

Ezită și catadicsește, totuși, să-mi întindă mâna. li presez cele 
cinci fără entuziasm. Are mâinile reci, ca cele ale unui șarpe, ar 
zice Ponson de Terrail?. 

Amărâtul care iese din biroul său este mai plouat decât 
vitrina-reclamă a unui negustor de umbrele din Brest. 


2 Vicontele Pierre Alexis Ponson de Terrail, romancier francez, creatorul, în sec. XIX, al 
personajului Rocambole. (N.T.). 


Renunțând, din grabă, la ascensor, cobor în viteză până în 
biroul meu. 

e 

Acolo îl descopăr pe onorabilul Pinuchet, în patru labe pe 
podea, foarte ocupat, îmi explică, că-și caută un nasture de la 
prohab. Această pierdere îl îndurerează cu atât mai mult cu cât 
nasturele era ultimul. 

— Dacă ies așa, se lamentează demnul personaj, voi fi linșat 
pentru atentat la pudoare... 

ÎI încurajez. 

— Pentru atentat la pudoare, este necesară o anumită sculă; 
în ceea ce te privește, ești scos din cauză. Nu cu amintiri 
îndepărtate poţi scandaliza contemporanii. 

Incepe să se văicăre, dar sfântul Anton de Padova pe care-l 
invocase în afacere își face treaba și Pinaud dă cu nasul în 
nasture. Il culege, nu fără legitimă devoțiune, și-l depune pe 
sugativa biroului meu. După care scotocește unul din sertare, cu 
speranţa că va descoperi ceva de cusut. 

— Mathias? întreb 

— S-a dus să caute niște berici, vine imediat. 

Ca într-o piesă bine regizată, Mathias intră cu două sticle de 
Kronenbourg. 

— Hei, domle comisar aţi și venit? 

li smulg zâmbetul de pe buze ca și cum ar fi fost un tifon nu 
prea curat lipit pe o bubuliţă. 

— Ce isprăvi aţi făcut plecând de la mine? latru la ambii 
colaboratori (îmi plac mult câinii, în special când sunt călcaţi pe 
coadă). 

Roșcovanul, săracul, nu se poate înroși mai mult decât l-a 
făcut mă-sa. 

— Păi, am venit aici, nu-i adevărat Pinaud? 

— Daha! răspunde Pinaud, care a găsit cu ce să coasă 
nasturele și care și-a băgat acul în burtă. 

— Direct? tun eu, Jupiter modern și invers, adică inventatorul 
paratrăsnetului care concentrează fulgerele în loc să le 
împrăștie. 

— Natural că direct. Doar nu-ţi închipui că ne-am dus la curve 
cu documentele alea la noi! 

— Și plecând de acasă v-aţi suit în mașina voastră? 

— Da. 


— N-aţi fost busculaţi de nimeni, n-aţi vorbit cu nimeni? 

— Nimeni. 

— Aţi venit direct aici? 

— Direct! 

— N-aţi avut nici cel mai mic incident pe drum? 

— Nimic! N-am oprit decât la roșu, n-am coborât din 
furgonetă și nimeni nu s-a apropiat de mașina noastră; de ce? 

— Planurile nu-s în plic. 

— Ceeee! 

Au scos la unison acest strigăt de indian sioux. Sunt credibili 
drăguţii. Pinaud rămâne cu acul ridicat și prohabul deschis larg. 

— Pot să jur pe ce am mai sfânt... începe el. 

Ce-o fi având cu cel mai sfânt, prețuita mea epavă? 
Ramolismentul sau dragostea pentru muscadet? 

— ... că i-am remis plicul tău boss-ului, direct în mână. Nu-i 
adevărat Mathias? 

— Purul adevăr, domnule comisar. Dacă cineva a luat 
documentele, să mă iertați, asta putea să se întâmple numai 
când au fost în posesia dumneavoastră! 

Treaba îmi pare evidentă până la infinit chiar și mie însumi. 

In acest caz sunt în centrul unei complexe, surprinzătoare, 
aiuristice, dubioase, stranii, bizare, incredibile, buimăcitoare, 
nelămurite, halucinate, aventuri’. 

Căci, urmăriți cu atenţie raţionamentul meu și ţineţi-vă bine: 
nu mi s-au putut fura documentele înainte de a le scoate din 
buzunar pentru a le pune în vasul de bronz, acasă. 

Dacă javrele care au operat la mine ar fi luat blestematele 
astea de planuri, nu văd de ce ar mai fi răpit-o pe mama și m-ar 
șantaja cu pretenţia de a le fi remise... E destul de evident pe 
toate părțile și mai ales în cele biconvexe, recunoașteţi? 

Cei doi cumetri îmi respectă cugetările. Mathias în poziţie de 
drepți, Pinaud finisând coaserea nasturelui. Terminând această 
operație menajeră, ia foarfecele pentru hârtie ca să taie firul, 
greșește și taie sus-zisul nasture care cade din nou pe podea. 
Drept care Pinuchet renunţă să asigure ermetismul nădragului 
său. Preferă să bea una din berile aduse de Mathias. 

Eu mă simt, pe partea mea și în ceea ce mă privește 
personal, îngheţat pe dinăuntru. Misiunea mea e un fiasco. Buna 


3 Las de-o parte alte adjective și încă din cele mai puturoase. (N.A.). 


mea mamă a fost kidnapată și eu n-am nici cea mai mică idee 
de cum să recuperez nici pe una nici pe cealaltă. 

— Ce hotărăști? întreabă Pinaud. 

— Ce părere ai? implor eu descumpănit. 

E crudă, fosila. 

— N-am sfaturi de dat. Tu ești generalul. 

— Trist privilegiu, cotcodăcesc, având o veche predilecție 
pentru găini cu mujdei. 

Natural că Pinaud profită să plaseze un bob de filosofie. 

— Un general, zice, merge în urma soldaţilor când este 
victorios și înainte când este înfrânt. Acesta-i cel mai mare din 
privilegiile sale. 

Clatin capul și-i spun lui Mathias să-mi găsească un electrician 
de înaltă calificare, sarcină de care numitul se achită cu o 
bunăvoință compătimitoare. 


e CAPITOLUL V e 

Credeţi-mă sau cărăbăniţi-vă să vă confecţionaţi o supă Maggi 
de ceapă degerată, dar petrec o noapte excelentă. Oboseala, 
emoția, toate contribuie să mă expedieze în brațele lui Morfeu. 

Sunătoarea mea, fixată la ora șapte, execută un solo de 
dring-dring. Pentru a fi sigur că mă trezesc, am pus-o pe o 
farfurie plină cu monede, ceea ce sporește vacarmul. 

Ridic storurile, casc o gură vastă cât poarta de protocol a 
Salonului Auto și, cu un picior energic, îndepărtez partea 
superioară a cearșafului. Un soare amabil îmi inspectează odaia. 
In casă, calm olimpian. Chiar prea calm. De obicei percepeam 
foșnetul ușor pe care-l producea Félicie, existând. Unde-i pasul 
său alunecos, gesturile sale meticuloase, sforăitul râșniței de 
cafea, cântecul ceainicului fierbând la foc scăzut, într-un colț al 
bucătăriei? 

Scumpa mea Félicie! Absența ta e pentru mine o rană acută, 
tulbure, indefinisabilă. Corpul meu te caută înaintea spiritului, 
reclamându-și rădăcinile. 

Mă ridic, morocănos ca prima pagină a Figaro-ului și mă duc 
să-mi expediez un Ness vârtos. Apoi micul festival matinal: duș- 
ras-loţiune „after-shave”. Amușin disperat liniștea casei, mirosul 
ei groaznic de F&licie-nu-i-aici. Hotărât, mai bine-mi iau 
picioarele la spinare. 

Intru la papetar și cumpăr un plic mare. Introduc în el o foaie 
de jurnal împăturită în patru, o cașetez cu ceară pentru a-i da un 
aspect oficial și mă năpăstuiesc până pe Champs. 

Magnificul bulevard nu-i încă fluviu de mașini because ora 
matinală. Stropitori mătură strada; măturători o stropesc și 
auxiliarii poliţiei încep să-și fixeze cu elastic manșetele 
cămășilor pentru a putea foileta cu labe sigure carnetele de 
contravenţii și amenzi. Viaţa cea de toate zilele! 

Tocmai se deschide oficiul poștal. Un factor încă adormit 
golește cutia de scrisori. Funcţionarii încep să-și frece fundurile 
pe scaune, la ghișeu. După ferestruica pe care scrie „telefon”, o 
damă drăguță umple cu fise stelaje de diferite calibre. Este 
flancată de o auxiliară pe care am putea-o numi curcă, din 
moment ce nouă, poliţailor, ni se spune curcani. E vorba de o 
roșcovană care, în ciuda cocoașei evidente și a piciorului șchiop, 
ar putea fi tentantă dacă nu s-ar uita cu un ochi la slânină și 
altul la făină. 


În fața acestei preţioase colaboratoare - semnalul luminos. 
Mă apropii de ghișeu și cer un jeton. Funcţionara oficială mi-l 
acordă în schimbul unei subvenţii modice de douăzeci și cinci de 
franci lipsiţi de importanţă. 

Mă îndrept, firește, către cabina 14. Intru în ea și mă așez cu 
spatele la ușa de sticlă. 

Sub partea spate jos a aparatului, lipită cu smoală, a fost 
ingenios plasat un minuscul cleștișor metalic, la care este 
branșat un fir electric foarte subțire. Ajustez fălcile cleștișorului 
pe plic și strecor plicul în spatele postamentului telefonului. 
După care, blochez firul sub policioară. Când va veni mesagerul 
nadei să ia plicul, îl va scoate din pensă fără să-și dea seama. 
Cele două laturi ale acesteia se vor uni, vor stabili contactul și 
lampa roșie se va aprinde în ghișeul telefonistelor. 

In acest moment, auxiliara noastră va ști că ocupantul cabinei 
14 este cel care ne interesează. Va apăsa pe un buton. Beru, la 
pândă în dosul ghișeului de recomandate, este pregătit să fileze 
tipul. Când va ieși din oficiul poștal, el însuși va fi urmărit de 
Pinaud și Mathias, ambuscaţi într-una din camionetele noastre 
pe care scrie fructe și legume, staționată pe o alee laterală. 

Părăsesc cabina cât pot mai natural. Sunt gata să pariez 
imperiul roman contra o coadă de mătură uzată că 
kidnapingioţii au ochii prin împrejurimi. Simt că mă împung 
priviri dușmănoase, dar mă abțin să scrutez de jur împrejur ca 
să nu stârnesc bănuieli. 

După planul urzit de mine, cum zicea un urzitor care urzea 
urzeli și de la care am învățat multe, eu trebuie să mă duc, nu 
departe de acolo, pe strada Pierre-Charron, la un amic 
producător de filme. Camioneta ocupată de Pinuche și Mathias 
posedă radio-telefon. In clipa în care începe circul, unul din ei va 
suna la telefonul cunoștinței mele, fabricantul de spanacuri. 

Mă anunţ la soneria acestuia, la limita tahicardiei. Sunt primit 
cu braţele deschise de o centralistă nu mai blondă decât îi poate 
permite vopseaua Oreal unei brunete din născare. 

Imi zice că pot să-mi instalez bivuacul în biroul prietenului 
meu, acesta fiind la o starlet party. 

Mă prăbușesc într-un fotoliu adânc ca un panseu de Paul 
Valery și aştept, în proximitatea  bigofonului, bunăvoința 
acestuia. 


Ca să mai amăgesc timpii morţi, mă zgâiesc la afişele care 
tapisează pereţii biroului. Să-nebunești câte capodopere a putut 
produce amicul meu. Nici nu mă mir că i s-a acordat Legiunea 
de Onoare cu plata la purtător. Apreciaţi și dumneavoastră, 
numai anul trecut notez: 

Mikadoul se trece la abonați absenți. Film exotic cu celebra 
vedetă asiatică Nu Maffa Sasud. 

Dacă n-o vrei o bag în sutană. Un documentar despre viața 
călugărilor din Chartreaux - ordinul Sf. Bruno. 

Moartea  parfumată a  Mariei-Rosei. Premiul special al 
portarilor Palatului Festivalului de la Cannes. 

În pregătire, serialul mult așteptat: 

Zaza în autobuz. 

Zizi în helicopter. 

Zeze în taxi. 

Și Zuzu pe vapor. 

Cu mâinile încrucișate pe pântec, alunec într-o reverie 
greţoasă. l-am cerut centralistei să nu mă sune decât în cazul că 
mă caută personal cineva. Astfel pocinoagele sunt excluse. 
Când va suna, va fi fatalmente Mathias. 

Trece un sfert de ceas. Răsfoiesc această biblie edificatoare 
care este Anuarul Cinematografic. Frumoasă distribuţie, copii. 
Câte mutre răsuitate poţi descoperi în sumar, e de necrezut. 
Toţi, toate, arată superb în poze îndelung și artistic scremute. 
Unii gândesc profund, învăluiţi în fumul ţigărilor. Alţii, cavaleri ai 
tenebrelor, ceea ce se obţine prin jocuri de lumini și umbre. 
Câteva în costume de baie. Altele, cel mult în sutien. Alţii în 
costume de epocă. Chiar și câţiva care par inteligenţi. Mulţi cu 
ifose nobiliare. În picioare. Culcaţi. Ghemuiţi. Zâmbitori. Șomeri. 
Vedete. Cu spadă sau fără, cu haz sau fără, fermecători sau 
invers. 

O minune, cinemaul: te duce lin către visare, și iată, aici, 
titanii peliculei. In ordine alfabetică, sunt prudent etichetaţi, 
catalogaţi, repertoriaţi, cu principalele opere și adresele 
impresarilor care halesc, temerarii, nouăzeci la sută din 
veniturile marii familii a celor care-și pun mutrele la murat în 
emulsii. Tarzanii tinerelor fete encefalice, misterioșii care-și 
schimonosesc gurile ca unul care se rade cu satârul, rotunjimi 
muierești, care nu amuză decât pe gagiul care le observă prin 
oglinda dulapului; bătrânei frumoși, nici așa frumoși și nici așa 


bătrâni, din păcate; încornoraţii, cei cu burdihan mare și chelii, 
fericiţi că ţiitoarele lor folosesc Ariel... trădătorii, care au ochi 
vicleni și cruzi până-n ceafă... toți actorii marii comedii umane. 

Prins de trecerea în revistă îmi dezacutizez îngrijorarea. Dar 
zbârnâitul strident al telefonului repune drama pe tapet. 

Închid cu iuţeala fulgerului albumul producătorului de spanac 
și zic Alo! Centralista provizoriu blondă mă informează că sunt 
căutat pe linia a doua. Apăs butonul marcat doi, ceea ce mă 
pune instantaneu în comunicație cu Mathias. 

Pare înfrigurat. 

— Patroane, zice, uitând de eternul „domnule comisar”. 

— Ce-i? 

— E pe bune. A picat un tip în undiţă. 

A luat-o băieți! A luat-o. Poate încep să se limpezească apele. 

— Povestește! mugesc, fiind crescut cu lapte de vacă. 

— Un tip mic, brunet, genul dubios. Pulovăr negru, costum 
albastru, pălărie de fetru mare... 

— Ce face? 

— Coboară Champs-Elysées. Beru îl urmărește. Pinaud e pe 
urmele lui Beru. Eu îi filez pe toţi trei cu droșca mea, la mare 
distanţă și de pe aleea laterală. Mie teamă că gagimanul are 
pregătită o mașină cu motorul super-gonflat și Grasu riscă să 
rămână cu buza umflată: curat balet! 

— Bravo. 

— Rămâneţi unde sunteți? 

— Nu, voi încerca să mă apropii de voi pe șestache. Pentru 
cazul că nu vă găsesc, sună din când în când la birou și 
transmite poziţia, clar? 

— Clar. 

Mă catapultez ca un apucat în afara acestei viziuni unde se 
elaborează atâtea rahaturi delicate care au făcut și fac parte din 
prestigiul Franţei. Centralista provizoriu blondă aspiră la o șuetă 
cu concluzii crăcite, dar goana mea indică pe șleau că n-am chef 
să discut despre suspensorul atomic cu furcă telescopică. 

Din fericire, tomobilul meu, parcat chiar în faţa ușii imobilului, 
este orientat în direcția potrivită. Demarez fulger și trec un stop 
pe roșu, ceea ce declanșează un agent de circulaţie. Demnul 
reprezentant al legii se simte obligat să dea un recital cu 
gulgută, care se pierde în hărmălaia circulaţiei. 


lată-mă pe Champs. Mă înfig în șuvoaiele de mașini cu o 
viteză ușor superioară celei a sunetului. Ajung la Rond-Point fără 
să fi văzut camioneta „fructe și legume”. 

La acest punct de intersecţie, ezit. S-o iau la stânga? La 
dreapta? Sau drept înainte, către Concorde? 

Complet buimac, San-Antonio! Comisar pentru vardiștii unui 
târg de bovine, doamnele mele. Ramolit precoce! Bun pentru 
rupt bilete la intrarea unei parcări... 

Geaba-mi bat capul, nu văd nimic. Pariez un caz de forță 
majoră contra unui minor major, că omul cu plicul a sărit în cine 
știe ce Bozon-Berduraz decapotabil și a aruncat praf de 
ușcheală în nasurile colaboratorilor mei. 

Dezumflat, mă duc la Marele Coteț să aştept noutăţi de la 
Mathias. Urc direct la mine în birou și, cu țţurloaiele pe masă, 
aștept iarăși și iarăși evenimentele. N-am obiceiul să mă 
cantonez în treburi pasive și asta îmi face creţuri pe moral. 

Noroc cu bravul de Mathias, curcan uns cu toate alifiile. Mă 
sună exact în clipa în care am terminat de ros unghia degetului 
mare și mă pregătesc s-o degust pe cea de la index. 

— Domnule comisar? 

— Ascult. 

— A luat o mașină și se-îndreaptă către poarta Italiei. 

— Numărul hârbului? 

— 2438 FA 75. E un 403 negru, roți cu spiţe. 

— Și Beru? 

— Baftă chioară, a găsit un taxi, îl urmărește. Pinaud de 
asemenea, cu o mică întârziere, a reușit să se încoloneze și-l 
urmăm în șir indian. Nu mă pot abţine să zâmbesc. Chiar și văd 
imaginea. 403-ul urmat de taxi, urmat de camionetă, urmată de 
alt taxi. 

— O.K.! Aştept. Sună-mă în cinci minute să-mi comunici 
poziţia. 

Apăs furca pentru a întrerupe comunicaţia dar nu las 
receptorul din mână. 

— Daţi-mi vă rog serviciul de înregistrare numere de 
circulaţie, dar iute că zbârnăie! 

Mi se dă satisfacție într-un timp record. 

Îi silabisesc interlocutorului numărul plăcii mineralogice a 
faimosului 403 și-i spun tipului să bage cărbuni. Vreau imediat 
numele și adresa proprietarului acestui vehicul. 


Funcţionarul zice „banco” și-mi cere să aștept. 

În timp ce respectivul scotocește prin fișiere, eu atac 
arătătorul, adică ronţăi unghia acestui deget de primă 
importanță, care joacă în viaţa de toate zilele un rol atât de 
preponderent. 

— Alo! 

— Sunt aici. 

— Nu pricep nimic, domle comisar. Numărul în chestiune este 
afectat unui Renault 2 cai și nu unei 403. 

Ăsta mi-e norocul! Am dat de un tip care și-a spânzurat un 
număr-aiurea pentru a trage-n piept populaţia. 

Cu toate astea, înciudat, insist. 

— Ești sigur? 

— Tot ce poate fi mai sigur. Acest 2 cai aparține unui măcelar 
din strada Charonne, un oarecare Prebois... Victor Prebois. 

— Bun, mersi... 

Dacă aș avea pălăria la mine, mi-aș mânca-o fără zahăr, 
deziluzionat până la cotor. 

Cobor la centrală să aștept următorul telefon al lui Mathias. 
Cei doi funcţionari care vegetează aici, într-un univers de fișe și 
semnale luminoase, pufăie ţigările ca două locomotive. Nu se 
vede nimic, te poți orienta numai după auz. 

Cum intru în colivie, unul dintre ei, agentul Nuiobaftă îmi face 
cu ochiul, ceea ce nu-i dificil când ai sub pleoapă tot atâta fum 
cât poate produce o uzină intens poluantă. 

— Pentru dumneavoastră! 

Întinde telefonul. 

— Mathias? 

— Da Patroane. Se îmbărligă. Am ajuns pe șoseaua către 
Fontainbleau și se îndreaptă către răscrucea de la Belle-Epine. 

— Se duce poate la Orly? sugerez. 

— Așa cred. Ce fac dacă ia avionul? 

— Umfii individul! 

Scot un imens oftat de disperare. Dacă suntem obligaţi să 
înhăţăm japita cu plicul și ăsta nu ciripește subito, s-a zis cu 
Félicie. Un raţionament care-mi întoarce mațele pe dos. 

— Înțeles, mai sun în cinci minute. 

Îi înapoiez lui Nuiobaftă ebonita și-mi aduc aportul la norul de 
fum cu două gitane una după alta. 


Telefoniștii comentează ultimul meci de fotbal, încearcă să 
mă antreneze în conversație, dar le opun o moacă mai ermetică 
decât un submarin. Se lasă păgubași. Imi spun că poate aș face 
mai bine să aștept acasă eventualul apel al tipilor care au răpit- 
o pe Félicie: daca-ar avea chef să-mi vorbească, n-ar ști unde să 
mă găsească. Și totuși, nu mă văd făcând plantonul lângă 
telefon într-o casă fără suflet. 

Încă o mimică a agentului-telefonistă, care-mi repetă: 

— Pentru dumneavoastră! 

— Nu s-a oprit la Orly, patroane, anunţă Mathias, aproape 
triumfător. 

Noutatea mă reconfortează. Fără doar și poate tipul se duce 
către o ascunzătoare din periferia de sud. 

— O.K.! Și colaboratorii? 

— Tot în caravană, chiar mi-e teamă că bate la ochi, pe șosea. 
Două taxiuri, vă daţi seama. 

— Și mie mi-e teamă. Continuă urmărirea, vă ajung cu altă 
hărăbaie radio-echipată. Te sun. 

— Am înţeles! 

— Daţi-mi garajul! ordon centralistei. 

Șeful limuzinelor îmi spune că, dintre toate mașinile sale cu 
radio, cea mai rapidă este un Citroen 15 cu motor gonflat. li cer 
să mi-o trimeată cu un șofer de elită. Patru minute, zece 
secunde și trei zecimi mai târziu, am pornit-o. 


e CAPITOLUL VI œe 


Cât privește un as al volanului, acesta e de treflă. Abia am 
atins bulevardele exterioare că acul vizometrului s-a și suit la 
140, unde înțepenește. Am mai întâlnit virtuoși ai volanului, eu 
însumi aparţin acestei specii; dar ca Bravissimo nu credeam că 
există. Fost pilot de încercare la Shaghetti-Bologne&s, disputase 
numeroase competiții înainte să intre în curcănime. El a câștigat 
circuitul de patruzeci și opt de ore la Varenne-Saint-Hilaire; tot 
el a ieșit al doilea la Sutadecenţi (după Sinusite și pe o Alfa 
Numerotată) și ar fi cucerit Marele Premiu de la Tassin-la-Demi- 
Lune, dacă percolatorul său cu tambur nu i-ar fi intrat în cutia de 
viteze, cincizeci de centimetri înaintea liniei de sosire. A 
încercat, se pare, să-și împingă manual vehiculul, dar a fost 
imposibil: zăpăcit de emoție uitase să dea drumul frânei de 
mână. Scurt, un superman. 

Semne particulare, conduce c-o singură mână. Cealaltă și-o 
rezervă curăţării urechilor cu ajutorul unei șurubelnițe care-i 
servește și la reglarea avansului aprinderii. 

La meserie! 

Depășim Piaţa Italiei. O cotim către Fontainbleau. Traversăm 
periferia. Trecem de Belle-Epine, Orly și toate sărăciile de 
localităţi care se-ntind până la Corbeil. 

Intru în comunicaţie cu Mathias. 

— Cum stăm, fiule? 

— Tocmai am trecut intersecţia din pădure, acum suntem pe 
Naţionala 5. Vă semnalez că Pinaud nu se mai vede... 

— Mersi. 

Cursa mortală continuă nebunește. Bravissimo își asumă 
riscuri enorme. Dublează în vârfuri de pantă, i se fâlfâie la 
limitările de viteză și trece pe roșu ca daltoniștii. Evident, 
inevitabilul se petrece. Ne pomenim rapid cu doi motarzi în 
fund. Îl sfătuiesc pe Bravissimo să oprească. Husarii morţii nu-s 
de fel amabili. 

— Ești nebun sau ce! zbiară ambii întru-un sincron perfect... 

Le arăt legitimaţția și-i sfătuiesc s-o lase moale. Salută 
militărește și se pregătește să-și continue activităţile de 
patrulare, când îmi vine o idee. 

— La circa treizeci de kilometri înaintea noastră, le spun, 
rulează o 403 neagră, înmatriculată 2438 FA 75. Preveniţi-i pe 
colegii dumneavoastră care pescuiesc pe N 5 să oprească 


această mașină, dar sub un pretext plauzibil! Mă înţelegeţi? Să 
examineze  tacticos permisul de conducere, talonul de 
circulaţie... Dacă acestea sunt în regulă, să se mulțumească să 
dreseze un proces-verbal. Abilitate și politețe cât cuprinde. 
După ce vor fi făcut treaba, să mă aștepte pe marginea șoselei. 

— Perfect, domnule comisar. 

— Apas-o pe coadă, ordon lui Bravissimo. 

Peste câteva momente, la intrarea în pădure, zăresc un taxi 
care vine din sens invers. Îi cer asului meu să oprească și mă 
plantez în mijlocul drumului. E chiar droașca lui Pinuche: o 
Ariane neagră, condusă de un rus, chipurile, alb, dar care, în 
realitate, e cenușiu pătat ca mâinile unui vânzător de ziare. _ 

Marele Duce e-n toţi dracii, dacă-mi pot permite să zic asta. Íl 
înjură pe Pinuche care l-a antrenat într-o cavalcadă idioată. 
Încearcă să-mi explice, după ce mi-a văzut legitimaţia, că 
tocmai ieșea din tură când l-a luat pe amicul meu, că aparţine 
garajului de la Poarta Champerret și n-are ce căuta la 
Fontainbleau. Și, adaugă el, are oroare de poliţai, ceea ce-i 
dreptul său democratic, ba chiar îi disprețuiește, ceea ce este 
obligaţia sa cetățenească. 

ÎI las să-și verse focul. Trag valoroasa fosilă după mașina lui 
Bravissimo. 

— Te-ntorci? . 

— N-am încotro, Popovul a căpiat. Il aşteaptă nevastă-sa cu 
plăcintă caldă. 

— Uite cheile mele de-acasă. Te duci și aștepți acolo. 
Răspunde tuturor telefoanelor. Dacă cineva ține neapărat să 
vorbească cu mine, declară că ai un mijloc de a mă contacta, 
înțeles? 

— Şi-n afară de asta? 

— În afară de asta am Sancerre la pivniţă dar ia-o ușurel, 
salut! 

— Hei, Hei! interjectează Pinuchet... 

— Ce mai e? 

— Vrei să-i spun ceva maică-tii? 

Asta-mi face efectul unui șut mai jos de pântec. 

— N-ai s-o vezi: e plecată în voiaj. 

— Păcat, suspină Anticul, draga de ea gătește atât de bine! 

Drumurile noastre se despart. Şoferul lui Pinuche, care vede 
roșu, povestește chestii sângeroase în rusă albă. Incerc să-l 


îmbunez c-un zâmbet dar demarează călcându-mă pe bombeu. 
Mă întorc la propriul meu vehicul. Cavalcada fantastică, episodul 
doi! Bravissimo nu-și mai curăţă urechile, ci dinţii, folosind 
aceeași  șurubelniță cu utilizări multiple. Ca să-mi înșel 
nerăbdarea, compun pe radio-telefon numărul lui Mathias. 

— Tocmai era să vă sun, îmi spune acesta, închipuiţi-vă că 
omul nostru a fost oprit de niște motarzi. 

— Da, sunt la curent. 

— Foarte bine, nu prea știam ce să fac... Bérurier idem. Văd 
taxiul său îndepărtându-se la vreo două sute de metri de mine... 

— Fugi și ajunge-l. Să dea liber bolidului său și ia-l la bordul 
tău. Apoi continuaţi să rulaţi, polițiștii vor da drumul păsăroiului 
nostru și nu-i bine să aveţi aerul că-l așteptați. 

— Bine patroane! 

Mai parcurgem vreo zece kilometri și văd doi motarzi 
imobilizaţi în afara carosabilului, în așteptarea cuiva. 

Acel cineva este un tip absolut formidabil: subsemnatul. 

Oprim în dreptul lor. Am deja legitimaţia la vedere, dar e 
inutilă. Cei doi salută, două labe păroase lipite de două căști. 

— L-aţi oprit pe individul meu? mă informez. 

— Cum aţi binevoit să ordonaţi, domnule comisar. 

— Sub ce pretext? 

— Ușor tras de păr, la drept vorbind, glumește unul din ei (cel 
care are o aluniţă pe fesa stângă). Am decretat că avea suta la 
oră pe o porțiune cu viteza limitată la optzeci. 

— Actele sale erau în regulă? 

— Absolut. Talonul corespunde cu numărul mașinii. 

Organizat, tipul! Are taloane în alb pe care le completează 
după fantezia sa, după câte s-ar zice. 

— Numele persoanei? 

Celălalt motard (care are o unghie ruptă la degetul mare de la 
picior) își scoate carnetul. 

Rupe o foaie și mi-o întinde. 

Citesc: 

Pilois Albert. Născut în Lapaliase (Allie) la 24.06.23. 
Domiciliat pe bulevardul Clichy 15 Paris. 

— Semnalmentele sale! insist. 

Cei doi polițiști se pregătesc să răspundă simultan dar, cel 
mai vârstnic (care are o medalie Noitre-Dame-de-Loudes cusută 
pe tricoul Rasurel) se impune. 


— În jur de patruzeci și doi de ani, talie mijlocie, chiar foarte 
mijlocie. Faţa palidă, părul brun, ochii căprui. Buzele subțiri. 
Cicatrice în formă de „y” la bărbie. Are o cămașă neagră. Un 
costum... 

— Mulţumesc, tranșez scurt. (Întotdeauna am știut să folosesc 
satârul). 

Re-re-pornim. 

Bravissimo s-a hotărât să folosească mâna liberă la îndesat, 
pe jghiabul personal, chewing-gum. Morfolește cu sârguinţă 
prospăturile vulcanizate de Dunlop. 

Frumosul dumneavoastră San-Antonio telefonează la Paris, 
pentru a comunica informaţiile culese despre urmărit, cerând 
totodată să se procedeze la o anchetă urgentă asupra sus- 
numitului. 

Încrucișăm un al doilea taxi! Ca-ntr-un banc tâmpit! Dacă cu 
un asemenea cortegiu individual Pilois nu s-a prins de nimic, 
înseamnă că cineva i-a înfundat orbitele cu tocană de melci. Mă 
întreb încotro și de ce mai gonește dobitocul în situaţia dată. 

O fulgerătoare mâncărime de meninge se operează în 
bomboniera mea cu idei. Vouă nu vi se pare ciudat, vouă ăstora, 
că gagiul a subtilizat plicul din cabina telefonică și s-a lansat pe 
drumul mare fără să se fi asigurat de conținut? Mie da. 

De câtva timp ne-am luat rămas bun de la Fontainbleau (de 
altminteri nu este acesta locul despărțţirilor?)* și ne îndreptăm în 
direcția Sens - care, după cum spunea cu atâta spirit Sacha 
Guitry - este unic. Depășim Sens. Din când în când îl sun pe 
Mathias, care continuă să meargă în față. A fost depășit de 403 
și declară că totul e în ordine. Sunt bucuros s-o aud. 

Acum ne tapăm Naţionala 6. 

Joigny. Auxerre. Avallon. 

Semnalul de apel al postului meu ţărăie. 

— Alo! 

— Patroane, zice Mathias, s-a oprit la un self-service înainte 
de Saulieu, ce facem? 

— Îl așteptăm puţintel mai încolo... 

— Da, dar numaidecât după, e o bifurcare și nu putem 
prevedea în ce direcţie o apucă. Se va duce spre sud sau către 
Dijon? 

— Bine gândit, stai să reflectez... 


+ Aluzie la despărţirea lui Napoleon de vechea sa gardă, după abdicare. (N.T.). 


— Pot să-mi permit să vă semnalez că Berurier crapă de 
foame? 

— N-are decât să-și rumege ideile. 

Mathias traduce. Béru îi smulge telefonul şi-mi sparge 
timpanele cu acutele sale. 

— Eşti capiu, nu-ţi dai seama că m-am sculat în zori și n-am 
băgat nimic la ghiozdan? Dacă tipu' tău s-a oprit să halească, 
înseamnă că se echipează dă drum lung. 

Ceea ce-i senzaţional cu Grasu, e că raţionamentele lui sunt 
pline ochi de bun-simţ. Remarca sa este dintre cele mai 
pertinente... Da: Pilois mai are mult de mers. 

— La urma urmei, mă învoiesc, duceţi-vă să hăpăiţi. Dar nu 
banchet de mare spectacol. Ceva frugal! Nu uita că trebuie să 
pierzi șaizeci de kilograme ca să devii bărbat decent. 

întrerup legătura înaintea torentului de înjurături care ar 
trebui să urmeze. 

Îl sfătuiesc pe Bravissimo să încetinească, având în vedere că 
avem tot timpul. Ajungem la un han într-o alură cvasi turistică. 

— Parchează-ţi tancul cât poţi mai discret, îi indic (pentru că 
am cunoscut multe indicatoare). 

Bravissimo execută. 

— Acum du-te la bar și îndoapă-te cu  sandwiciuri. 
Supraveghează-l pe omul nostru, ai reţinut, sper, 
semnalmentele sale, de la moto-sticleți. 

— Nicio problemă, patroane. 

— Dacă amorsează vreo mișcare către ieșire, aranjează-te s-o 
ștergi înainte, eu mă duc s-arunc un ochi în droșca lui... Când te 
întorci, adu-mi și mie ceva păpică și o bere rece, da? 

Intră în restaurant. 

Părăsesc tărtăreața și schiţez câteva mișcări de gimnastică, 
cât să-mi dezmorțesc încheieturile. 

Apoi, cu prudenţa vicleană a unei piei roșii, mă apropii de 
403. 

Amicul a omis să încuie portiera. 

Inspectez portbagajul, chestie rezolvată rapid: nu conţine 
decât roata de rezervă și un cric. E rândul torpedoului. 
Inventariez: o lanternă, o hartă rutieră a Franței, un creion, o 
bujie Marchal și un pachet de ţigări americane pe jumătate gol. 

Slabe indiciile, ca să nu zic riguros inexistente. 


Pentru orice eventualitate, trag o ocheadă și pe sub banchete. 
Găsesc un ac de păr. Unul mare. Doar Felicie mai folosește 
asemenea aparatură. 

Înseamnă, deci, că a fost răpită cu această mașină. 

Probabil individul Pilois a participat la operaţie. Încleștez 
pumnii. Mă arde cheful să intru în restaurant, să-l iau de guler, 
să-l duc în pădurea vecină și să-i aplic un chestionar subliniat cu 
pumni și șuturi. Poate ar fi un câștig de timp... Dar există și 
riscul să compromit totul. Am întâlnit, în porcăria mea de 
carieră, duri care se încăpăţânează să nu priceapă întrebările 
cele mai clar expuse. 

Decepţionat, amărât, mă întorc la mașina noastră și sun 
Parisul să aflu dacă sunt noutăţi în ce-l privește pe Pilois. După 
cum era de așteptat, atât adresa cât și identitatea sunt la fel de 
false ca și numărul mașinii. Cer serviciului să sune la mine 
pentru a-l întreba pe taica Pinaud dacă a primit vreun mesaj. 
Las să se scurgă patru minute și rechem centrala. Zero. Pinaud 
ajunsese în colivia mea, dar nu are nimic de raportat. 

Mi-e sufletul ca un balon captiv și tot atâta de ancorat. Ce 
hotărăști, San-Antonio? Ai la dispoziție o organizație 
poliţienească formidabilă. Poţi ordona, decide! Numai că rămâi 
în pom pentru că, de rândul acesta, această afacere e un caz 
personal. Ti-au umflat-o pe bătrâna ta, San-Antonio. Te credeai 
deștept și invincibil. Te dădeai mai dur decât durii din benzile 
desenate, în realitate ești la fel de pârlit ca majoritatea absolută 
a contemporanilor tăi. Te-au tras și te trag pe sfoară, bucăţică 
cu bucăţică. Trezește-te odată! Incearcă să pricepi. Căci este 
ceva de priceput, ceva care, până acum, ţi-a scăpat tocmai 
pentru că ești blocat exclusiv pe Felicie a ta. Realizezi și tu, ce 
naiba, că treaba nu se-nvărte rotund, șchioapătă și fâsâie. 

Cu preţul schingiuirii glandelor superioare, încep să întrevăd 
vagi raze de lumină. Oh, abia, abia vizibile, ca cele strecurate, 
dimineața, prin storurile lăsate. 

În fine, bruma care-mi stânjenea judecăţile începe să se 
evaporeze. 

Bravissimo iese din stabiliment, cu sandwiciurile în stânga și 
berea în dreapta. 

— Ce face? mă informez. 

— Lenevește. Tocmai și-a comandat o ţigară groasă cât pulpa 
mea. Dolce vita... 


Mathias și Beru părăsesc service-ul câteva clipe mai târziu. 
Urcă în camionetă. Imediat îl sun pe roșcovan. 

— Se pregătește de plecare, omul nostru? 

— Da, a cerut nota de plată. 

— O.K.! A folosit cumva telefonul? 

— Nu. 

Îl văd ieșind pe falsul Pilois. Masa i-a mai colorat mutra 
cenușie. Pare un caftangiu afurisit, ceva mai rău și mai lipicios 
decât o tuse măgărească. Pariez pe un petec de hârtie igienică 
folosită contra pătratului ipotenuzei, că nu-i vorba de un 
meseriaș al spionajului ci de un găinar de duzină, racolat din 
lumea interlopă de către mahării care-mi fac mizerii, pentru a 
juca un rol foarte precis. 

Acest rol este cel de nadă. 

Pilois nu-i decât o musculiță în acul unei undițe. Abia acum 
pricep. CEILALŢI știu că plicul e gol. Știu că le-am întins o 
capcană. 

Au lansat un figurant pe drumurile Franței și Navarrei în 
scopul unic dea mă branşa pe o pistă falsă. 

Pentru a mă cărăbăni departe de Paris! 


e CAPITOLUL VII e 


Caravana se reconstituie. Pilois țâșnește primul, după o 
strălucită manevră de degajare din parking, urmat de onor 
Bravissimo și subsemnatul. Mathias, camioneta „Fructe și 
legume” cu un Beru ghiftuit, în fine, la bord, încheie marșul pe 
post de mașină de salubrizare. Cortegiul nostru se animă 
întrucâtva ca cel care escortează o cursă ciclistă. Te aștepți să-l 
vezi pe Grasu coborând în voltijă din șaretă, pentru a vinde unei 
mulțimi în delir nuga falsă de Montélimar și distribuind, ca 
primă, lista concurenţilor și maiouri cu postere pe piept și 
numere de ordine pe cur. 

Pilois pare înviorat, după masă. Dezvoltă viteze superioare. 
Lasă baltă Naţionala 6 și se înscrie pe drumul spre Dijon. O fi 
având întâlnire cu canonicul Kir, acest demn ales al votului 
universal care, în dubla-i calitate de primar și prelat, a celebrat, 
printre alte mariaje, și cel al drojdiei de coacăze cu vinul alb? 

— Parol boss, încearcă să converseze Bravissimo, ce poate 
băga pe jghiab Bérurier ăsta al dumneavoastră e nebunie 
curată. Mă apucase ameţeala numai după trei minute în 
apropierea lui. Nu mai zic că a încremenit toată crâșma când a 
comandat o a treia friptură cu garnitură de cartofi prăjiţi! 

Mă abţin să răspund, având alte necazuri la ordinea zilei. 
Bravul Bravissimo continuă: 

— Ar trebui să facem un număr de circ. L-am văzut dând pe 
gât, gâlgâind dintr-o suflare, două sticle de Beaune. Trebuie să 
aibă un ficat în care, dac-aș fi microb, n-aș vrea să-mi petrec 
vacanţele. 

Cum rămân tăcut cu încăpățânare, se îngrijorează: 

— Rateuri de carburaţie, domnule comisar? 

Mai aștept patru secunde. Ultimul răgaz pe care mi-l acord 
pentru valsul „Ezitarea”. Apoi, nemaiascultând de impulsuri, ca 
de fiecare dată când raţiunea declară forfait, decid. 

— Declanșăm abordajul. 

— Al tipului? 

— Da. 

— O.K.! declară filosofic Bravissimo, care a văzut multe la 
viaţa lui, unele chiar mai nasoale. 

Scoate un trabuc din buzunar, îl aprinde c-o singură mână și 
chestionează, scoțând nori de fum pe nări: 

— Într-un loc mai discret? 


— Da, te las pe tine să-l alegi, ai deplină libertate de 
manevră. 

Îl sun pe Mathias care ne urmează la două sute de metri și-l 
pun la curent cu hotărârea mea. Răspunde „Banco”. Il apasă și 
pe el inacţiunea, e grăbit și el să facă ceva mai direct, activ, 
concret. 

Abia tai comunicaţia, că mă sună el. 

— Domle comisar. Beru ar vrea să vă spună ceva. 

Vocea Grasului reproduce corect zgomotele caracteristice ale 
urmărilor unui purgativ care-și execută destinul. 

— Ej bolând ori ce? râgâie. 

— Adică? 

— Ştii bine cam despre ce-i vorba-n tărășenia asta, nu? lo pă 
cân haleam, și-am ocservat gagimanu, nu-i genu ciripici. Geaba 
o să-i aprinzi poalili dă la cămașă, n-o să-ţi povestească romanţa 
vieţii lui. 

— Gura, Jegosule, răspund simplu. 

Închid măgăoaia și scot pistolul. Cu o scurtă mișcare familiară 
a degetului mare, eliberez piedica de siguranţă. Nu se știe 
niciodată. Dacă Pilois vrea să ne jucăm de-a bătălia de la 
Verdun? 

Totuși mă obsedează protestele lui Bérurier. Adevărat, dacă 
ratăm lovitura, viaţa Feliciei mai ţine doar de-un fir de păr. Pe de 
altă parte, bruscând treburile, nu-i asigur salvarea? Cine poate 
să știe? 

Drumul  șerpuiește acum printr-o pădure umbroasă. Ne 
încrucișăm c-o rablă de camion astmatic, după care Naţionala 
devine liberă ca sala mare a Comediei Franceze când se 
programează Fedra. 

— Pot? întrebă Bravissimo. 

— Poţi, consimt. 

Trece într-a cincea, apasă pe ciupercă, Renault-ul începe să 
înghită doze excedentare de kilometri/oră și distanţa care ne 
separă de 403 se topește ca margarina în autoclavă. 

Ajungem rapid aproape de nivelul lui Pilois. Bravissimo îl 
presează, ușurel, către taluz, ca să-l oblige să oprească; dar 
exact în clipa asta se manifestă un semnal de apel la postul 
meu. Deschid. E de la birou. 

— A sunat Pinaud, domnule comisar... 

— Dublează-l și dă-i bătaie! strig lui Bravissimo. 


Nu pricepe dar se supune, nici nu-i ceream mai mult. Un fir de 
păr mai la dreapta, l-am fi blocat pe Pilois. Mașina noastră se 
distanțează și-l văd în retrovizor pe dur strigând după noi 
măscări, convins că driverul meu conduce ca un puţoi. 

În petto admir virtuozitatea lui Bravissimo. Ah! nu-i cârpuţă 
pentru muci! Nu-i din familia besensacilor care cheamă cei mai 
docţi  anusologi ai spitalelor pariziene ca să li se ia 
temperatura... 

— Ce s-a întâmplat, domle comisar? 

— Continuă, las-o baltă cu individul. 

Ridic receptorul la clăpăuge, pentru că, dublându-l pe Pilois, îl 
lăsasem uitat pe genunchi. 

Vocea sticletului de serviciu e numai mugete. Haios, o vacă la 
telefon, nu sunteţi de aceeași părere? 

— Da, sunt pe fir, ei, despre ce-i vorba? 

— Pinaud a primit un telefon de la o femeie care vă cerea pe 
dumneavoastră. 

— Ce dorea? 

— Zicea că să vă spună că dacă continuaţi să omiteţi să-i 
depunetți plicul, ea și amicii ei nu-și vor uita promisiunea. 
Înțelegeţi ceva domle comi... 

Înteleg un singur lucru, unul singur, că nu înţeleg nimic. Dar 
absolut nimic. În scăfârlia mea - zero și infinitul - deșertul Gobi, 
calota-polară, liniștea mării, noapte neagră, șampanie răsuflată, 
pacea adâncurilor, opera lui Georges Lacomte, Esplanada 
Invalizilor și sensibilitatea britanicilor, reunite. 

lată-i pe răpitorii Feliciei acuzându-mă de a nu fi depus plicul! 
Pricepeţi? Nu protestează că acesta conţine paginile 7 și 8 din 
France-Soir nu! Nu denunţă vicleșugul sau că le-aș fi întins o 
cursă... Ei pretind pur și simplu, că n-am depus plicul. 

Încă un mister de arhivat în sertarul meu cu complexe, 
fraţilor. 

Nu găsiţi că-i cam mult pentru un singur om? Eu da. 

— Deci, domle co... 

Centralistul. Își trage nasul. Încă unul care-și riscă viaţa 
pentru că n-a auzit de aspirină. 

— Atunci nimic. Spune-i lui Pinaud că dacă mai are noutăţi să 
te cheme și tu mi le transmiţi instantaneu. 

Bravissimo scoate un suspin care-i aburește parbrizul. 

— Continuăm drept înainte sau ne lăsăm depășiți de tip? 


— La următoarea staţie de benzină, tragem pe dreapta și 
frecăm ţiparul până ne dublează. 

Își permite un zâmbet mefistofelic: 

— Am impresia că în materie de dublat se pricepe, tipul! 

Înghit comentariul fără să crâcnesc. Se confirmă adevărul că 
forța unei armate este moralul. judecaţi și voi: suntem patru 
vlăjgani deștepți și hotărâți, avem în spatele nostru toată poliţia 
franțuzească și ne lăsăm manevraţi de un borfaș de mahala 
care se deplasează într-o mașină cu număr fals, sub o identitate 
falsă. 

O benzinărie se profilează la orizont, albă ca un minaret. 
Bravissimo se oprește la ea și-i cere muezinului să ne facă 
plinul. 

În timp ce pompistul pompează petrol rafinat (în latineşte 
petra, piatra oleum, ulei) individul Pilois ne depășește. 

Are o viteză destul de mare. Aştept să-i văd în coadă 
camioneta lui Mathias, dar-du-te-și-aia-n-fund-la-greci, cum se 
spune pe malurile Bosfor-ului, compania Beru și Partenerii nu-și 
arată vârful ornamentaţiei. 

Bravissimo se încruntă. 

— Grăbește-te! mă rățoiesc la transvazatorul de carburant. 

— De ce, arde? obiectează acesta, fost probabil, într-o viață 
anterioară, pompier. 

— S-ar putea să se întâmple ș-asta, profetizează șoferul meu. 

Achit siropul ș-o ușchim. Prima mea grijă e să-l sun pe 
Mathias! Sunt obligat să insist pentru a obţine un răspuns. E cu 
sufletul la gură. 

— Închipuiţi-vă că avem o pană, bombăne roșcatul. Ce 
ghinion! 

— Grăbiţi-vă și reparaţi, îl preluăm noi; când ești gata 
întreabă-mă poziţia. Salut! 

Și mână birjar! 

Urmărirea devine monotonă. Durează de aproape trei sute de 
kilometri... 

Până unde ne va conduce animalul? 

Deodată, Bravissimo trage o semi duzină de înjurături, unele 
mai trimițătoare-n organele genitale decât altele. 

Frânează. Cei 110 cai ai noștri tanghează puţin și termină prin 
a se imobiliza de-a curmezișul șoselei. Asul volanului sare din 
bolid, pișcat de streche și-l văd făcând gesturi care trădează 


originea sa italiană. Proporţiile dezastrului îmi sar în ochi ca 
musculițele într-o seară de vară. 

— Ah! Maica mă-sii! Maica mă-sii! urlă Bravissimo, devotat, ca 
toți macaronarii, cultului familiei. 

Îmi arată pneurile. 

Trei sunt pe jantă. Nimic surprinzător, având în vedere că 
sunt pătrunse de cuie de tapiţerie. 

Gagiul Pilois nu s-a scumpit la marfă. Probabil că are un 
contract special cu un grosist de fierotenii, cuiele aparţin unei 
game extrem de diversificate. 

Sunt mari, mici, negre, aurite, cu floarea plată, cu floarea 
rotundă, cuie Louis XVI (adică decapitate). Cuie Louis XIV 
(pentru fotolii cu multă iarbă de mare), pe scurt, un festival de 
cuie. 

Un cauciuc spart este enervant. Dar trei cauciucuri sparte, 
mai ales când urmărești un tip, sunt definiția cauciucată a 
disperării. Capătul capătului; culmea sictirului. 

Bravissimo traduce sentimentul general continuându-și 
gesturile dezordonate și imprecaţiile. Îl potolesc cu un gest. 

Apoi mă grăbesc să mă cocoţ în carrozza noastră, pentru a-l 
suna pe Mathias. 

— Aici San-Antonio! Ai terminat de reparat? 

— Grasu strânge ultimele piuliţe. 

— N-aveţi decât o singură pană? 

— Da. 

— Noi avem trei, porcul de coada căruia ne ţineam a semănat 
pumni de ace. Când porniţi din nou, mergeţi încet, atent și 
măturaţi șoseaua. Vă aştept. 

— Venim, patroane. 

Mai cuget puţin în timp ce, pentru a câștiga timp Bravissimo 
schimbă, perfect inutil de altfel, unul din pneuri. 

Sun la birou. 

Cer pe șeful secției rutiere, ca să-i trasez instrucţiunile mele 
laice și obligatorii. După o scurtă punere în temă, îi ordon să ia 
legătura cu motarzii din Dijon, aceștia să stabilească un baraj pe 
Naţionala 70 și să-l oprească pe ocupantul 403-ului. Acum că 
tipul se știe urmărit, jucăm cu cărțile pe față. Cer, pe deasupra, 
o depanatoare prevăzută cu rezerve de pneuri noi, pentru a 
schimba încălțările perforate ale troicei noastre. 


Numai de nu ne-ar scăpa javra asta de Pilois. Vă puteţi 
imagina mutrele noastre, după ce l-am pupat în fund degeaba 
preț de trei sute de kilometri? Trei sute de kilometri de 
vicleșuguri, de răbdare, de ochii cât cepele și deodată, scurt, 
salut domle cutărică, cu permisiunea dumneavoastră eu cobor 
la prima! 

Fumez câteva ţigări în compania lui Bravissimo, care tremură 
ca un epileptic în criză de nervi. În fine camioneta Beru brothers 
apare la orizont. Grasu e așezat pe capotă. Ca bușon de radiator 
e cam supra-dimensionat. Scrutează șoseaua și-l stopează pe 
Mathias de câte ori ochiul său de linx descoperă cuie. 

Ajung până la noi în ritmul unui melc șchiop. Joncţiunea se 
face în bune condiţii, mersi. 

— Negustorii dă anvelope din regiune o să facă bătături la 
pompele dă aier, se amuză Béru, al cărui optimism n-a fost 
deranjat de aceste avataruri. Dac-ai vedea ce dă mașini ie pă 
bot! 

Las un bileţel pe parbriz, pentru garagistul care ne va depana 
și ne suim, Bravissimo și eu, în camioneta coechipierilor noștri. 

lau radioul lui Mathias și sfârșesc prin a stabili legătura cu 
barajul Naţionalei 70, executat conform ordinelor Parisului. Un 
brigadier din jandarmerie organizase totul. Când îmi aude 
numele, simt că ia poziţia de drepţi și că ecouri de Marseilleza i 
se vaporizează în canalele auditive. 

— Nimic de semnalizat, domnule comisar. 

Îmi privesc ceasul cu îngrijire. Suntem cam la șaptezeci de 
kilometri de Dijon și s-au scurs aproape două ore de la 
incidentul cu cuiele, este de necrezut ca Pilois să facă mai puţin 
de treizeci și cinci pe oră. Să se fi oprit în drum? Să fi cotit pe o 
șosea laterală? Ar fi trebuit să ordon baraje pentru tot ce este 
circulabil într-un perimetru de o sută de kilometri. Hotărât, sunt 
din ce în ce mai puţin mulțumit de mine. 

Rulăm cu viteză moderată. Din pricina cuielor. Cu toate astea 
pare că omul nostru a terminat de semănat. Mai parcurgem încă 
vreo patruzeci de kilometri. Rechem barajul. Brigadierul este 
formal: 403-ul n-a trecut. 

— Cred că-l avem în... începe Beru. 

Nu-l las să precizeze ce presupune că avem și nici locul precis 
în care s-ar fi fixat. 

— Gura! mă răstesc. 


Îmi simte îngrijorarea, înţelege motivaţia și tace. 

Bravissimo, care nu știe ce să facă cu cele două degete ale 
sale (și-a lăsat inelarul dreapta în angrenajul unei fălci de câine 
poliţist, într-o zi când îi oferea acestuia un pateu), când n-are 
volanul în mână, se fâțâie, bate toba pe banchetă. 

— Ar fi trebuit să mă lăsaţi să-l blochez pe tip, reproșează el. 

— Scuze! ricanez. 

Grasu încearcă o diversiune plină de apropouri. Ne povestește 
aniversarea căsătoriei sale. 

— Bertha a fost cea răsfăţată, asigură el. Am înţolit-o, am 
înnoit-o din cap până-n picere, pretinu meu frizeru' și io. lo i-am 
oferi’ niște târlici mişto cu tălpi condensate și Alfred s-a rizicat la 
o haină dă blană. Crez că dă şobolan ezotic. Aș vrea s-o vedet 
muierea mea înţolită fason nababă. Ai zice prinţesa Margareta 
cân să duce să-și aurească balzonu pă la metinguri. 

Ne abţinem să supralicităm sau să ne amuzăm, nu ne arde. 

Dintr-odată, roșcovanul (v-am spus că-i blond ca o oală de 
minium?) murmură între incisivi: 

— Ce naiba mai e și asta? 

Asta e un șir de mașini aliniate pe marginea talazului. 

În capătul drumului, o adunătură de oameni. 

— Probabil un accident, asigură Bravissimo. 

— Ce-ar fi să fie omu nost? ipotetizează Beru, care nu pleacă 
niciodată în voiaj fără o cutie plină cu supoziţii. 

Băiatul cu hălaciuga înflăcărată apasă pe acceleraţie și 
ajungem la nivelul grupului. Doi jandarmi își fac de lucru. Unul 
dintre ei, un Senegalez-Bourguignon care nu-și rulează „r”-urile, 
nepronunțându-le, ne spune să circulăm. Suntem obligaţi să-i 
arătăm fițuicile noastre tricolore pentru a avea dreptul la first 
rang of the rânduri. 

Îmi belesc ochii ca două farfurii, copii. Credeţi-mă sau căraţi- 
vă să vă scalpaţi la mohicani, dar pur și simplu-i vorba de 403-ul 
nostru. 

Grasu triumfă: 

— Cine-avu nasu fin? clamează. 

Pilois zace pe bancheta din faţă. Are fruntea prăbușită pe 
volan. 

Nu mișcă. 

— Ce-a păţit? îl întreb pe jandarm. 


— Tre să i se fi făcut rău, zice burgundezul din Dakar. Noi 
eram din barajul pe care l-aţi cerut. Cum nu venea nimic, 
brigadierul ne-a trimis pe post de cercetași. Am reperat mașina 
în chestiune. Mai întâi am crezut că șoferul dormea; dar, 
atingându-l, ne-am dat seama că e mort. 

Mă aburc în 403. Dacă e mort de moarte naturală, Pilois a 
simţit-o venind, căci mașina este frumos parcată pe bordura 
șoselei, cu roţile dreapta pe taluz. 

ÎI răstorn pe scaun. Are ochii iești din orbite și de o fixitate 
lăptoasă. Moartea sa e foarte recentă, rigiditatea cadaverică nu 
s-a instalat încă, după cum se scrie în cărțuliile polițiste de doi 
franci (vechi). 

Ca să am conștiința curată, îi pipăi delicat stânga pieptului, 
dar pitpalacul afișează „relaș din motive de deces”. Ca să 
găsești indivizi mai morţi decât el, trebuie să faci o deplasare pe 
Père-Lachaise’. 

— Or ș'cât, n-a mierlit-o dă gripă asiatică! latră Bérurier. 

Îmi examinez defunctul. Are buzele violacee. Îi amușin gura și 
mirosul acru care se degajă mă lămurește. 

— | s-a pompat un jet de acid prusic în bot. Chestia l-a, 
practic, secerat. 

Mă apuc să-i scotocesc buzunarele în căutarea plicului-erzaț. 
Dispărut. Cercetez totuși mașina, pentru a nu lăsa nimic la voia 
întâmplării. 

— Deci? face solidul Berurier. 

— Maimuta asta a fost omorâtă ca să i se fure planurile. În 
sfârșit, ceea ce ucigașii sperau să fie planurile. 

— Dar cum a fost ucis? Era singur. 

— Vehiculele cu propulsie mecanică și patru roţi au frâne care 
le permit să oprească. Grasule. Probabil că Pilois îl cunoștea pe 
asasin. Văzându-l pe marginea șoselei, s-a oprit. 

Cum, în ciuda sârguinței jandarmilor-motorizaţi mulţimea 
crește și se multiplică, ne îndepărtăm de furgonul mortuar. 
Afișăm, toţi patru, mine jalnice. 

Eu unul, cel puţin, risc să plătesc foarte scump această 
bulibășeală. Dacă aș fi pus mâna pe Pilois mai adineaori, nu s-ar 
fi întâmplat nimic. Acum, pista e întreruptă. Sigur, automobiliști 
în trecere vor fi observat 403-ul și mașina asasinului. Dar, 


5 Vechi și prestigios cimitir parizian. (N.T.). 


pentru a găsi acești martori, e nevoie de timp și foarte multă 
publicitate. 

Zbor către cei doi jandarmi. 

— Niciun rând de ziare despre treaba asta, înțeles? Dacă văd 
doar un punct și o virgulă, v-aţi ars. 

— Aveţi încredere în noi, încremenesc ambii, în poziţie 
reglementară. 

Berurier s-a așezat pe taluzul cu iarbă. Își dezleagă pantoful 
stâng, îl descalță și n-are nevoie să scoată șoseta pentru a-și 
examina bătătura care-l necăjește, sus-numita compunându-se 
doar dintr-o parte a călcâiului. 

— Să șchimbă vremea, profetizează valorosul meu camarad. 
Bătăturile meli e ăl mai prima parametru. 

Mathias, delicat, strâmbă din nas și se îndepărtează câţiva 
pași. 

Bravissimo îl interpelează și-i indică o tăbliță. 

„Atenţie! Nu aprindeţi focuri în pădure”. 

— Nu te băga sub copaci, îl sfătuiește, cu părul tău de neon n- 
ar fi prudent. 

Nefericitul dumneavoastră San-Antonio își ia frumosul, 
mândrul, aristocraticul și strălucitorul de inteligenţă cap 
personal în mâini. 

El, San-Antonio, are impresia că totul s-a năruit. 

Bandiţii o vor omori pe bătrâna sa mamă. 

El va demisiona din poliţie și se va angaja în Legiunea Străină. 

Afară numai dacă, abandonându-se disperării, nu se va nărui, 
trup și suflet, în Black și Alb sau lonică Walker. 


e CAPITOLUL VIII e 


Până acum recunoașteţi că m-am ţinut bine. Mi-am ţinut 
strânse  măselele, pumnii și cureaua. Din păcate, sunt 
împrejurări în viaţă când omul cel mai dârz, cel mai echilibrat, 
cel mai curajos, mai temerar, mai... mai... mai... și mai este 
obligat să-și plaseze măcar o parte din păduchi și în cămășile 
altora. 

Îmi convoc acţionarii principali la o conferinţă de nivel înalt. 

— Domnilor, le spun, cred că a venit momentul să facem 
bilanţul acestei prea puţin strălucite situații. 

Păstrează cu grijă o liniște reculeasă. 

Mai mult pentru Mine decât pentru Domniile Lor, procedez la 
un rezumat al capitolelor precedente. 

— Să cercetăm faptele în ordinea lor cronologică, încep 
expunerea. 

— Parcă am fi la Sorbonica, glumește Bravissimo care și-a 
obţinut certificatul de studii primare perseverând în timp și din 
eroare. 

— Propun s-o luăm de la Paștele Cailor, se crede obligat să 
supraliciteze Berurierul de serviciu. 

Le tai macaroana cu o privire capabilă să incendieze un iglu. 

Și atac: 

— Planurile privind cercetările atomice franceze au fost furate 
recent de un potlogar de origine turcă, specializat în găinării 
confidenţțiale. Indicii top-secrete m-au lăsat în cursă. L-am 
regăsit într-un timp record pe spion, la Barcelona, unde-și 
negocia captura. Cu dexteritatea pe care mi-o cunoașteţi, am 
recuperat marfa, aplicându-i lui Omer Emârlă o corecție de 
măna-întâi și de pumnul stâng. _ 

După care reintegrez Parisul dintr-o suflare. Inainte de a trece 
prin biroul Bătrânului, mă duc acasă, cât să-mi schimb slipul, 
maioul și cravata. Maică-mea e gata să-mi confecţioneze o 
tocăniţă, grădinarul, care între altele îndeplinește și delicata 
profesie de cretin al satului, sapă vesel și spornic grădina... E 
soare, viața pare suportabilă. Mă hotărăsc să fac un salt la 
debitul din colț pentru un cartuș de ţigări. Neintenţionând să mă 
flendur cu planurile în buzunar, le strecor într-un vas de aramă. 


6 Cititorul din zilele noastre are propensii tot mai accentuate pentru lenea intelectuală. Ca să-i 
ofere posibilitatea să-și mai spele de rugină materia cenușie, autorul își asumă riscul să-l ia 
părtaş la elaborarea operei sale, permițându-i să completeze spațiile albe. 


Mă urmăriţi atent, sper? 

Trei clătinări de căpăţâni îmi pulverizează dubiile. 

Continuu: 

— Când mă întorc, găsesc grădinarul leșinat, maică-mea 
dispărută și ceapa pentru tocăniţă carbonizată pe sobă. 

— Mare păcat! suspină Grasu. 

— Și planurile? întrebă Bravissimo, mai pe fază mare. 

— Erau acolo, cel puţin plicul era acolo... 

Suntem întrerupți de sosirea unei ambulanțe. Doi domni în 
halate albe desfășoară o brancardă și-l încarcă pe răposatul fals 
Pilois. 

— Continuă! imploră Bérurier, singurul totuși, din cei trei, care 
știe întreaga poveste. 

— Raportez telefonic Bătrânului și-i solicit să trimită pe cineva 
după documente. Mathias și Pinaud se prezintă la mine. Dar, 
între telefonul meu și vizita lor, primesc o comunicaţie 
extraordinară. O femeie îmi dă să ascult vocea Feliciei și mă 
informează că dacă nu depun planurile într-o cabină telefonică a 
poștei de pe Champs în douăzeci și patru de ore, bătrâna mea 
va fi ucisă. 

— Și cu toate astea ne-aţi dat documentele! admiră Mathias. 

— Datoria, fiule, murmur. 

Acești domni mă admiră care mai de care, de la stânga la 
dreapta și invers. Modest, îmi continuu expozeul. 

— Îmi iau toate măsurile pentru instalarea unei capcane în 
cabina 14. Or iată că Bătrânul dezlănţuie marea scenă, actul III, 
tabloul II, tragic și misterios, întrucât plicul remis de Mathias nu 
conţinea decât foi albe. 

Exclamaţii, zgomote diverse, semne de nervozitate în 
auditoriu. 

— Primul mister! anunţ cu tonul pe care-l au angajaţii Cooks 
de la Wagon-lits, pentru a anunţa „primul serviciu”. Mi s-au furat 
planurile şi-mi sunt totuși cerute! Cam tare cafeaua și fără 
zahăr, nu? 

Pe scurt, continuu inexorabil, iau măsurile pe care le știți la 
oficiul poștal și, efectiv, mușteriul pe care domnii ciocli îl aburcă 
acum în ambulanţă, vine să cute marfa. Il urmărim. Se ușchește 
- cu noi în trena lui - din Paris. Între timp, aceeași femeie sună 
la mine acasă și protestează că n-am adus plicul. Misterul 
number two. 


Prinzându-se că-i filat, tipul nostru seamănă pe șosea cuișoare 
(și piper cu aceiași ocazie) ca s-o-ntindă solo. Este curățat, după 
câţiva kilometri de libertate, de către un necunoscut care-i fură 
plicul cașetat burdușit cu pungile 7 și 8 din France-Soir. Al 
treilea și, deocamdată, ultim mister. 

Îmi frec obrazul. 

— Ei bine, domnilor juraţi, ce părere aveţi? Tu, Mathias. 

Roșcovanul își masează incendiul, clatină capul și declară: 

— După părerea mea sunt două bande la mijloc, patroane. 
Una a răpit-o pe mama dumneavoastră și nu are planurile. 
Cealaltă are planurile... 

Îi pulverizez teoria cu o amabilitate sadică. 

— Pseudo-Pilois a participat la răpirea Félicie. Am găsit în 
mașina lui unul din acele de cap ale bătrânei. Deci face parte 
din banda răpitorilor. În acest caz, de ce pretind, aceștia, că nu 
le-am remis plicul? 

— Poate-au vrut să spună „plicul adevărat”, rectifică ruginiul. 

— În acest caz s-ar subințelege că erau la curent cu 
șmecheria. Doar Pilois i-ar fi putut preveni. Or acesta n-avea 
motive valabile să plimbe trei sute de kilometri un plic despre 
care ar fi știut că nu conţine decât foi de jurnale vechi. 

Bravissimo se-nscrie la cuvânt. l-l dau. 

— Tocmai, zice. Să presupunem că Pilois se asigură de 
conţinut în cabina telefonică. Constată că l-aţi lucrat și, din 
cabină, previne telefonic banda. Șefii miros capcana și vă 
plătesc cu aceeași monedă, târâindu-vă, pe urmele gagiului, 
departe de Paris. 

Chibzuiesc. 

— Nu ţine, obiectez. 

— De ce? 

— Au sunat acasă să pretindă planurile. Sunt grăbiţi. N-aveau 
niciun interes să mă îndepărteze de Paris, dimpotrivă... 

Grasu, care n-a emis, încă, nicio ipoteză, ia, la rândul lui, 
cuvântul. Declară calm, cu sprâncenele încruntate deasupra 
ochilor săi de vită încălțată: 

— Chestia-mi face sete! 

— Şi-n afară de asta, zic, plin de aciditate, n-ai niciun alt 
mesaj de transmis umanităţii? _ 

Apucă și smulge cu delicateţe un fir de păr din nas. In cazurile 
disperate, procedează întotdeauna astfel. Ceea ce-i uimitor este 


că, de fiecare dată, firul de păr crește într-un răstimp foarte 
scurt. 

— Crez ca tine că n-au vrutără să te îndepărteze dă Paris, 
asigură Matahală. At'cea dă ce l'ar mai fi omoră' pă Pilois? 
Moacă ăsta putea să ne târâie, dac'avea fun interes, până la 
Mardivostok. 

Acestea fiind zise, înfășoară o frunză de păpădie în jurul 
bătăturilor degetului-barometru și își reîncalță pantoful. 

— Ce-o mai frecangim pe-aici? bombăne Bravissimo. Mergem 
la pescuit? Părerea mea, patroane, e că nu-n pustietatea asta 
nenorocită veţi găsi ce căutați!.. 

— Fără să mai punem la socoteală, întărește Enormitatea 
berureeană, că cele douăzeci și patru dă ore espirează. N-aș 
vrea să-ţi bag morcovi, gagiule, da mă gândesc la doamna mă- 
ta care-i în căcat până-n gât. 

— Deci? cerșesc eu golit de orice self-respectability. Ce 
conduită adoptăm? 

Cei trei sunt unanimi. Preconizează întoarcerea la Paris. Mai 
întâi pentru că acolo-i așteaptă legitimele, apoi pentru că și 
ilegitimele tot acolo îi așteaptă și în final, pentru că, după ei, la 
Paris se află Félicie, banda, oficiul poștal și cheia misterului. 

Facem cale-ntoarsă cu Bravissimo la volan, lucru prevestitor 
de senzaţii. 

Rulăm de circa o jumătate de oră cu viteză practicată în 
formula 1, când picăm peste o nouă aglomerare de mașini. 

— Ici-șa cine dracu-o mai mierli? hamletizează remarcabilul și 
foarte remarcatul Beru. 

Bravissimo stopează și coborâm după informaţii. Oricât v-ar 
părea de surprinzător, lungul șir de mașini oprite se datorează 
lui Béru personal! 

Când a intervenit incidentul cu cuiele, Grasu, amintiţi-vă, dac- 
ați uitat, caz în care trebuie să mâncaţi tartine cu fosfor, să 
sugeți măciulii de chibrituri și să vă faceţi noduri la batiste, 
Grasu, vă repet, măturând în faţa mașinii perfidele cuie de 
tapiţerie, nu le-a expediat în șanț ci, pur și simplu pe stânga 
șoselei. Făcând stânga-mprejur, această parte stângă a devenit 
partea dreaptă a șoselei, graţie unei ecuaţii pe care o puteţi 
studia după paragraful II, capitolul trei, în Manualul de 
conciliabul practic al profesorului Rectoverso, publicat de 
Editura Banda-galbenă. Mașinile venite din sens invers au 


degustat cuișoarele și peste douăzeci de tărăboanțe sunt 
„pironite” de ghinion, așteptând niște depanatori care, oricum, 
se speteau să umfle roţi pe sensul primilor dezumflaţi. 

Burduhănosul care are tot atâta suflet cât un jucător de 
pocher căruia într-o chintă roială la două capete îi pică noarul de 
treflă, se strâmbă de râs văzând cohorta de automobile aliniate 
de izbeliște. 

— Giniţi moacele ăstora! exultă, scărpinându-se unde bănuiți. 

Bravissimo e întunecat ca un seminarist la plimbare. 

— Nu râde, gogomanule. Riscăm să ne tapăm și noi cu 
câteva. 

Eu meditez la precaritatea, la fragilitatea unei civilizaţii care 
se lasă paralizată de un pumn de cuie. 

— Vom merge pe jos în faţa camionetei până depășim zona 
de pericol, declar; inutil să riscăm pene de cauciuc, timpul ni-i 
sever drămuit. 

Zis și făcut. Aplecaţi ca plasatoarele de cinema după 
începerea proiecției, examinăm asfaltul cu toată atenţia. Un 
efort penibil dar util. Mathias descoperă un cui care ar fi putut 
să se planteze fatal în concentratele noastre zimţate de hevea, 
Béru două, cu perfide capete negre. Dornic să-mi aduc propria 
contribuţie, cum ar zice agentul meu fiscal, la această recoltă de 
cuișoare (oh! Dumnezeule, câte spirite de glumă risipesc), mă 
zgâiesc cu cerbicie la șosea. 

Și iată că, brusc, San-Antonio al dumneavoastră, iubite 
doamne, pică-n fund, fără să se accidenteze prea rău, în faţa 
unei bucăţi de hârtie. 

Hârtie de împachetat, sau mai exact, un petec de terfeloagă 
din care se fac plicurile. La capătul acestei bucăţi de hărtie, o 
pată roșie, dură, groasă, care aduce a ceară de sigilat. 

Creierul meu face un dublu salt mortal, foarte periculos. 
Umflu peticul. Niciun dubiu: e o bucăţică din plicul pe care l-am 
strecurat dimineaţă în cabina 14. 

— Ce ţi s-a-ntâmplat? întreabă credinciosul Beru. Găsiși o 
hârtie dă zece miare? 

— Mult mai mult, ripostez. 

— Da cât, băftosule? 

Cinematograful meu interior îmi proiectează, pe ecran 
panoramic, un documentar în Alfacolor. Îmi zic: San-Antonio, 
iubitule, (căci am oarecare afecţiune pentru mine) niște 


hăndrălăi îl așteaptă pe Pilois într-un loc dinainte stabilit. L-au 
făcut să respire veșnicia, i-au subtilizat plicul și s-au cărat în 
tărăboanţă, în sens opus. Acești tipi au fost stopaţi de una sau 
mai multe pene. Așteptând să-și poată continua drumul, au 
desfăcut plicul pentru a-i verifica conţinutul. 

Mă urmăriţi atent, amicilor? Pricepeţi ce chestie fabuloasă se 
petrece? 

Gratie cuielor semănate de Pilois, s-ar putea să reușesc să-i 
arestez ucigașii! 

| s-o fi făcut, până la urmă, milă de mine, Bărbosului. 

Negurile sinistre ale orizontului meu sunt străpunse de licăriri. 

— Dă cât ie? insistă Grasu, nerăbdarea însăși preschimbată-n 
elefant. 

Mai mult în șoaptă, le dau pe la nas acoliţilor mei cu 
evenimentul. 

— Crezi că mai e p-acilea? întreabă Mastodontul. Poa' că n-a 
avutără pană. 

— De acord, Enormule. Dar poate-s blocaţi în codoiul ăsta. 
Puțin optimism, ce dracu, mai schimbăm calimera. 

— Şi ce facem? se frăsuie Mathias. 

— Întâi ne așezăm în capul șirului de mașini, blocând orice 
eventuală plecare, după care examinăm interiorul fiecăruia din 
ele. Ar trebui să existe, pe bancheta caleștii care ne interesează, 
resturi de hârtie și ceară de sigiliu. 

„La treabă copii!” 


e CAPITOLUL IX œe 


Încep cu mașina din capul coloanei. Este o patru cai fostă bleu 
petrol, actualmente de culoarea spanacului. In interior un cuplu 
de franțuji extrem de mijlocii, cu doi copii de vârstă indecisă, 
despre care tot ce se poate spune e că seamănă cu părinţii lor. 

— Și dumneavoastră? le lansez. 

Frază sibilină, veţi spune? Aveţi, aparent, dreptate, dar ea nu 
poate primi decât un răspuns amical. Concentrează în două 
cuvinte cofraternitate emoţionantă care-ţi merge drept la inimă, 
compătimire discretă, compasiune de bun gust, un soi de 
simpatie plină de discreţie și fervoare. Interpelaţii mei au ochii 
înroșiți de emoție. 

— Ah! răspunse bărbatul, cu acel curaj clocotitor, cu vitejia 
ireductibilă care au făcut și fac gloria poporului nostru. Ah! am... 
belit-o primii. 

E palid dar stoic. O inimă într-adevăr călită. În stare să te facă 
să pierzi, la șeptic, un rând de berici pentru toți clienții 
bistroului, fără să clipească. 

În timpul acestui schimb definitiv de replici memorabile, i-am 
ginit interiorul trotinetei. C.l.U.C.L.U.! 

Trecem la următoarea: o Waldeck-Rousseau cu dublu 
carburator îmbârligat. În interior un singur tip. Dar mare, enorm 
mai mult lat decât lung. Un fel de Beru văzut într-o oglindă 
deformată. Din instinct îţi vine să-i cauţi valva de evacuare a 
gazelor toxice, pentru a încerca imposibilul. Sau măcar să 
salvezi femeile și copiii din zonă. 

E răspândit în toată mașină, pachidermul. Are volanul sub cea 
de-a treisprezecea bărbie, iar cu privire la schimbătorul de 
viteze nu poate fi niciun dubiu: se află la nivelul celui de-al 
treilea nasture de la șliț. E vizibil cu ochiul liber că acest individ 
n-a desfăcut în viaţa lui, singur, un plic: îi repugnă exerciţiile 
violente. 

Beru, fericit să găsească unul mai voluminos decât el, îl 
interpelează: 

— Aşteptaţi depanarea? 

Un „da” nearticulat pornește din nu se știe ce profunzime a 
uneia din multiplele cute ale obrazului enorm. Inspectăm 
Waldeck-Rousseau-ul fără a găsi urmă de hârțoagă sau ceară. 

— Nu-i prea vorbăreţ adiposul, notează Bravissimo. 


— l-un recules, explică Beru, profită de oprire ca să s-auză 
slăbind. 

Trecem la al treilea vehicul. Chevrolet decapotabil. Are 
cauciucurile faţă bulite, pare să fie îngenunchiat pentru a urmări 
trecerea unei procesiuni. Un yankeu din specia rumegătoarelor 
malaxează cauciuc mentolat. Nevastă-sa, o blondină acră, 
distinsă ca o precupeaţă marseilleză de pește, își completează 
studiile frunzărind Mickey-Mouse în original. Contratorpilorul lor 
nu tăinuiește nici cea mai mică urmă din produsele căutate de 
noi. 

— Cred c-a fost o coincidenţă, petecul de hârtie, asigură 
Bravissimo. Cine știe? Poate chiar Pilois a aruncat plicul acela. 

— Nu spune, minune, pufăie Beru, care trebuie să fi învăţat pe 
dinafară dicționarul de rime. Crezi c-a-nghiţi trei sutici dă borne 
kilometrice ca antrenament pentru dășchiderea plicului? 

A patra mașină e un Mercedes (nu-i cunosc decât prenumele) 
albastru  nemţțesc-virând-în-gri-germanic, înmatriculat C.H.E. 
ocupată, sau mai bine zis, era ocupată de doi domni, care au 
coborât să ia aer. Unul e mare, rece, blond, ridat, ochelarizat 
auriu, înțolit gentleman - tonuri neutre, ceea ce e normal din 
partea unui elveţian. Celălalt e mic, îndesat, grizonat, îmbrăcat 
în tweed scoțian și pe cap cu o caschetă de sport de aceeași 
naţionalitate. 

— Ce chestie? se lansează Bravissimo. Te-ntrebi ce putoare 
și-a permis asemenea glumă tâmpită. Trebuie că v-aţi făcut o 
părere proastă despre Franţa? 

Gentlemanii nu răspund. 

— Nu insista, sfătuiește Mathias, vezi bine că limuzina e 
înmatriculată la Berna. S-ar putea ca domnii să nu știe o boabă 
franţuzească. 

Remarca lui e punctată de un fluierat al impresionantului 
Beru. Inutil să ne-o spună mai explicit: înţelegem după mutra 
Grasului că trăsese lozul cel mare. 

— Mișto mașină  Mercedes-ul, nu? face Beru, indicând 
interiorul vehiculului. 

Un freamăt parcurge clanul nostru. Bucățele de ceară de 
sigiliu sunt împrăștiate pe carpetele din față și fragmente din 
hârtia foarte specială a plicului se văd pe bancheta din spate. 

l-am găjbit fraţilor, mai rămâne să-i posedăm. 


Depășim Mercedes-ul, mimând indiferența, pentru a ne 
retrage într-un consiliu de război. 

— Ei bine? întreabă Mathias, bătăios. 

— li umflăm! decid. Bravissimo, aduci camioneta în marșarier 
și deschizi ușile. Operăm pe șest: inutil să ne dăm în spectacol, 
nu suntem la Coquatrix. 

Zis și facut. Bravul Bravissimo bravează brav bravii tomobiliști 
în pană și fuge să-și caute celula pe patru roți. 

In scurta lui absenţă tragem cu ochiul la cei doi elvețieni. 
Vorbesc șvițerienește și nu pricepi o iotă din ce conversează. 

Când se-ntoarce camioneta, practicăm, camarazii mei și cu 
mine, o clasică manevră de încercuire. Grasu și Mathias ocolesc 
Mercedesul prin spate în timp ce, flancat de Bravissimo, eu îmi 
fac apariţia din faţă. 

Mă adresez marţafoiului cu ochelari de aur, pentru că-mi pare 
intelectualul tandemului. 

— Vă rog, domnule, îl interpelez. 

Catadicsește să-mi filtreze, prin lentilele ochelarilor, o privire 
posacă. 

Sus-zisa privire coboară progresiv, graţie unui sistem de 
troliu, până la dreptunghiul de plastic tricolor care i se propune. 

Expresia sa îmi dovedește că citește perfect franţuzește. 

— Ce s-a întâmplat? întreabă cu un accent ciudat. 

— Verificare de identitate! zic. Vreţi să urcați în mașina 
noastră, vă rog? 

Arborează un imperceptibil zâmbet pătruns de importanţă și 
superioritate. 

— indiscutabil, nu! Sunt de acord să vă prezentăm 
pașapoartele, dar nu văd de ce ar trebui să ne suim în mașina 
dumneavoastră. 

Fără să fiu excesiv de complexat de drepturile omului, trebuie 
să-mi recunosc mie însumi ilegalitatea reţinerii unui cetățean, 
străin pe deasupra, fără mandat de arestare. Și pun pariu o 
cursă de cai trucată contra portretului lui Fernandel că acest 
domn cunoaște diverse prevederi constituţionale și înțelege să 
profite de ele. 

Tovarășul său îl întrebă ceva într-un dialect din care nu pricep 
nimic. După părerea mea nu-i elveţiana din cantoanele 
germanice, cum aș fi fost îndreptăţit să cred. E mai curând o 
boală de gât din zona Europei Centrale. 


Blondul cu ochelari explică scurt ceva pe adresa acolitului 
său, care ne aruncă priviri tăioase: 

— Vă somez în numele legii să vă urcați în această mașină! 
repet, băgându-mi legitimaţia în buzunar. 

S-a glumit destul, ba chiar prea mult, în această afacere. M- 
am săturat să mă las manevrat de-o organizaţie fantomă. Acum 
că fantomele au costume civile, ochelari și identitate, sunt 
hotărât să forțez nota. Dacă nu vor să se îmbarce de bună voie, 
o vor face constrânși. 

— lar eu vă sfătuiesc să nu insistaţi, răspunde ochelaristul. vă 
angajaţi pe un drum, domnule comisar, care se va termina cu 
uriașe neplăceri pentru dumneavoastră. 

— Mult mai mici decât cele ce vă așteaptă! Urmaţi-mă! 

— Nu! 

În acel moment, pierzându-și răbdarea, capul și rămășițele de 
prudenţă, fantasticul Berurier ia problema-n mână, cum ar 
spune un amic chirurg, specialist în boli venețiene. 

Îl bate pe umăr pe blond. 

Acesta, surprins de această atingere care se manifestă pe 
faţa sa nordică, se întoarce și Beru îi aplică o lovitură pe care 
federaţia de box n-a omologat-o niciodată. E vorba, natürlich, de 
un pumn, dar expediat într-un stil mai neobișnuit. 

Chestia pornește de jos în sus, descriind o mișcare de piston 
cotit, însoţită de o rotaţie a întregului corp, de zecile de 
kilograme ale individului și, aidoma bicarbonatului, este 
destinată stomacului. 

Auritul cu ochelari blonzi scoate un strigăt de indian pe 
drumurile naţionale ale războiului. Ceva care s-ar putea traduce 
prin „Vai mie! frate-miu cu faţă palidă” și cade în genunchi. 
Reacţia coechipierului său? 

Foarte curioasă. Tipul cu șapca în carouri scoate un pistol cu 
țeavă lungă cât scula unui armăsar în călduri. O bijuterie 
haioasa pentru seratele mondene. Nu-i un model de colecție. Il 
valorifică prin utilizare. Împroașcă, frenetic, acadele de plumb. 

Zim-bum-bum, treaba ţăcăne de trei ori. lute ca fulgerul, din 
fericire, Bravissimo îi trage una peste braţ. Dar primul glonț l-a 
și atins pe amicul nostru Mathias, care se clatină. 

Asta provoacă o hărmălaie asurzitoare în toată coloana de 
mașini înțepenite. Cocoanele urlă! Copiii plâng! Domnii curajoși 
se înghesuie sub caroserii. Mitraliorul nostru pricepe că nu va 


avea câștig de cauză și-și ia picioarele la spinare. Dar nici Beru 
nu-i făcut cu degetul. Și-a smuls și pus în funcţiune compostorul. 
Scuipă și el trei bomboane, mult mai bine ajustate. Omul cu 
caschetă face o cabriolă de iepure și se lăţește pe ogorul 
reavăân. 

— Pune-i brăţărelele ochelaristului! îi strig Grasului, tulind-o 
către victima sa. 

Tot ce pot face, când mă aplec asupra mitraliorului, este să-i 
constat decesul. A încasat un plumbișor în bulbul rahidian, ceea 
ce-i foarte neplăcut pentru calculul mental. Îl percheziţionez. În 
buzunarele sale găsesc un pașaport eliberat de Republica 
Pleureziană” pe numele de Leleska Ceteski 46 ani, născut în 
Morovak. Portofelul său conţine franci francezi, biștari elveţieni, 
lovele americane și mărunţiș englezesc. Acest domn putea să-și 
schimbe domiciliul fără dureri de cap. 

Confisc marfa. Mă întorc la Naţionala în plină chermeză. Regii 
volanelor înțepenite nu-și revin în fire și simţiri, după vizionarea 
acestui film cu suspans. Se trâncăne tare și cu forţă. Cocoanele 
chiţăie cum că-i oribil; copiii înghit lacrimi cât pumnul printre 
dinţii clănţănind de frică; taţii lor îi potolesc strigându-le, de sub 
șasiuri, că-s prezenţi și au ei grijă să... 

— Cum ţi-e? îl întreb pe Mathias. 

E cu torsul dezgolit și Bravissimo examinează rana. Sângele 
vitejilor nu va seca niciodată, cum trebuie să fi zis Napoleon the 
first pe podul de la Arcole. 

De altminteri diagnosticul lui Bérurier e formal: 

— Glonţul a traversat în acetonă, explică el. Asta i-a atins 
glanda tiroliană dă la umăr fără să-i lovească omoblatu. 

Se face dezinfectarea cu un flacon de coniac oferit cu 
amabilitate de o damă generoasă. Grasu profită de ocazie să-și 
dezinfecteze amigdalele ancrasate. 

Îl caut pe Bravissimo din priviri. Constat că s-a ocupat de 
blondul cu ochelari auriţi. 

— S-o ștergem! suflu către clăpăugele trupeţilor mei. 

În dorinţa de a calma spiritele neliniștite, flutur legitimaţia și 
explic populaţiei că cel omorât era un bandit internaţional. 


7 Acest stat figurează în atlasul meu personal. Cel puţin sub această denumire. Mai are una, dar 
o legitimă prudență mă împiedică s-o dezvălui. 


Ajuns în camionetă, îi sun pe jandarmi pentru a le povesti 
rodeocul și le cer să ancheteze fără să-și bage prea adânc 
copitele în supă. 

— Demarez? întreabă Bravissimo. 

— Dă-i bice! Cap compas către mașina cealaltă, sper s-o fi 
încălțat depanatorii. 

Beru și cu mine încadrăm blondul. 

— Am cercetat-o pă Carmen, mă avertizează Bibendum. 

— Care Carmen, era și-o muiere cu ei? 

— Trotineta lor, ce dracu! 

— Vrei să spui Mercedes-ul? 

— Cum bine zici. Scuzoaiele meli, se bosumflă Umflatul, da nu 
conversez spaniolește. 

Blondul își recapătă cunoștința. Cât ai zice pește îl ușurez de 
Pașaport. Precum defunctul său camarad, vine din Pleuresia. 
Numele său este Errare Humanumest, iar la rubrica profesie am 
surpriza să citesc „Diplomat”. 

l-arăt și Grasului. 

— l-o fumez d-astea numa la beţie, se hilizește acest refugiu 
al tuturor tâmpeniilor. 

Îl apuc pe Humanumest de hălăciugă pentru a-l obliga să 
întoarcă faţa spre mine. 

— Cred c-o să trăncănim puţin, îi zic. Avem o groază de 
fleacuri să ne povestim. 

— Nu prea cred, replică flegmatic. 

Privire lungă a Grasului, care se pricepe la oameni și-a înțeles 
deja că ne-am pricopsit cu un încăpățânat. 

Îl interpelez pe Bravissimo. 

— Suntem departe de Renault? 

— Nu, iată-l. 

— O.K.! 

Ne oprim și hotărăsc: 

— Drumurile noastre se despart. Bravissimo îl vei transporta 
pe Mathias la primul spital, care ar trebui să fie cel din Saulieu, 
după care te duci la sediul central. Eu rămân cu Beru și clientul 
până vom reuși împreună o conversaţie serioasă. Tocmai mi-a 
venit o idee... 

— Sper să facă pui, emite Berurier, absolvent al școlii mele de 
spirit de glumă. 

Strângeri de labe nădușite. 


Transbordare până la radio-caleașcă. Mă așez la volan, Grasu 
și Humanumest se instalează în spate. 

Doritor să evit pentru moment civilizaţia, cotesc pe un drum 
lateral, atât forestier cât și neasfaltat. Acesta e brăzdat de 
făgașuri adânci, ambarcaţia noastră scrâșnește din toate 
amortizoarele, dar cărăruia străbate o pădurice primitoare unde 
vom putea trăncăni pe-ndelete cu prizonierul nostru. 

Ajungem în umbra răcoroasă a unei poieniţe. Pentru prima 
dată de la sciziunea grupului nostru pleurezianul pune o 
întrebare. 

— Unde mă duceţi? 

— Hai c-o să știi mintenaș, proferează Beru, specialist în 
transmis spaime sufletelor turmentate. 

— Nave-ţi dreptul să mă arestaţi! Unde și care-i mandatul 
dumneavoastră? 

— lată! zice Grasu, învineţindu-i partea stângă a nasului. Dacă 
noi n-avem dreptul să te arestuim, tu ai dreptul s-o-ncasezi, 
mieluțule, că ce-o să ţi se-ntâmple nu crez că-i scris în horoscop. 

— Sunt diplomat, voi referi organismelor superioare și e 
probabil că guvernul meu... 

Matahală are reacţia cea mai decepţionant posibilă pentru un 
domn care se izmenește să impresioneze. 

— Fleanca-nchisă că te mai pocnesc o dată! suspină el. Mă 
zgârâi cu accentu'! 


e CAPITOLUL X œ 


Colțişorul este răcoros, de o linişte diafană, cu raze de soare 
care, străpungând frunzișul, proiectează, pe solul presărat cu 
ace de pin, dâre de hemoroizi. Te-ai crede într-un basm de 
Perrault, stil Scufita Roșioară sau Piticul Barbă-Cot. 

Parchez reglementar în marginea unui hățiş și debarcăm cu 
toții din cotineața pe patru roți. 

Béru freamătă de satisfacție. Nu c-ar fi bucolic, el e mai 
degrabă alcoolic, dar gândul că-l va prelucra pe individ îl 
galvanizează. _ 

Mă interoghează cu o-ncruntare de sprâncene. li răspund cu-n 
fremătat de nări. Înțelege că are mână liberă, deschide 
portbagajul și-i inventariază conţinutul. 

Acolo găsește ce-și dorește; adică o funie lungă pe care se 
grăbește s-o deșire. 

Errare Humanumest nu pare din cale afară de fericit. Aruncă 
priviri îngrijorate de care nu ne sinchisim, în timp ce Grasu 
lansează funia peste o creangă de stejar. 

După care prinde extremitatea funiei, o deghizează în lasou și 
pretinde că vrea să strângă în el ţurloaiele clientului. 

Pleurezianul nu-i tocmai de acord și se agită. Incearcă chiar s- 
o tulească, dar, o piedică potrivită la momentul potrivit, îl 
întinde printre ierburi în mărime naturală. 

Prompt, Beru trage foloase din această poziţie incomodă și-i 
blochează gleznele cu lasoul. 

Nu-i mai rămâne decât să tragă de funie, cu toată forța 
mușchilor săi de oţel cromat. În mai puţin timp decât i-ar trebui 
unui parașutist să sară de la o mie de metri, dacă-i ia foc sicriul 
zburător, domnul Humanumest atârnă cu craci-n sus, ca liliecii 
în stare de repaos. Părul său e la câţiva centimetri de sol. Și-a 
pierdut ochelarii în timpul manipulării. 

Bérurier e un perfecționist. Leagă celălalt capăt al frânghiei 
de trunchiul unui mesteacăn. 

Nu știu dacă posedaţi destulă inteligenţă pentru a pricepe 
chestia, cu  meningele vostru de furnică, dar domnul 
Humanumest se află într-o poziţie din cele mai inconfortabile. 

Cu căpăţâna-n jos, lucrurile se văd cu totul altminteri. Pentru 
a-i oferi maximum de plăceri pacientului, Grasu se apucă să-l 
balanseze. Acest mic exercițiu pare minor, dar reușește, în fapt 
să perturbe moralul pleurezianului. 


Distinsul diplomat are fața mai congestionată decât un cur 
flagelat. Încearcă să închidă frumoșii ochi de miop, ca să uite 
mizeriile existenţei, dar în asemenea cazuri, politica struțului nu 
dă roade. 

La capătul a două minute, opresc balansarea lui Errare. 

— Sunteţi dispus să conversăm sincer? mă informez 
ceremonios. 

Nu crâcnește. Dinţii îi sunt încleștaţi de o voinţă neîmblânzită. 

— Lasă-mă să uzinez, mă-mpinge ferm, Malacul. Am o inflaţie 
de idei. 

Adună câteva vreascuri uscate sub trunchiul lui Humanumest, 
le adăugă o hârtie unsuroasă în care-și împachetase câteva 
săptămâni fruștiucurile (sau brekfesturile - că-i poliglot) și-i dă 
foc. Mai întâi se degaje o fumăraie negricioasă, apoi flăcărui 
vesele ling lemnele moarte. 

Grasu exercită din nou o împingere laterală asupra invers- 
spânzuratului. 

La fiecare trecere deasupra vâlvătăii, frizura și portretul 
tipului se deteriorează vizibil. Geme din adâncul rărunchilor. 
Trebuie să recunosc, tratamentul acesta nu-i o partidă de 
plăcere. Grăsanul ăsta de Beru e bântuit de porniri stranii! 
Convieţuirea cu balena sa iubăreaţă, coarnele cu care defilează 
prefăcându-se mulțumit, cine știe câte alte insatisfacţii 
nemărturisite, au distilat în el ranchiuni mucede care se 
exteriorizează din când în când. Șuturile-n cur, în dos, în 
prestigiu, sunt greu digerabile. 

Degeaba iei bicarbonat, pățești ca la Verdun: pe aici nu se 
trece. Jignirile, umilinţele, tartele cu frișcă-n plină mutră, 
sfârșesc prin a marca un bărbat. Oricât și-ar spune omul că-i 
muritor, că mizeriile terestre îi cresc contul-creditor în Marele 
Registru al Bărbosului, vin și zile când simţi nevoia să-ţi descarci 
bila, cum ar spune Buffalo. Atunci omul se dereglează. Se 
depășește. Se reneagă. Se scuipă-n față... Trebuie înţeles. 

Mă îndepărtez câţiva pași în pădure, nu în căutarea 
ciupercilor (ce să le mâi căutăm pe sub copaci când le avem în 
conserve chinezești!) ci în căutarea unui moment mai calm. 

Se scurg câteva minute. O aromă fadă de porc pârlit îmi 
gâdilă nările. Personal, sunt un super-olfactiv! La mine mirosul 
nu-i ca pentru majoritatea contemporanilor, un simţ minor, 
atrofiat pe margini. V-o spun răspicat și dacă vi-i teamă că 


uitaţi, notaţi-vă pe manșetă; viaţa aparține celor care au nasul 
fin, inutil să spuneți contrariul! 

Cum auziți, existența nu se privește, nu se pipăie, nu se 
mănâncă: se miroase! D-aia sunt împotriva parfumierilor. Aștia 
sabotează existenţa; o bruiază; o falsifică; o murdăresc cu 
„Inimă de orhidee”, „Zboruri aromate”, „Dac-aș îndrăzni” și alte 
poeme odorifere. Am oroare de parfumuri, nu-mi plac decât 
mirosurile. Un parfum e o idioțenie, pute, n-are suflet: ca 
dovadă, toată lumea poate să se vaporizeze cu același. Gagicile, 
dac-ar avea, s-ar putea cufunda într-un fluviu unic. Ar putea să 
pută toate la fel. Ameţitor, dacă stai să te gândești. Să miroși în 
cor același lucru! Ce poate fi mai dezasperant? Și cât de 
extraordinar e ca fiecare să aibă mirosul său personal, fie el și 
neplăcut! 

Aici au ajuns cugetările mele când un șuierat strident - Grasu 
dixit - mă face să tresar. Mă întorc și constat că mutra lui 
Bérurier strălucește ca un proiector de o mie de kilowaţi. 

— Te poţi întoarce! lansează eminentul meu colaborator, lu 
Domnu i s-a sculat limbuţa și-ar vrea s-o folosească. 

Diavol, Beru ăsta. Are darul să transforme în oratori cele mai 
multe lichele. Forţa sa animală, încăpăţânarea lui imbecilă, 
impresionează mai mult decât orice amenințare. Sunt mai 
convingătoare decât zeci de raționamente pertinente și sute de 
demonstrații cu neon. 

Mă alătur celor doi. 

— Eşti hotărât să vorbeşti? îl întreb pe Errare Humanumest. 

— Da. 

— Cum ţi-am zis, bodogăne Grasu. Da ţie-ţ tre confirmaţii dă 
la zdreanţa asta veche! 

— Dă-ljos! 

Bombănind vagi înjurături în care mă compară cu scepticul 
Sfânt Toma necredinciosul, Beru dezleagă frânghia după ce 
calcă-n picioare vâlvătaia. Pleurezianul cade-n scrum ca un sac 
de rufe murdare, murdar cât cuprinde. Părul blond carbonizat, 
bășici roșii pe craniu, toată mutra înnegrită de fum. 

— Ascultă burjulule, avertizează dulcele Beru, ve să nu mai 
fâțâi preșu! Ce-ţ făcui, ie o glumă pă lângă ce-ţ pot face... 

Astea zicând, adună de jos o crenguţă incandescentă și o 
folosește pentru a-și aprinde ţigara. 

Îngenunchez lângă individ. 


r 


— Povestește-mi afacerea din punctul dumitale de vedere, 
dragul meu, asta va facilita comprehensiunea reciprocă. 

Își trece o limbă seacă, mai seacă decât o piatră de brichetă, 
peste absenţa buzelor și se pune pe mărturisiri. Povestea lui 
este dintre cele mai edificatoare. Urmăriţi-mă! 

e 

Turcul, personajul despre care v-am vorbit iniţial și care a 
furat faimoasele (spun faimoasele deși nu le-am gustat) planuri, 
a intrat în pătură cu ambasadorul Pleureziei la Berna pentru a-i 
plasa produsele furtului, secretele nucleare interesând în mod 
special o republică de tipul Pleureziei. Este de altminteri de 
notorietate publică faptul că ambasadorul pleurezian acreditat 
în Elveţia dirijează o reţea pentru Europa Occidentală, cu 
ramificații vaste în Principatul Monaco, insulele Jersey și slipurile 
Rassurel. 

Tratativele între turc și guvernul pleurezian fuseseră finisate, 
când bravul dumneavoastră San-Antonio, cel care merge într-un 
singur picior pe cărările gloriei și onoarei, intervine și 
subtilizează documentele. Decepţie în clanul pleurezian. 

Ambasadorul, un oarecare, Tolomacovici, s-a înfuriat groaznic. 
Serviciul său de informaţii află într-un timp record cine fusese 
însărcinat cu ancheta, din partea franceză și hotărăște să 
încerce marea lovitură pentru recuperarea documentelor. 
Știindu-mă incoruptibil (reputaţia mea e bine stabilită), ordonă 
să fie răpită maică-mea ca să mă aibă la mână. 

Totul s-a petrecut după cum știți deja. Un tip din echipă, 
pseodo-Pilois, trebuia să se ducă să ia plicul de la oficiul poștal 
și, în caz că era acolo, să se alăture trupelor, la baza din Elveţia. 

ÎI întrerup pe Humanumest. 

— Călătorea fără să se asigure de conţinut? 

— Pentru a verifica planurile e nevoie de un specialist și de 
timp. Ar fi fost periculos să lăsăm un gangster incult să 
hotărască dacă documentele erau false sau adevărate, ce 
naiba! 

— Foarte adevărat! Continuațţi. 

Și continuă. Ajunge la o parte delicată, care-l implică în mod 
intim. El, Humanumest și colegul său cu caschetă, erau 
colaboratori direcţi ai Excelenței Sale Tolomacovici. 

Cum pleurezianul se temea (pe drept cuvânt, nu?) de viclenia 
faimosului San-Antonio, ambasadorul îi însărcinase pe cei doi 


cumetri să supravegheze discret desfășurarea operațiunilor. 
Trebuiau să-și avertizeze patronul de rezultatele șantajului. Să-i 
comunice dacă, da sau nu, plicul se afla în cabina 14. Atâta doar 
că celor doi flăcăi le-a venit un chef nebun să iasă la pensie, 
ceea ce-i omenesc. 

Și-au zis că dacă pun ei înșiși mâna pe planuri, le-ar putea 
revinde convenabil guvernului francez, ceea ce le-ar fi permis să 
se retragă din viaţa publică pe vârful picioarelor și cu 
buzunarele pline, motiv pentru care a avut loc reacţia telefonică 
înregistrată de reverendul Pinaud. 

Minciuna lui Humanumest crea o confuzie care-i permitea un 
răgaz de câteva ceasuri. Flancat de complicele său l-a urmărit 
pe Pilois. A văzut că omul era filat și, pentru a se debarasa de 
noi, a semănat cuiele. Cuiele a căror victimă vor deveni ei înșiși 
graţie imbecilităţii lui Beru. Apoi l-au interceptat pe Pilois, l-au 
șters din cartea de imobil, i-au șterpelit plicul și au făcut cale- 
ntoarsă. Nach Paris! 

Din nefericire, cauciucurile găurite i-au obligat să se oprească. 
Au desfăcut plicul și-au dat seama că sunt trași în piept și 
intenționau să-și confecționeze o virginitate pentru uzul lui 
Tolomacovici, când i-am găsit noi și i-am făcut poștă. 

Acum, fiindcă sunt la curent cu afacerea, nu-mi rămâne decât 
să-i pun lui Humanumest întrebarea care mă arde cel mai mult: 

— Unde se găsește mama mea? 

Carbonizatul clatină din bășici. 

— Nu știu. 

— Greșești prelungind misterul, îl avertizez. Ai văzut că nu 
suntem îngerași. Sunt gata să te jupoi de viu pentru a-mi regăsi 
mama. 

Mă privește fix. 

— Dac-aș ști, v-aș spune, domnule, afirmă. V-am relevat 
destule lucruri pentru a-mi dovedi buna credinţă. În rețeaua 
noastră totul este compartimentat. O echipă se ocupă de 
planuri, alta de mama dumitale. Șeful nostru este singurul 
numitor comun. 

ÎI privesc drept în ochi. Nu clipește. De altfel cum ar putea s-o 
facă? Nu mai are gene. 

— Foarte bine, zic. În acest caz îmi voi cere bătrâna de la 
patronul tău! 


e PARTEA A DOUA e 
TĂVĂLIT... ÎN FĂINĂ 


e CAPITOLUL XI œe 


Drapelul pleurezian (galben cu benzi adezive verde închis) 
atârnă ca o cârpă muiată-n lături pe frontonul ambasadei. 
Plouase, înainte să ajungem, eu și Grasu, în fața ambasadei și 
din drapel se scurgeau chestii sugerând dejecţiile unei vaci care- 
a-mâncat-prea-multă-lucernăt. 

Goniserăm către Berna cu mormântul întredeschis* după o 
scurtă oprire la Dijon, unde-am încredinţat pe incendiatul nostru 
autorităților competente. Datorez adevărului istoric precizarea 
că am profitat de haltă pentru a linge două Kiruri la tejgheaua 
unui băruleţ. 

Prin parbrizul  șiroind,  contemplăm amabila faţadă 
ambasadei. Aceasta ocupă o vilă gen mare burghez, pitoreasc 
în felul ei, de inspiraţie arhitecturală teutonă. 

Grasu cască de să-și facă țţăndări proteza, lucru cu atât mai 
indecent cu cât ultimul său dinte moștenit de la mă-sa se clatină 
și exală miasme de granulom. 

— Hotărăște-te, mormăie, vrei să fotografiezi hardughia or să- 
t bagi botu-n ea. 

— Mai închide-ţi dracului fleanca! faci curent, îmi sare 
țandăra. 

Trebuie să meditez adânc. Situaţia e mai delicată decât o 
lădițţă cu porțelanuri Saint-Gobain. E-n joc viaţa mamei mele. 
Mai trăiește oare, adorata? Ceva îmi spune că da. Dacă ar fi fost 
omorâtă aș fi simţit. Există legături puternice, invizibile, 
misterioase, care ne unesc. Dacă o labă criminală ar fi tăiat 
aceste legături, trupul meu ar fi simţit tăietura, ar fi 
conștientizat-o înaintea rațiunii. 

În conjunctura actuală cum ar zice un ministru proaspăt 
instalat în fotel, se întrevăd două metode. Sau mă introduc 
năvalnic și pretind o întrevedere ambasadorului; sau aștept, 
supraveghez, pândesc observ, sondez, studiez, miros, scrutez, 
examinez, deliberez, deduc, inspectez și iar aştept. 

Îmi cunoașteţi caracterul: foc și explozie, a trebuit chiar să-l 
dau de câteva ori la ignifugat. Așteptarea e bună pentru șefii de 
gară, care au săli speciale la dispoziţie pe banii contribuabililor. 


a 

8 Lucerna este un diuretic puternic. (N.T.). 
? à tombeau ouvert (cu mormântul deschis) expresie franceză consacrată vitezelor excesive. 
(N.T.). 


În absenţa unui răspuns edificator, legănat de murmurul 
stropilor, Bérurier cel Viteaz, Bérurier cel Încornorat, Bérurier 
Magnificul, a adormit, cu căpăţâna sprijinită de portieră, ca un 
bou în stănoagă. 

O mână din afară deschide brusc numita portieră și Grasu se 
prăvălește într-o băltoacă, producând un zgomot de balegă 
aruncată cu lopata și proferând un șir de înjurături care 
dovedesc o mare ingeniozitate și o bună cunoaștere a 
anatomiei. 

Cel care a procedat la intempestiva debarcare a lui Beru este 
un sticlete helvet. Contemplă masa întunecată, răpănoasă, care 
se tăvălește leneș în băltoacă și murmură cu un încântător 
accent șviţerian: 

— lertaţi-mă-ţi, dar vă găsiţi într-o staţionare rezervată! Îi 
răspund cuviincios curcanului că eu îmi cer scuze și, după ce-l 
recuperez pe Grasu, căutăm un loc permis vehiculelor 
nediplomatice. _ 

Bérurier are fundul ud. Improșcături de noroi îi decorează 
mutriţa. 

— De nu m-abţineam, zice, îi paradeam moaca lu caraliu ăsta 
dă belea! 

— Fără incidente de frontieră cu o ţară prietenă, neutră și 
care dă lumii, în același timp cu ora exactă, un perfect exemplu 
de democraţie, ordon pe nerăsuflate. 

Grasu se șterge cu cravata. 

— Viaţa-i un rahat, zice, cu moralul brusc secerat de un acces 
de tristeţe. 

— Găsești? 

— Da, face lugubru, dacă stai să te gândești îmi vine să-ţ 
espediezi o pralină în ceasornic. Părinţi-ţi mor cân ţi-e lumea 
mai dragă, nevasta te-nșală cu cel mai bun pretin și copiii nici n- 
apucă să-ntre-n veaţă că să și pișă pă ea. Făr s’ mai vorbim dă 
restu balamucelor; perceptoru, patronu, ficatu și platinili dă la 
mașina care te lasă-n drum! 

Clatină capul și suspina: 

— Ai să ne turnăm o dușcă, asta m-ar ajuta să-m depășesc 
depresia. Crez că ploaia asta mă bagă-n boale. Ploaie șviţeriană. 
La Paris mi-i dragă ploaia. Da cum am trecut poarta dă Orleanso 
găsesc dă nebăut, cum să-ţ explic asta? 


Mă calcă pe nervi Grasu, cu spleenul său alcoolizat și dorul de 
Paris. Dacă începe să filosofeze, o dăm în bară! 

Agentul care-l propulsase în băltoacă se-ntoarce. Realizase cu 
întârziere că mașina noastră e radio echipată. l-au trebuit cinci 
minute, patru secunde și trei zecimi pentru a traduce existenţa 
antenei în termeni specifici și acu vrea explicaţii. 

— De ce-aveţi telefoniile la bord? întreabă curios ca un semn 
de întrebare. 

Îi arăt legitimaţia. 

— Pen-că aparţinem curcăânimii vecine și prietene, zic, și 
ținem legătura cu serviciile noastre. 

— Anchetaţi în Elveţia? 

— Nu, am vint s-facem schi, s'tem în vacanţii, explică Beru, cu 
o proastă dispoziţie flagrantă. 

— Nu-i zăpadă în sezonul ăsta, obiectează tipul. 

— Aşteptăm să cadă, răspunde prompt Grasu. 

Puţintel  împurpurat la nivelul  cozorocului  chipiului 
reglementar, sticletele se ia de mână și se duce la plimbare, îl 
strig. 

— O-ntrebare colega! De ce-au ridicat drapelul de zile mari la 
ambasada pleureziană? 

— Pentru că-i sărbătoarea lor naţională, răspunde S.P.P.-istul 
din Berna. 

Și adaugă înduioșat: 

— Ambasadorul dă un cokteheil pentru corpul diplomatic, în 
seara asta. 

— Dacă-i seara nu-i un coktail i-un deneu. Și să zce coktail nu 
cokteheil! tună Berurier, pentru care puritatea limbajului este o 
prioritate absolută. 

Și demonstrează: 

— Să zce căţel da usturoi nu căţeel dă usturoaie, nu? 

Agentul pleacă. 

— Deci ie răcepţie în seara asta, la Tolomacovici! 

— O.K.! un pretext minunat pentru a ne introduce în local. 

— Baţi câmpii? 

— Am o idee, Grasule. 

— Că care-i? 

— S-o-ntindem la ambasada Franţei. 


Berna pe ploaie e ca o duminică englezească. Puțin mai 
animată, totuși. 

La ambasada Franţei, personalul se amuză ca o delegaţie de 
orbi la un congres de surdo-muţi. 

Un ușier îmi examinează hârtiile; un secretar examinează 
cererea mea și ambasadorul examinează fizicul meu atrăgător, 
în mai puţin timp decât îi trebuie unui filosof existenţionalist să 
sodomizeze o muscă. 

E un om agreabil, curtenitor și elegant. De altminteri l-am și 
cunoscut vagamente la Paris, într-o epocă în care era șef de 
cabinet în Richelieu-Drouot. 

— Deci, bravul meu San-Antonio, se interesează Domnia Sa, 
împingând către mine o cutie de ţigări de foi mare cât un 
sarcofag. Ce vânt bun te aduce? 

Hotărăsc să nu-l încarc cu prea multe din necazurile mele. 

— Mă interesează colegul dumitale, Excelenţa Sa 
Tolomacovici, răspund. 

Se încruntă. 

— Colegul cu care abia mă salut, la recepții, premiere de gală 
și baluri diplomatice. Cunoști faptul că relaţiile noastre cu 
Pleurezia sunt încordate. 

— Mă și mir că n-au pleznit până acuma, îmi pun eu în 
evidenţă cunoștințele de politică externă. 

„Ambasada Pleureziei dă o recepţie, astă seară, dacă e să 
cred zvonurile publice?” 

— Poţi să crezi, e exact. 

Scociorăște într-un clasor de piele de Rusia, tăbăcit de 
japonezi și pirogravat de moldo-valahi. Pescuiește acolo un 
carton mare cât un ecran Paramount și-și evantaiază cu el vârful 
nasului. 

— Vă duceţi, desigur. 

— Nu, mă las reprezentat la această corvoadă. Mi s-a 
diagnosticat o gripă diplomatică. 

— Și cine vă reprezintă? 

— Unul din atașați. 

Îi fac cu ochiul, mă ridic, iau o poză avantajoasă, gen Apollon 
de Revebere și întreb: 

— Comisarul San-Antonio n-ar putea fi un frumos atașat de 
ocazie? 


Ambasadorul mă măsoară patru secunde fără să priceapă; la 
capătul acestui răgaz, face și el cu ochiul. 

— Ah! înţeleg. Tii să participi la ceremonie? 

— Exact. 

— Pot să te întreb în ce scop? 

— Trebuie să percheziţionez ambasada! 

Tresare: 

— Să nici nu gândești la asta, San-A. 

— Dimpotrivă, mă gândesc numai la asta, ripostez. 

— Dacă ești prins asupra faptului, riscăm un incident 
diplomatic monstru. Ale cărui urmări... 

— Ascultaţi mai bine povestea mea, îl momesc. E frumoasă ca 
o zi de post negru. 

Și-i expun ce știți și voi, plus planul meu cincinal. Ciulește 
radarele cu interpretare computerizată care, în diplomaţie, se 
cheamă urechi. 

— Sunt aici cu un colaborator. De comun acord cu atașatul 
dumitale, astă seară, înainte ca acesta să-și părăsească 
locuinţa, ne ducem și-l legăm fedeleș. După care îi luăm locul, la 
recepţie. Dacă dăm de belea, atașatul e absolvit: doi indivizi au 
năvălit peste el, l-au maltratat și i-au furat invitaţia... Urmăriţi 
traiectoria, Excelenţă? 

— Excelent, face Excelenţa, care-i un cunoscător. 

— Sunteţi liniștit? 

— Ești diavolul reîncarnat, San-A? N-o să te schimbi niciodată? 

— Ce să fac, suspin, doritor să justific titlul acestei cărți: 
ăsta's eu și nu mă schimb! 

Fixăm ultimele detalii și mă duc la Umflătura berureeană 
adormită în anticameră. 

Îi strig în urechile nespălate: 

— Berna, staţie terminus! Călătorii sunt rugaţi să coboare din 
vagoane. 

Sare-n picioare, cască lampioanele și văzându-mă în faţa lui, 
articulează: 

— La tine e biletili, San-A.? 

Pufăi deși nu-s locomotivă: 

— Odat-ai nimerit-o și tu, lzmană pe călător: am biletele. 

Traversăm salonul pe lambriurile căruia atârnă somnolent 
tablouri în ulei ale diverselor personaje care-au știut să ungă 
clanţele cât s-ajungă la situaţii înalte. 


Odată afară din sucursala berneză a stabilimentelor Pupă-n 
Bot și Radetot, sediul social în Faubourg-Saint-Honore, Paris, 
Grasu mă întreabă: 

— Ce-ai de gând să faci Tonio? 

Îi telefonez o privire cu jet rotativ, priză de aer prin chiulasă și 
dublă aprindere. 

— Intenţionez să desăvârșesc un tur de forță unic în analele 
polițiste, Beru. Sper să reușesc o ispravă care-mi va înscrie cu 
litere de aur numele în memoria naţională. 

— Că ce? cârâie obezul. 

— Voi îndrăzni ceea ce nicio ființă omenească nu a pus la cale 
înaintea mea. Voi tenta cea mai imposibilă din toate 
posibilităţile. Am să te pun să faci o baie, bunul, bravul, dragul, 
abjectul meu Bérurier. Și, în plus, voi încerca să te fac să porți 
un frac! 


e CAPITOLUL XII e 


Există fiinţe care-ţi provoacă, la prima vedere un șoc. Fiinţe 
care forțează respectul și admiraţia unanimă. Fiinţe care-ti 
inspiră sentimente înălţătoare pentru specia umană. Presupun 
că dacă ai prilejul să-l priveşti pe Picasso pictând, pe El 
Cordobes înfigând spada în gâtul taurului, sau atunci când îi 
asculți pe DI. Von Braun demonstrând că, într-un triunghi 
dreptunghi, contrar celor ce se credea, pătratul ipotenuzei nu 
este egal cu suma celor două laturi ale triunghiului; da, 
presupun că, în fața acestor spectacole, epiderma noastră face 
creţuri, glota noastră face yo-yo și stabilizatoarele noastre 
biconvexe se șifonează ca fusta unei neveste condusă acasă, 
dumineca, de un verișor, după vecernie. Dar aceste reacţii 
dermice sau vaso-vasculare nu sunt decât rahat, faţă de ceea 
ce-ţi provoacă vederea lui Béru în smoking! 

Unul din primele obstacole majore a fost să găsim ceva pe 
măsura lui. N-aș fi crezut că există ţoale de închiriat în stare să 
cuprindă pântecul Grasului. Și, totuși, miracolul s-a produs. Un 
magazin de închiriat ţoale pentru nunţi, botezuri și funerarii 
naţionale avea, în rezervele sale, un smoking care aparținuse lui 
Aga Khan (un valet nedelicat îi șparlise costumul de gală și-l 
negociase contra unei bucățele de pâine cu brânză). 

Să pretind că-i vine mănușă, ar fi contra-reclamă pentru toată 
industria internaţională de mănuși, dar sunt obligat să recunosc 
că fracul nu pare cu totul și cu totul străin pe șuncile și 
rotunjimile Solidului. 

În fața dulapului cu oglindă din camera hotelului „Gemenele 
vesele” unde trăsesem, Béru ia poze, studiază atitudini și pune 
la punct un comportament de om de lume, mirosind a diplomat 
de la o poștă. 

— Nu găsești că revolverul introduce o notă de neglijenţă? se 
îngrijorează,  apăsându-și dreapta puternică pe stânga 
costumului. 

Încearcă să-l cartiruiască în pantalon, dar mânerul depășește 
buzunarul și, când ridică braţele, devine de-a dreptul aparent. 

— Lasă.-l la vestiar, sugerez. 

Înaltă umerii. Nu prea mult totuși, pentru că riscă să-i crape 
toate cusăturile hainei. 


— Semăn a milord, asigură amicul meu, întorcându-și 
nonșalant laba de măcelar în buzunar, cu o graţie efectiv foarte 
britanică. 

Se studiază o clipă; își extirpă c-o unghie îndoliată o crustă de 
gălbenuș care-i murdărește buza superioară și declară, 
smulgând încă un fir de păr din nas: 

— Mă piș pă ducele dă Edinburg. Ceva mai multă burtă la 
mine, înălțimea mai mică, părul fără cărare și ochi negri în loc 
de albaștri, ie chiar mai bine așa! 

— Eşti ducele York, adică primul guiţător din această nobilă 
rasă. 

Nu pricepe aluzia și continuă să se extazieze în faţa oglinzii. 

Trebuie să-i dau un brânci ca să-mi pot controla ţinuta. Nu 
știu dacă Beru are aerul de milord, în orice caz eu, cu toată 
modestia pusă la păstrare ca s-o pot recupera în caz de nevoie, 
eu pot să vă garantez că iubitul dumneavoastră San-Antonio n- 
are aerul unei crătiţi cu grăsime înțolit cu papion, revere 
lucioase și brâu de mătase. Haina care face călugărul face în 
egală măsură diplomatul, cu condiţia, naturlich, să nu fie vorba 
de aceeași și același. 

Cu a mea, reprezint Franţa cum niciun comis voiajor n-a știut 
să reprezinte aspiratoarele Trucomașinen. Presimt inimi zdrobite 
în colivii, sectorul păpăgaliţe. 

— Gata, Sac de Slănină? 

Grasu își varsă un pahar mare de roșu (Bordeaux, seara e mai 
ușor de asimilat), își șterge buzele cu manșeta amidonată a 
cămășii de mătase și răspunde, verificându-și etanșeitatea 
șlițului: 

— Gata, frate! Ne putem prezenta în lume. 

e 

Trebuie mărturisit că nu eleganțe lipsesc ambasadei 
Pleureziei. Limuzinele care se opresc tăcut în faţa peronului 
feeric scăldat de reflectoare discrete sunt cromate până-n 
culbutori. Unele au sală de baie și televiziune cu circuit închis, 
altele seră sau piste de dans retractabile, cu iluminaţie de neon. 
V-o spun ca să pricepeți ambianța. 

Coborâm, Grasu și cu mine, dintr-o mașină închiriată, pilotată 
de un șofer în livrea. 

— Și dacă ţ-aș zice că-s emoţionat? bâlbâie Umflatul, în 
momentul în care ajungem în holul decorat cu plante verzi. 


Un lacheu îmi ia cartonul aurit. Citește textul și strigă cu o 
voce de bas profund: 

— Domnii reprezentanţi ai Excelenței Sale Ambasadorul 
Franţei. 

Mic balet al reprezentanţilor, efectuându-și intrarea în salonul 
lung și lat cât aeroportul Orly. In acest moment, o orchestră de 
cameră (care se rătăcise, probabil, prin salon) cântă ultimul 
succes semnat Sinatra: „Vei fi în braţele mele marțea viitoare la 
zece fix, dacă ceasurile noastre merg sincron”. It is titlul. E 
languros, frumos, suav și-ţi gâdilă carnea ca un păr de fată 
mare. 

Un omulet blond, cu obrazul roșu, cu privirea mai ascuţită 
decât acul unui pirogravor, cu haina barată de marele cordon 
ombilical al Republicii Pleureziene!” avansează către noi. Este 
ambasadorul Tolomacovici. Ne întinde mâna, se înclină. Un 
bese-n-sac-defel-comod, frăţiorul. 

Ne spune că este încântat, ceea ce moaca lui constipată pe 
viață dezminte formal și, presându-i cârnăciorii Grasului, are un 
moment de surpriză. 

Îi murmur că Excelenţa Sa este dezolată, dar că o criză de 
enterită libidinoasă îl obligă să stea în cameră, ca și cum ar fi la 
palatul Bourboni!. 

După ce parcurgem corvoada uzanțelor indispensabile, Grasu 
și eu plonjăm în mulţime. Rochii decoltate până-n bazinul 
Aquitaniei, perloanţe, diamantări, clipsuri care eclipsează lumina 
lustrelor... V-aţi prins la topografie? 

Grasu nu-și revine. 

— E mai mişto dăcât banchetu anual al polițailor dă moravuri, 
constată. Și fă-ţ ideie că pent'ăla cotizează douășpe luni curvele 
din toate arondismentele... Poa' cân ieram în uniformă... Da 
nu... Mă nemerisem dă servici la balu „Fabricanţilor dă purcei în 
turtă dulce”, adunătură dă rară distincţiune, da tre s-admit că 
nu iera stilul ăsta, fratemiu! 

Reperează bufetul și din acest moment nimic nu-l mai poate 
opri. 

II las să se-ndoape și, cu privirea absentă a unui plimbăreţ 
solitar, încep să reperez locurile. 


10 Ordin instituit de Ombilicovici | în 1657 (la această epocă Pleurezia era regat) pentru a-l 
recompensa pe Phaîna Dhe Mushtarh, care a inventat cataplasma. 
11 Palais Bourbon, sediul Camerei franceze a deputaților. (N.T.). 


Deși, în asemenea ocazii, cel mai bun mijloc de a te zgâi prin 
toate colțurile fără să atragi atenţia, e să dansezi. Reperez 
gagicuţele alintate de-a lungul unei tapiserii Aubusson și mă 
apropii de o copiliţă la vederea căreia miss Univers ar face un 
dublu infarct. Blondă ca grâul polonez și angelică în asemenea 
măsură încât, alături de ea, stareța unei mănăstiri ar trece drept 
o târfă. 

Dulcea copilă este escortată de mămica sa, o damă solidă, nu 
dezagreabilă, dar care-ar avea de câștigat dacă și-ar rade 
mustata și ar da jos între 50 și 60 de kilograme. 

Mă plec ceremonios în faţa băbătiei și-i solicit favoarea să-i 
învârt puștanca. Culmea ghinionului, bătrâna e o pleureziană 
care nu vorbește limba noastră. Înţelege greșit intenţiile mele și- 
mi cramponează eleroanele laterale, gata să nădușească în 
brațele mele. 

In plus valsează ca o mașină de spălat plină de cearșafuri 
murdare! Toată plăcerea e de partea mea! 

De la distanţă, Grasu, specialist în manevrarea gabaritelor 
depășite, se hilizește ca proasta-n târg. 

Hilar, cu o cupă de șampanie în mână, pare decis să mă 
abordeze. Reverul matlasat al fracului său seamănă deja cu 
paleta lui VanGogh, plus o alcătuire suprarealistă de culori 
aberant combinate. 

Beru, fără a se sinchisi de dansatori, se proțăpește lângă mine 
în timp ce operez mișcări de rotire a super vacii: 

— E dă milioane! declară. Dacă-ţ zic că rareori am văst așa un 
bufet! 

Recită cu pleoapele întredeschise: 

— E toasturi dă caviar, toasturi dă pate dă ficat, toasturi dă... 

Îl întrerup: 

— Când vor prepara toasturi de balenă, anunţă-mă! Și-acu 
lasa-mă să-i livrez partenerei porţia de dans... 

Cum se termină valsul, conduc mama-mamut până la 
canapea și, înainte ca aceasta să-și fi depus șifonierul normand, 
o iau de braț pe încântătoarea sa progenitură. 

Drăguţa e amuzată la culme. Vorbește franțuzește cu un ușor 
accent pleurezian. 

— Mama s-a înșelat, ciripește. A crezut că o invitaţi pe ea. 


— Această neînțelegere n-a făcut decât să-mi întărească 
dorinţa de a vă avea în brațe, îndrăznesc, distilându-i privirea de 
catifea numărul 118... 

Roșește și, credeţi-mă dacă vreți, începe să frisoneze de la 
parter până la etajul unu. 

Pariez o pereche de scoici de perle contra unui kil de scoici 
comestibile că păsărica asta se deplumează fără complexe, 
când un tip mişto, de gabaritul meu, i-o propune. 

În orice caz dansul i-a făcut efecte. Care se propagă în cele 
mai nobile componente ale masculinității mele. 

Cum orchestra trecuse pe slow, impresia mea este că suntem 
pe o plajă. Mă simt de vată, fraţilor, cu excepţia bastonului de 
mareșal, gata la datorie în circuitul senzorial. 

— Locuiţi în Berna? murmur. 

— Da, lucrez la ambasadă, îmi mărturisește tânăra frumuseţe. 

Atunci, în petto și din adâncul inimii, dedic o droaie de 
lumânări întru preaslăvirea sfântului Christophe, care m-a 
îndrumat pe calea spre mântuire. 

— Ce faci? mă interesez cu detașare politicoasă. 

— Sunt secretara Excelenței Sale. 

— Și locuiești aici? 

— Normal. Tatăl meu e intendentul clădirii. 

— Excelenţa Sa nu-i căsătorit? întreb. Și-a primit singur 
oaspeţii. 

— E divorţat, murmură ea. 

— Ah! da... 

— Faci parte din ambasada Franţei? 

— Sunt noul atașat! 

Adaug, blând: 

— Regret că nu sunt pleurezian; aș da orice să fiu atașatul 
acestei ambasade. 

Totul subliniat de o privire cu mare rază de acţiune, care se 
plasează fără greș pe orbita ei. 

Puștanca se interesează din ce în ce mai mult de micul ei 
franţuz care o lipește de plastica sa cu protuberanţe tot mai 
precis direcționate. 

— Mi-ar plăcea să dansez cu dumneata toată seara, suspină 
pleureziana. 

Oh! Pardon, doamnelor și domnilor! Ca apel explicit, fraza 
echivalează apelul de la Stockholm! Se pot face și propuneri mai 


directe, dar eu o prefer pe aceasta. Nu-mi rămâne decât s-o 
împachetez în hârtie celofanată, s-o bag în frigider și să aflu ora 
și locul la care voi consuma. 

— Merge treaba? îmi lansează o voce familiară. 

Mă dezlipesc și-l ginesc pe Grasu, luptându-se cu mămoiul 
fetișcanei. Posesor al permisului de condus camioane grele și-a 
tapat femeia-cașalot, Beru. Adoră sarcinile grele, amicul. E un 
temerar. Cu falca lipită de cea a pleurezienei, manevrează 
partenera cu o dezinvoltură tulburătoare. 

— Nu că m-aș pricepe la tango, îmi zice, da m-am lansat! Nu-i 
ușor cu tomberonul ăsta, da merge. E ca și cân muncesc pă 
pământurile verișorului Fernand! 

Degeaba-i fac semne disperate pentru a-l avertiza că 
dansatoarea mea vorbește franţuzește, continuă să bată câmpii. 
Cred că deliciile bufetului nu sunt străine acestei logoree. 

— Astea fiind zise, continuă Berurier, deși nu-i mare scofală, 
mi-aș consacra o duminică elveţiană scroafei ăștia. 

Se amuză: 

— Constat că-s gata să-ţ fiu tata-socru? 

Îmi antrenez partenera cât mai departe de această sursă de 
idioțenii. 

— Cine-i personajul? mă întrebă ea. Are maniere grosolane și 
n-am înțeles nicio treime din ce trăncănea. 

— E preferabil, o asigur. Dobitocul deţine sinecura de secretar 
particular. Chestie de proptele, e prietenul din copilărie al 
Excelenței Sale, căruia Excelenţa Sa a vrut să-i facă o favoare 
trimițându-l aici. 

Mă trec sudori reci! Dacă Grasu continuă, îmi va compromite 
și călca în picioare planul de acţiune. 

— Nu vi se pare că-i teribil de cald în salon? susur în urechea 
dulcei porumbiţe. 

— Ba da. 

— Să mergem pe terasă. 

În toate filmele cu baluri la duci, marchizi și alţi baroni, am 
văzut terase unde cuplurile se retrag pentru a-și spune că luna e 
frumoasă și că privighetoarea are vocea lui Tinio Rossi. 

Împingem, exact ca-n filme, o ușă dublă cu geamuri pictate și 
ne găsim, într-adevăr, pe o terasă care domină un peisaj infinit. 
Luna e punctuală la întâlnire. Lipsește doar privighetoarea la 
apel. Nu-i nimic, ne descurcăm și fără ea. 


— Care-i dulcele tău nume? întreb. 

— Nathalia... 

Să-mi mănânc pălăria pe care n-o am. Nathalia! Chestia asta 
lipsea colecției mele, un nume ca ăsta. Am avut Cecilii, Barbare, 
Leonore, două Antinea, o Prosperină și alte Etcetera; dar 
niciodată o Nathalia. 

Îi declar că e un nume fabulos și recunosc că mă numesc 
Antoine, ceea ce n-o șochează peste măsură, cum ar zice 
croitorul meu. 

Din vorbă-n vorbă și din aproape în aproape nu întârzii să-i 
votez credite speciale pentru cumpărarea unei perechi de patine 
cu injecție directă. Este momentul când privighetoarea elveţiană 
(în patria ceasurilor nemuritoare mă așteptam mai degrabă la 
un cuc) își face apariţia și ne încântă cu aria „Maifăo”. Ora 
miracolelor... 

Inima-mi bate dezordonat, mâna se agită și metropola coace 
o revoluţie. 

— Camera mea e la etajul doi, îmi spune, răspunzând unei 
întrebări precise, pusă într-un scop și mai precis. 

Cum e întuneric, n-o văd roșind, o aud, fiind dotat cu un auz 
care mă incită să votez nu la referendumuri. 

— Și cum se ajunge acolo, când vrea cineva să te vadă? 

— Nimeni n-a venit să mă vadă la mine-n cameră, minte ea 
cu stângăcie. 

— Pentru că nimeni n-a avut pentru tine un sentiment ca al 
meu, explic. Numai în sipetul său, o bijuterie își dezvăluie toată 
strălucirea. 

Am citit asta în „Logodnica aspirantului”, roman roz pentru 
persoane palide, vândut în flacon de doi litri în farmaciile bine 
aprovizionate. Agitat înainte de folosire și folosit pe neașteptate, 
are un efect sigur. Fătuţa e într-al șaptelea cer. 

— Eşti poet! mă asigură. 

— Nimic surprinzător, spun, tatăl meu se numea Alexandrin. 

Împing avantajul până la gardă: 

— Deci cum se ajunge la sipetul tău, frumos giuvaer? 

Ezită. 

— Vezi... eu... 

— Da, tu? 


— Prefer să ne întâlnim mâine, altundeva... Aici, cu tot acest 
personal, nu-i posibil. Cu atât mai mult că mama mea doarme în 
camera alăturată... 

Mă trec fiori. O și văd pe balenă debarcând cu mustaţa-n băț, 
să întrerupă dezbaterile noastre de cultură generală. Și eu care 
nu conversez pleureziana! 

— Mâine, mint, iau avionul pentru Paris, unde trebuie să 
prezidez asociația poeţilor care au picioare în plus! 

Bruschez lucrurile, pentru că sunt momente în viaţă în care 
trebuie să știi să te impui, treabă confirmată de orice perceptor. 

— Când ocazia vieţii tale îţi trece prin apropiere și nu-i cheală, 
trebuie să știi s-o apuci de păr! afirm. 

Ezită încă. 

— Ascultă, zice... eu... Există o căsuţă la capătul grădinii. Se 
trece pe poarta din spate... Cheia este atârnată lângă oblon... 
Dacă vrei să mă aștepți, când se va pleca de-aici, ne întâlnim 
acolo. 

Îi lansez o ocheadă. Această gâsculiţă albă are-un chef turbat 
să se lase jumulită. O fi ea chiar așa de albă? That is the 
question, cum ar spune Victor Hugo (la întoarcerea sa din 
insulele anglo-normande). 

Părerea mea este că micuța cabană din fundul grădinii i-a mai 
folosit Nathaliei. 

— Banco! murmur. Voi fi acolo. 


e CAPITOLUL XIII o 


Orele trei dimineaţa. Ultimele acorduri ale orchestrei au 
amuţit. Lăutarii au intonat imnul pleurezian, „Curge! O 
pulmoserumul meu”, apoi a fost debandada, cum zic eunucii! 

M-am prefăcut că-mi iau rămas bun, dar, odată-n hall, am 
pretextat uitarea foarfecii cu pedală, fără de care nu pot tăia 
convenabil vârfurile de fier ale ţigărilor și am reintrat în 
ambasadă. O ușă ascunsă, pe care mi-o arătase Nathalia, mi-a 
permis accesul în grădină. 

Până acum 0O.K.! Mă camuflez în fundul parcului și aprind o 
blondă fără filtru. Luna se scaldă argintiu în ochiul de apă 
cultivat cu nuferi. E liniște. Berurier, trotilat ca un polonez, mă 
escortează. Are un târlic în mână, pentru că, între noii săi 
pantofi de lac și vechile sale bătături, s-au declanșat 
incompatibilităţi ireconciliabile; papionul i se bălăngăne desfăcut 
pe pieptul vajnic. 

Se așază pe o bancă romantică. 

— Nu văz pen'ce mă cari pă mine-n aventura asta, bodogăne. 
Tu te ţii de-nțepat gagici și sualternii numără stele. Mai dăăștept 
iera să-mi arănjez o escursiune în cârpele băbuţei, pă gratis, 
inclusiv textele! 

— Dama e măritată! obiectez pentru a-i calma regretele. 

— Da, da doarme separat dă bărbat-so și legitimu ie surd ca o 
cizmă! Studiasem fundurile problemei! 

— Nu-i decât o amânare! îl consolez... Esenţialul e că suntem 
în acest loc, sesizezi? 

— Un loc în care ţi-ai asigurat toate comodităţili, protestează 
Umflatul. Păi n-are dreptate comuniștii? Proletarii cu laba, cracii 
rezervaţi patronilor! Norocul meu c-am izmene lungi, mă mai 
procopseam și c-o broncoșită! 

Mă înţelesesem cu Nathalia să ne întâlnim fix la miezul nopţii. 
Mai las să treacă vreo douăzeci de minute și-i recomand 
Grasului să caute un tufiș capabil să-i ascundă cărnurile. 

— Nu știu care-i programul seratei, zic, dar vreau să te am la 
îndemână. 

La tanc, în apropiere există un umbrar decorativ acoperit cu 
trandafiri și sub umbrar un leagăn pe care se trântește Beru. 
Lanţurile acestuia gem îndurerate, dar se resemnează. 

Satisfăcut, mă îndrept către construcţia despre care mi-a 
vorbit Nathalia. 


Este vorba de o căsuţă de paznic, plasată în preajma străduţei 
care mărginește  extrateritorialitatea  glorioasei republici 
Pleureziene. Scociorăsc storul de jos și descopăr existența unei 
chei, fixate într-un cui îndoit. 

Deschiderea ușilor, în absenţa cheilor originale, este una din 
specialităţile mele; dar să posed originalul fabricantului de 
broaște, vă daţi seama până și voi, adunătură de minusuri, este 
mult mai la îndelabă. 

Pătrund deci, cu piciorul drept înainte, în micuța anexă a 
somptuoasei ambasade. 

Nicio îndoială: e un cuibușor de amoruri nebune. Pariez cu voi 
o pereche de fudulii cabaline contra unei puţulici japoneze, că 
dulcea mea Nathalia își oferă, aici, serate de binefacere. Că se 
sustrage tutelei tiranice a enormităţii mă-sii, că evadează din 
coșmelia guvernată de Tolomacovici, pentru a veni aici să 
aprecieze, în cunoscătoare, solo-uri din Flautul fermecat și alte 
piese clasice pentru clarinet și chiar saxofon. 

Cuibușorul de nebunii se compune dintr-o intrare minusculă, 
cu pereţii drapaţi în stofă imprimată (imprimeul reprezintă 
diligenţe cu vizitii pocnind din bici); urmează o cameră 
agreabilă, tapisată c-o pâslă subţirică, de culoare albastră (a 
somnului) și mobilată englezește; în sfârșit camera de toaletă, a 
cărei piesă de rezistenţă este bideul. 

In camera principală există o comodă (în general în genul 
acesta de locuri se practică comoda, pentru că o comodă este 
practică). Această comodă a fost transformată în bar de un 
artist care avea mai mult cultul Cinzano-ului decât al barocului 
timpuriu. 

Așteptând-o pe puiculiţă îmi votez, în unanimitate plus un vot, 
un gât de scoală-moralul. Cum zicea Balzac, va trebui să onorez 
această micuță. Să ridice glorios culorile Franţei și să 
demonstrez prin A plus B că reputaţia de care se bucură bărbații 
țării noastre nu a fost uzurpată. 

Imi acordam, tocmai al doilea pahar, cu titlul de excepţie și 
felicitările juriului, în exact clipa în care își face intrarea în 
cabană. Işi proteja, cu un impermeabil albastru, umerii fragili, 
dulcea copilă. Stropi de rouă îi aureolează părul de aur, sânii ei 
sunt mai palpitanţi și mai plini decât cei ai unei dădace. 

— Am întârziat, nu reușeam să scap de mama! 


Îmi stă pe buze să-i spun că avem probleme inverse, ea și eu. 
Ea nu se poate debarasa de mamă-sa și eu nu reușesc s-o 
găsesc pe a mea. 

Iși scoate impermeabilul. Schimbase rochia de gală cu una de 
interior, de mătase japoneză, ţesută cu gene de libelulă. Și nu-i 
necesar să fi absolvit Institutul de Mine și Geologie, nici pe cel 
de Științe Politice pentru a ghici că, dedesubt, este goală ca o 
pulpă de friptură de miel. 

— Mi-am permis să beau un pahar în așteptarea ta. 

— Bine-ai făcut. 

— Vii adesea aici? 

Roșește în regiunea lombară și periferiile acesteia. 

— Adică... 

Mai bine las-o-n apele ei. N-ai venit aici s-o spovedești pe ea, 
ci, dimpotrivă să lungești lista păcatelor tale. 

Se așază cu mine alături pe canapea și cum trebuie început 
cu începutul, încep cu una din cele mai recente specialităţi pe 
care am descoperit-o în Savoia: vârful limbii în cerul gurii, apoi 
pe buze, apoi în ureche; un complex de operaţii care vor face, 
dacă nu fac deja, furori în înalta societate. 

Apoi trecem la chestii serioase: fantoma scoțiană, fără 
cearșaf, spărgătorul de nuci glisant, cu automat de ridicare a 
picioarelor la umăr, scurt-circuitul demoniac și mai ales, mai 
ales! Pistonul cu repetiţie și jet spumos, o invenţie care ne vine 
odată cu vârsta și ne trece din aceleași motive. 

Copila-și exprimă entuziasmul în franceză, în elveţiană și cu 
propria sa limbă. Cavalcada Fantastică, la preţ de favoare! Cap 
Kennedy la îndemâna tuturor! Un recital de scrâșnete din dinți! 
După care se lasă o liniște semnificativă. Pacea adâncurilor. 

Este de scurtă durată. De abia am făcut puţină ordine în 
patimile noastre, în ţinuta noastră, că se cioc-cioc la ușă. Primul 
meu gând e Berurier, Grăsălanul trebuie că s-a plictisit să-și 
congeleze ciolanele pe balansoar. Vine să-mi prezinte condica 
de reclamaţii și sugestii. Nathalia speriată sare din pat. 

— Dumnezeule! bâlbâie. 

Vreau s-o-ntreb ce și cum, când o voce de bărbat proferează 
câteva apeluri cu semne de exclamare încorporate, în 
pleureziana din care nu pricep boabă. 

Pe fața ei, săraca, se citește panica. Se uită în jur ca și cum ar 
spera să vadă deschizându-se, în ogeac, faimosul tunel al 


Mânecii, pe care amicii noștri englezi sunt atât de grăbiţi să-l 
străpungă. 

Apoi, luând în ambele mâini frânele unei decizii extreme, mă 
împinge în direcția băii și închide ușa. 

Aştept, în  obscuritatea cea mai integrală, urmarea 
evenimentelor. Cu toate astea, un licăr pătrunde desișul 
tărtacuței mele. San-Antonio cel frumos nu-i picat din nori, cu 
ultima ploaie, după cum se spune-n portul Brest; începe să 
priceapă că domnul care a venit să facă cioc-cioc la ușă, e 
titularul iubirilor domnișoarei. A zărit lumină la căsuţa albă și-a 
venit să vadă despre ce-i vorba în propoziţie. Riscă să fie o 
fiesta dezlănţuită în cartier. Și dacă se lasă cu scandal, băiatului 
maică-mii i se rezervă o poziţie nasoală. 

Deocamdată, însă, lucrurile nu par să se înfierbânte. Percep, 
vag, Șușoteli. Apoi șușotelile contenesc și se aşterne liniștea. 

Nu cumva vizitatorul intempestiv se-nfruntă și el c-o bucăţică 
de fericire? 

Mai zăbovesc puţin. Oricât ciulesc urechile, nu disting nici cel 
mai mic zgomot. După părerea mea, gagica Nathalia, șireată ca 
toate muierile, a reușit să-l scoată din cabană pe nepoftit. Imi 
lasă drum liber. Trebuie s-o șterg pe șest. 

Cu precauţii infinite, presez clanţa ușii. Îmi ia cinci minute 
pentru că operez milimetru cu milimetru. În sfârșit crăp ușa. 
Camera e goală într-adevăr. Drumul e liber. 

les încetișor din baie și mă pregătesc să fac pași prudenţi 
când încremenesc, stană de piatră, în mijlocul camerei. 

Excelența Sa Tolomacovici zace pe podea, în dosul canapelei. 
Are un pumnal în piept. Un frumos pumnal maltez care, zece 
minute mai devreme, decora peretele deasupra comodei. 


e CAPITOLUL XIV e 


Mă plec deasupra ambasadorului. E atât de mort încât, pe 
lângă el, sarcofagul lui Ramses II ar părea un chefliu în stare de 
repaos, Nathalia nu l-a ratat. Fix în inimă! Ca mareșalul Ney! 
Tolomacovici arată bizar. 

Domnul ambasador își schimbase ţoalele de ceremonie cu un 
halat de satin purpuriu. Nu cumva nenorocitul ăsta de 
pleurezian întreținea relaţii extra-diplomatice cu secretara sa? 

Imi pare probabil. A venit s-o întâlnească în cuibușor că să-i 
cânte Mâna în valiza diplomatică; și puștoaica, pierzându-și 
firea, l-a compostat cu baioneta malteză. 

lată-ne în mare dandana! 

les să-l recuperez pe Béru. Grasu sforăie de să-i explodeze 
sinusurile. Il scutur. Strănută, se trezește și mă-ntreabă ce se- 
ntâmplă. 

— Se-ntâmplă chestii stranii, Grasule. Plimbă-ţi șuncile... 

Îl pun rapid la curent cu ultimele evenimente. 

— Ei bine, amice, mormăie Umflatul, o făcuși dă oaie! 

Nu răspund. De fapt sunt foarte cătrănit. Căci iată-mă-n rahat 
până la bărbie. Nu suntem în Franţa, ţin să vă amintesc, și nici 
măcar în Elveţia, solul unei ambasade fiind considerat teritoriu 
al ţării pe care o reprezintă. 

Veţi spune că n-avem decât s-o ștergem, Béru și 
subsemnatul. 

O.K.! 

Atâta doar că, odată cu descoperirea lui Tolomacovici în stare 
de cadavru, se va deschide o anchetă de zile mari. Și dacă 
gagicuţa Nathalia toarnă totul; ba, poate, la capac, îmi pune 
crima-n cârcă? 

Ca pentru a-mi da dreptate, văd lumini precipitat aprinse pe 
fațada ambasadei, în cealaltă parte a parcului. Clar că Dalila 
asta de ocazie a luat lecţii cu luda Iscarioteanul. 

— Pă un'scoatem cămeșili? sughițe Grasu, care a-nţeles și el 
amenințarea și se teme. 

Ştiţi și voi, zdrenţe nenorocite, că, de câte ori se-mpute 
peștele, San-Antonio o iscălește prezent. 

Îi indic o portiţă lui Beru. 

— Treci p-aicea, Grasule. Mașina noastră radio-emiţătoare e la 
locul ei. Du-te și ad-o! In timpul ăsta-l voi evacua pe domnul 


ambasador din apele sale teritoriale, asta-i mișcarea-ntâia și 
decisivă... 

Nu-și pierde vremea cu proteste, Beru. Zboară ca vântul, în 
frumosul său smoking șifonat, care-i dă aerul unui pinguin 
îndoliat. Reintru în cuibușorul de nebunii. Înhăţ un halat de baie 
și o înfășor pe Excelenţa Sa în el, lăsându-i pumnalul în pitpalac. 
Sting totul și-l salt pe Tolomacovici în propria mea spinare. 

După care o şterg și eu pe portiță, abandonând parcul vocilor 
și tropăielilor care se apropie. 

e 

Unul care știe ce înseamnă stare de urgență, este dragul meu 
Bérurier. ÎI beștelesc tot timpul cum îmi vine la gură, dar îl ador 
pe Grăsan. Este eficacitatea întrupată. Mi-ar trebui o ediţie de 
opere complete ca să vă povestesc de câte ori și din câte 
rahaturi m-a scos. 

Aduce maşinuța cu farurile stinse. Dintr-un salt părăsește 
scaunul, fără să oprească motorul, deschide portiera spate și-mi 
ajută să trântesc pe excelenta Sa Excelenţă pe planșeul 
Renault-ului. 

Redemarăm cu ciuperca la podea. Beru ţine manșa și joacă 
rolul lui Ayrton Senna! Suntem pe un bulevard care coboară; 
traversăm un pod (pe Aar), urcăm un deal și, la capătul a zece 
minuscule minute, suntem în plin drum de ţară, nu departe 
unde vacile insomniace mug nostalgic după câmpiile verzi. 

— Și acum? întreabă Grasu. 

Îi arăt un drumeag străjuit de copaci. 

— Garează-te aici, voi încerca să prind Parisul. 

Ridic și antena de rezervă, pentru mai multă siguranță și sun 
orașul mamă. Rentează. Recepţia nu-i impecabilă, dar se 
menţine audibilă. 

Cer biroul bătrânului. Plantonul mă anunţă că bossul e în 
braţele lui Morfeu. Cu mine nu ţine, insist să fie trezit. O linie 
particulară unește domiciliul său de Servici, ceea ce simplifică 
the question. 

Pe scurt în mai puţin timp decât îi trebuie unei peripateciene 
din Pigalle să scuture portofelul unui geambaș beat, îl obţin pe 
directorache. 

Centrala-l informează că sunt eu. Zice sec: 

— Ascult! 

Nu prea știu de unde să-ncep. 


— Suntem la Berna, domnule director... S-au petrecut 
evenimente... hm... neplăcute, ar fi cam lung să vi le explic. Pe 
scurt Tolomacovici e mort. 

— De moarte violentă? rămâne la semne de întrebare, 
patronul, cât se poate de distant. 

— Tot ce poate fi mai violent! 

— Dumneata? 

— Nu, dar toate sunt împotriva mea... 

— Unde ești? 

— În mașina noastră. El e în spate... 

Liniște, mai încordată decât o coardă de vioară. 

— Ascultă-mă, drăguță. Descurcă-te cum crezi dar, în niciun 
caz, defunctul nu trebuie găsit. 

Ezit să înțeleg... 

— Climatul e atât de încordat, acum, cu Pleurezia, continuă 
Cheliosul, încât asasinatul unei asemenea personalităţi ar fi 
catastrofal. 

— Dar... 

— Niciun fel de dar. Dispariţia-i una, moartea sa ar fi cu totul 
altceva. Numai vii dispar, nu morții. Fă tot ce-i necesar să nu se 
găsească niciodată urma sa! Ar fi o treabă potrivită... 

Cum tac, insistă: 

— Ai înțeles? 

— Ințeles, patroane. 

— Ce zice? se informează coechipierul meu. 

Îi repet ordinul extravagant al patronului. 

Grasu aruncă o privire dezolată pe bancheta din spate. 

— Și ce facem cu clientu'? 

— Mă întreb?... 

Işi râcâie scăfârlia, își curăţă un dinte, își smulge un fir de păr 
din nas și murmură: 

— Bun; să vedem ce se po'face. L-am putea îngropa într-un 
colţișor neumblat... 

Clatin capul. 

— Corpurile îngropate se regăsesc întotdeauna; ori un câine 
are fler, ori se întreprind lucrări de utilitate publică, ori te vede 
un gușter care se fâţâie întâmplător prin peisaj... 

— Și dacă i-am da foc? 

— Vorbești aiurea! Cenușa se identifică! 

Se înfurie. 


— Ascultă San-A., l-aș mânca, dar chiar nu mi-e foame! 

Situaţia e din cele mai neplăcute. Arătăm grozav, în frac, cu 
un cadavru în mașină. 

La răsărit, ziua începe să mijească (surprinzător ar fi să 
mijească spre apus). Cocoșii cântă în ferme. 

— Trebuie să ne schimbăm, zic. Ne întoarcem în oraș. Mă duc 
la hotel să-mi pun alte ţoale, în timp ce tu ai grijă de coleg. Pe 
urmă va fi rândul tău. Odată în civil... 

— Ei bine? 

— Ei bine o să vedem! Și nu mă mai aia la cap! 

e 

Mi-am pus un costum prince de Galles din cârpă englezească 
de Elbeuf și mi-am afterșevat mutra. Ce meserie! Ce noapte! 

— E rândul tău! îl anunţ pe Bérurier. 

Grasu se extirpă din șaretă. 

— Nu întârzia, îi recomand. 

— N-ai dăcât să trăncănești cu mnealui, cât absintez io... 

Se îndepărtează. Poalele smokingului său, răsucite ca niște 
cravate scoase la reformă, fâlfâie pe fundul lat și pulpele 
porcine. 

Sunt într-un parking de hotel. Aruncasem o cuvertură peste 
cadavru. Ca măsură de securitate, am blocat portierele spate 
astfel ca nimeni să nu le poată deschide din afară. Din fericire, 
cum e răcoare, geamurile sunt aburite. Pentru moment, cred că 
suntem liniștiți. 

Așteptându-l pe Grasu, mai sun o dată Parisul. De rândul ăsta 
nu la Casa Curcanilor Caftangii and Co., ci la casa părintească. 
Buna mea mamă! Care-o fi soarta ei? În timp ce ea se confruntă 
c-o bandă de jigodii care-o sechestrează, o și molestează poate, 
singurul ei fiu, la sute de kilometri, se pune în situații imposibile. 

Trece multișor timp înainte să-l obţin pe reverendul Pinaud la 
bigofon. Cască un „Alo!” lamentabil, care ar putea servi de 
anestezic unui spital în criză de penthotal. 

— San-A. Noutăţi? 

— Nu. Ah! da... A venit cu gazul și cum n-aveam suficienţi 
bani la mine, n-am plătit chitanţă. Revin mâine după masă... 
Sper să te-ntorci până atunci. Îţi semnalez că am băut o sticlă 
de muscadet în ciuda interdicției tale. îmbătrânesc, singur aici... 
M-am uitat la T.V. Un meci de carch, aseară: Taurul din 
Camargue contra Asasinului din Dusseldorf. A câștigat neamțu, 


era scris în stele negru pe alb! Luptă cinstită. Dac-aș fi fost eu 
arbitru... 

— Taci, dracului, odată, excrescenţă umană! tun. 

Se bâlbâie. 

— Asta-i mai bună ca toate! Tu-ntrebi... 

— Ai primit vreun telefon? 

— După cel de care știi, nu. 

— Scrisori, ceva? 

— Desigur! Tocmai voiam să-ţi spun... 

— Zi odată, sămânță de ramolisment! 

— O carte poștală de la colegul nostru Mongin care e în 
vacanţă la Sables-d'Olonne. Mi-am permis s-o citesc, având în 
vedere că nu era în plic. Zice: „Un salut de la un tip care stă pe 
nisip la Sables”. E spiritual, Mongin, n-ai zice dacă l-ai vedea... 

— Și altele? 

— Nimic de semnalat, în afara reumatismului meu care-mi 
lucrează articulațiile. 

Întrerup comunicaţia. 

În acest moment al activităţii mele, Eminenţa Sa cea 
Rubicondă se întoarce. 

Și-a reluat ţoalele personale. 

— Mi s-a părut că vorbeai? zice bănuitor, privind în spate dacă 
nu cumva Tolomacovici se joacă de-a taica Lazăr. 

— Comunicam cu Pinuche, să-l întreb dacă n-avem vești de 
acasă. 

— Nu-ș dacă aveai acasă da aveai la otel, declară Matahală. 

Și scoate un plic din buzunar. 

— S-a adus asta pentru tine, cât mă schimbam. 

— Imposibil! 

Cu o mișcare de unghie spintec plicul. 

Citesc: 

„Și acum destul cu joaca. Documentele sau catastrofa. Va 
trece cineva la prânz” 

Fără iscălitură. Mesajul a fost dactilografiat pe o hârtie albă, 
simplă. 

— Cine a adus plicul ăsta? 

— Portarul dă noapte habar n-are. A fost depus la ghișeu când 
el își ușura bășica. 

Concluzia: se știe că sunt în Elveţia. Cine? Fătuța Nathalia? Ce 
fel de jocuri joacă damicela în afara jocului dragostei și morţii? 


— Ai fo ideie cu privire la pretinu din spate? întreabă Berurier. 

— Un început de idee... 

Demarez. Cu viteză mică - nu ţin să atrag atenţia sticleților 
helveți - părăsesc orașul pe autostrada către Neuchâtel. In ajun, 
chiar înaintea intrării în Berna, văzusem acolo mai multe vile 
ornate cu inscripţia „De închiriat”. 

Mă opresc în fața primei apărute-n cale. Anunţul de locație e 
redactat în germană, franceză și italiană. Pe cartonaș scrie că, 
pentru închiriere, trebuie să te adresezi agenţiei din colț. Mână 
birjar! 

Elveţienii sunt matinali prin excelenţă. E drept că nu duc lipsă 
de ceasuri deșteptătoare. 

Deși nu-i încă ora opt, Agenţia Cacăsvaiss a și deschis. E un 
magazinaș dichisit, vopsit în culorile bibilicii și păunului (cu gust 
armonizate, acestea evocă o toamnă bogată). In vitrină sunt 
expuse pozele proprietăților disponibile, unele mai 
ademenitoare decât altele. 

Patronul, DI. Cacăsvaiss fiul, un bătrânel solid cu barbă de 
patriarh ieșit la pensie, mă primește amabil, în fața unui mic 
dejun care mă face să salivez. 

Îi debitez salata mea. Sunt un inginer franţuz. Vin la Berna 
pentru a instala un aparat delicat care servește la recoltarea 
lintei și a cărei punere în funcțiune îmi va cere un sejur de două 
luni. Am oroare de hoteluri. Pe scurt, închiriez casa vizionată din 
mers la un preț destul de pipărat. Imi dă cheile, mă 
atenționează să îngrijesc trandafirii, proprietarul ţine mult la 
aceștia și-mi urează un sejur plăcut. 

Când reajung afară, la Beru, Elveţia se pune pe sunat ora opt. 
În patru ceasuri totul trebuie lichidat. 

Luăm în posesiune casa. Prima noastră grijă e să băgăm 
mașina în garajul din curte și să debarcăm resturile 
ambasadorului. 

— Unde mă-sa-l  băgăm? întreabă  Bâru, care-și 
supraveghează atent limbajul atunci când târăște de picioare o 
excelenţă decedată. 

— La spălătorie, îi răspund. Cel puţin pentru moment. 

Zis și făcut. Când Tolomacovici e întins într-o cădiţă de 
faianţă, respirăm mai în voie. 

— Prima etapă! anunt. 

— Ș-adoua?... 


Rânjesc, măsurându-l pe Grăsan, savurând dinainte moaca pe 
care o va face când îi voi servi restul. 

— Te vei întoarce în oraș pe patru roţi, Grasule. 

— Și? 

— Te vei duce la o canisă, trebuie să existe în capitala 
federală asemenea chestie. 

— Apoi? 

— Apoi vei cumpăra un Saint-Bernard! 

Știam că voi nimeri la marele fix. Face o mutră care i-ar 
provoca diaree acută unui ţârcovnic constipat. 

— Mă iei la mişto? 

— Nu încă, mai târziu, când vom ieși din han, îţi promit! 

— Un Saint-Bernard? 

— Cel mai mare și mai gras pe care-l poţi găsi. Dacă te- 
ntreabă cineva ceva, spune că-i pentru un banchet de logodnă! 


e CAPITOLUL XV e 


În absenţa Grasului, caut o farmacie și o măcelărie. Fac 
diverse cumpărături și mă-ntorc la vilă. Arunc un ochi să mă 
asigur că Tolomacovici a fost cuminte în cădiță, apoi scot husa 
de pe fotoliu și-mi ofer un puiuţ de somnișor reparator, sperând 
întoarcerea rapidă a Grasului. 

(J 

Mă trezește o limbă care-mi linge laba. Tresar și mă zgâiesc în 
jur buimac. Bérurier cel Viteaz, Bérurier Voinicul! Cel care ar fi 
putut să-i bată pe arabi la Poitiers, pe Roland la Roncevaux, pe 
Blucher la Waterloo și, pe Sugar Robinson la Madison Square 
Graden, imobil în faţa mea, cu o lesă în mână. La capătul 
celălalt al lesei există un uriaș Saint-Bernard, dolofan ca un 
călugăr, cu ochi de câine credincios și cu limba mângâioasă. 

— Îţi convine așa? ironizează Grasu. 

— Mănușă! 

Mângâi cuțulașul. 

— Se numește Ernest, declară amicul meu. Un nume haios 
pentru un Saint-Bernard elveţian, așa-i? Nu găsești? 

— Găsesc! 

(J 

Prepar o halcă de carne după o rețetă bine chibzuită și i-o 
arunc lui Ernest. Face zgomot de ușă de catedrală trântită de 
curent. Cuţu prinde chifteaua. Ezită s-o mănânce, suspicios. Dar, 
cum îi mângâi urechile și cum are suflet bun, o înghite ca să-mi 
facă plăcere. 

Se scurge un timp. Ernest cască, se culcă. Apoi are o tresărire 
și rămâne țeapăn. 

Atunci asist la un spectacol mișcător. Beru, masacratorul de 
fălci, sfârtecătorul de urechi, umflătorul de ochi, rupătorul de 
membre superioare și inferioare, Beru izbucnește în lacrimi! 

— L-ai omorât! sughiţe. Ah! ce lipsit de inimă pot fi, San- 
Antonio! 

— Șterge-ţi mucii Grasule, nu-i decât adormit. Barbiturice într- 
o doză babană; s-a aranjat de un somn pentru întreaga zi. O 
minunată cură de somn, ce mai! Dac-ar face asta la clinica 
americană din Neuilly, l-ar costa o avere. 

— Unde naiba vrei s-ajungi? 

— Ai să afli. 


În timpul absenței complicelui meu, descoperisem și 
studiasem o carte de telefon, mai silitor ca un absolvent de liceu 
în ajunul bacalaureatului. 

Numărul pe care am de gând să-l formez pare să fie în 
apropiere. Îl formez cu un deget hotărât. Sună. O voce elveţiană 
întreabă în germană ce doresc și răspund: 

— Alo! Dog's Service? 

— Ja. 

— Vi se-ntâmplă să conversațţi și franceza? 

— Desigur! 

— Am nevoie de dumneavoastră pentru bietul meu câine care 
s-a prăpădit. Culmea nefericirii, la prânz plec cu avionul și sunt 
îngrozitor de grăbit, puteți să vă ocupați de el imediat? 

Tipul de la capătul celălalt al firului îmi răspunde cu o formulă 
pusă la punct, presupun, de multă vreme. 

— Nu suntem doar în serviciul câinilor ci și al stăpânilor! Ce 
rasă este? 

— Un Saint-Bernard mare. 

Nu-mi rămâne decât să-i dau adresa și să aștept. Un sfert de 
oră mai târziu, o camionetă neagră pe care scrie cu litere aurite 
„Dog's Service” se oprește în fața porţii. Dog's cioclul care 
descinde are părul cărunt, pântecul ţuguiat, fizicul, în general, 
jovial. 

Îl primesc. Se prezintă: Jean Miller, pompe funebre pentru 
câini. Îmi exprimă simpatia sa, formulează condoleanţe și mă 
întreabă unde-i scumpul dispărut. 

Îl conduc în salon. Ernest zace ca un veritabil răposat, îl 
învelisem într-o pătură, ca să pară mai „out”. Ridic un colţ al 
cuverturii. Beru lăcrimează șarjând un pic: 

— Un animal pe care l-am crescut cu mâinile mele! Sardelele 
astea împuţite tre să-l fi otrăvit, clar. 

Domn Muller strivește o lacrimă comercială care ne va ridica 
factura cu minimum o mie de marafeţi. Apoi îl roagă pe Beru să- 
| ajute să aducă lada. 

Când o aduce, eu și Béru îl băgăm pe cuțu înăuntru și 
îngropătorul de dulăi înșurubează capacul. 

— Cimitirul pentru câini e departe? mă interesez. 

— Nu, la cel mult o mie de metri. 

— Putem căpăta o concesiune pe veci? 

— Bineînţeles! 


— Nimeni nu se va atinge, vreodată de mormânt? 

— Nimeni. Cavoul vă aparține pentru veșnicie. 

— Mulţumesc; ce alinare! 

Îi fac cu ochiul lui Beru, e rândul lui să intre în joc. 

— Ar fi interesant să-i comandăm o coroană de flori pentru 
înmormântare? întreabă. 

— Dimpotrivă, afirmă individul, care e, probabil, tamjă cu 
vânzătorul de vegetale. 

— V-ar deranja să mă duceți până la florar? Mașina noastră e 
în pană. 

— Cu plăcere. 

Și Muller declară: 

— Ajutaţi-mă să încărcăm sicriul în furgonetă ca să nu ne mai 
întoarcem. 

Asta n-o prevăzusem. Mă lansez în marea scenă din actul trei. 

— Nu, duceţi-vă înainte. Lăsaţi-mă să mă reculeg o clipă 
lângă fidelul meu amic care nu și-a drămuit niciodată nici 
gudurăturile, nici linsorile. 

Probabil că generaţii de baborniţe îl obișnuiseră pe individ cu 
o gamă largă de maimuţăreli. 

Subscrie cererii mele. Și Grasu îl ia de braț sprijinindu-și 
propria durere. 

e 

Un soare vesel luminează ţarcul în care sunt înhumați Azoreii 
din Berna. Camioneta pătrunde pe aleea centrală, ocolește 
monumentul câinilor victime ale cercetării științifice și se 
oprește în faţa unei serii de morminte format mare, pentru dulăi 
respectabili. 

— Puteți alege! oferă dom Muller. 

Aleg un locșor calm, alături de mormântul unei oarecare 
Diana. Tolomacovici va aștepta judecata de apoi într-o plăcută 
companie feminină. 

Angajaţii Dog's Service-ului coboară lada în cavou, pun dala 
peste excavaţie și se retrag să tragă o dușcă, în timp ce eu îl 
urmez pe Muller la birou, pentru formalități. 

— Ca inscripţie, ce trebuie să pun să se graveze, întreabă. 

Mă concentrez și murmur cu un aer recules. 

— Aici zace Taiaut, tovarăș de zile bune și grele. 

— Văd că-l iubeaţi! suspină Muller. 


— Mă voi simţi teribil de singur acum, îi întăresc spusele. 


Gagiul Beru iese în viteză pentru a se strâmba de râs în dosul 
mausoleului înălțat împotriva neantului pentru o oarecare 
Lelette, mâţă siameză moartă accidental, nu fără a fi înhățat, cu 
ghearele ei nemuritoare, medalia de bronz la o expoziţie de 
feline organizată de Șahul Iranului. 


e CAPITOLUL XVI e 


Întins pe pat, cu braţele încrucișate sub ceafă, epuizat de 
oboseală, nu pot dormi. Aștept ca omul - sau madama care mi-a 
trimis mesajul, să se manifeste. Și așteptând această 
manifestare, faimosul - prea faimosul San-Antonio, cel căruia de 
obicei nu-i rezistă niciun mister, care desfundă chiuvetele și 
oferă doamnelor măritate onorurile neglijate de soți impotenti, 
celebrul, uluitorul San-Antonio va să zic, recapitulează afacerea. 

Într-o poveste atât de extravagantă, complicată de-tot-ce-vă- 
doriți-mneavoastră, trebuie să faci bilanţuri periodice. 

Să verifici des cap-compasul, cu atenţie și răbdare. 

Așa cum face navigatorul îndrăzneţ care se aventurează pe 
Marea Sargaselor. 

Pentru mine ar fi mai degrabă, Marea Sarcasmelor! 

Știu că toate aceste capitulări vă calcă pe nervi, mneavoastră 
care aveți crep în locul creierului și tot atâta judecată cât o 
grămadă de moloz, dar ele sunt necesare. Poate izbucni lumina 
din ele. Şi de lumină, recunoaștetți, mai ales în clipa asta, avem 
al dracului de mare nevoie. 

Așadar, cei care nu-s mulțumiți să se ducă să mă aștepte la 
sfârșitul cărţii; voi ceilalţi, scoatețţi-vă degetele din nas - la 
vârsta voastră nu face serios - și nu cereţi voie să vă duceți la 
veceu, veţi fi refuzați chiar dacă prezentaţi un certificat de la 
medicul de cartier. 

O.K.! cum se zice la curtea of England. Bun, încep: 


e Un istet șutește niște documente Franţei și intră în tratative 
cu Tolomacovici pentru a i le băga pe gât contra cost. 

e Recuperez planurile înaintea reușitei acestei tranzacții. 

e Pentru a mă avea la mână, Tolomacovici pune să fie răpită 
Maică-mea și cere planurile ca răscumpărare. 

e Odată cu maică-mea au dispărut și documentele care, 
totuși, îmi sunt cerute în continuare. 

e Pun un plic de hohă la locul indicat și omul lui Tolomacovici 
vine să-l ia. 

e Altă componentă a echipei Tolomacovici îl bulește pe 
mesager, cu scopul de a-și însuși plicul, după ce telefonase 
șefului că plicul n-a fost depus. 

e Demasc transfugii echipei Tolomacovici. Graţie unei ședințe 
cu Bérurier, unul dintre ei vorbește și ne relatează cele 


precedent expuse. Habar n-are de soarta Fsliciei. După el doar 
ambasadorul Pleureziei ar putea să mă lămurească. 

e Grasu și eu facem deplasarea la Berna, descurcându-ne 
pentru a asista la recepţia ambasadei pleureziene. 

e Profit de serată ca să-i fac bezele secretarei particulare a lui 
Tolomacovici, care-mi fixează întâlnire la cuplodromul situat în 
fundul parcului. 

e Imi justific reputația față de puștoaică. 

e Pe când mă odihneam cu crucea meritului social la 
butonieră, sunt deranjat de sosirea Excelenței Sale. Mă ascund 
în baie. 

e Tolomacovici e asasinat. Beleaua belelii! Abia am timpul să 
escamotez corpul și să mă debarasez de el în modul ingenios pe 
care vi l-am expus. 

e Scurt timp după asasinat, un emisar necunoscut, depune la 
hotel o scrisoare care-mi ordonă să-i dau planurile persoanei 
care mă va contacta la amiaza zilei de azi... 

e Este aproape amiază, altminteri zis, douăsprezece fără 
cinci. 


lată, cu tot laconismul, situaţia, în toată grozăvia ei. 
Concluziile pe care le pot trage sunt următoarele: 


e Nu știu unde sunt planurile. Spionii mi le cer. Patronul meu 
suprem de asemeni. 

e ignor unde-i Félicie. Ignor chiar dacă mai trăiește. 

e Adversarii mei știu că sunt în Elveția. 

e Gagica Nathalia este o criminală. 


Cazul acesteia din urmă mă interesează grozav. Târând leșul 
Excelenței Sale mi-am zis că, sus-numita, trebuie să facă parte 
din reţea; poate dorea să lucreze pe cont propriu și profitase de 
ocazie pentru a se debarasa de patron. Atâta doar - și e singurul 
lucru care sare-n ochi - odată asasinatul comis a dat alarma. 
Făcând asta voia să-mi pună crima în cârcă, ziceţi? De acord. 
Dacă ar fi reușit însă, se duceau de râpă toate speranţele 
bandei cu privire la documente. 

M-am săturat să-mi frec ridichea cu supoziţii. Mi se face rău. 


Aici am ajuns cu recapitulările, când sună ora douăsprezece, 
în clopotniţa vecină. Celei de a douăsprezecea lovituri îi succede 
soneria telefonului. Vocea recepționerului îmi comunică. 

— Vă caută cineva, domnule. 

— Cine? întreb. 

— O doamnă! 

— Roag-o să urce! 

Sar din pat, îmi aranjez cravata (în faţa unei doamne trebuie 
să fiu prezentabil) și-mi pun haina. 

O doamnă! 

Ceva îmi zice că doamna în chestie ar putea sa fie Nathalia. 
Eu, mă cunoașteţi, am nasometrul hipersensibil! 

Un index discret ciocănește în lemnul ușii mele. 

Uitasem să-mi iau arma! 

Intr-o clipă repar această scăpare. Bine echipat, mă simt în 
stare să înfrunt pe oricine și pe vărul său primar. 

In pas vioi mă îndrept către ușă. Cu un gest hotărât, deschid. 

Acel ceva isteț care mi-a șoptit că vizitatoarea este Nathalia 
și-a băgat degetul în ochi până la plămân. 

Persoana care se prezintă nu-i alta decât Félicie. 

e 

Dacă într-o zi bunica vă va întreba care e cea mai mare 
surpriză din viaţa lui San-Antonio, să-i răspundeţi fără urmă de 
ezitare: ziua în care, la Berna, a primit vizita Feliciei, minunata 
sa mamă, pe care niște tâlhari o răpiseră. 

Și să știți că nu vă înșelaţi prieteni! 

Pălesc, roșesc, înverzesc, albăstresc, violeţesc, indigotizez, 
portocalizez, precum cărțile poștale care-și schimbă culoarea 
urmând capriciile meteorologiei. 

Maică-mea, ea, stă dreaptă în cadrul ușii. Are părul gri bine 
strâns. Hainele impecabile și surâsul dulce, afectuos. 

Mă dau într-o parte pentru a o lăsa să intre. Nu pot să 
vorbesc. Gâtul mă doare și cred că mă smiorcăi, simt dâre calde 
zebrâdu-mi obrazul. 

Mă îmbrățișează tandru și murmură: 

— Nu ţi-ai făcut prea multe griji, băiatul meu? Eşti palid! Ce 
aer obosit ai! 

Și dintr-odată-mi dau frâu liber. Nervii, nu mi-e rușine să 
recunosc. De douăzeci de ani n-am avut asemenea supărare. De 
douăzeci de ani n-am mai plâns ca un copil. De douăzeci de ani 


nu m-am mai cuibărit așa în braţele Feliciei. Voiam s-o salvez, s- 
o protejez și ea este cea care vine la mine, mă calmează, mă 
vindecă. Félicie! Oh draga mea Félicie! 


e CAPITOLUL XVII e 


— Povestește, mamă! 

— Au fost drăguți... 

— Povestește! 

E tot ce pot să-i repet. 

Se așeză într-un fotoliu de pluș, își întinde fusta să nu facă 
nicio cută. Ador gesturile ei! | le admir. Am nevoie de gesturile 
ei simple. Fac parte din viața mea... 

— Ei bine, alaltăieri, în absenţa ta, au venit doi-domni. L-au 
lovit pe Julius... Doamne! Ai vești de el? 

— E tare de cap, nu te îngrijora. 

— Bine, dar creierul său... 

— N-ar creier! 

Surâde și dojenitoare, murmură: 

— Răule! 

Continuă apoi: 

— După asta cei doi domni au intrat în bucătărie și m-au rugat 
să-i urmez în mașina lor, fără vreo explicaţie. Aveau un revolver 
și mi-a fost teamă. M-au dus într-o casă, nu prea departe de noi. 
Acolo era o femeie grasă care nu vorbea franţuzește cu fata ei! 

— Nathalia! strig. 

— O cunoşti? tresare Félicie. 

— Las că-ţi explic eu: apoi? 

— Oamenii aceștia ţi-au telefonat. Fata, cred. Mi-au spus să-ți 
vorbesc, îți amintești? 

— Și? 

— După aceea mi-au dat un somnifer puternic. Când m-am 
trezit, eram culcată într-o ambulanţă. Fata și mama ei mă 
supravegheau. Am mers mult și am ajuns în Elveţia. M-au dat 
jos într-o grădină mare și m-au închis într-o cameră, la ultimul 
etaj al unei case... 

— Care nu-i alta decât ambasada Pleureziei la Berna. 

— Așa înțelesesem parcă și eu, recunoaște buna mea mamă. 

Murmur, în absenţa mea de barbă: 

— E în benă ambasada din Berna, în clipa de faţă. 

Maică-mea tresare: 

— Ce ciudat că-mi spui asta! 

— De ce? 

— Pentru că de fapt totul e în efervescenţă acolo. 


Încep să pricep de ce au eliberat-o pe Félicie. Ancheta cu 
privire la dispariţia Excelenței riscă să facă valuri. Bandiţii și-au 
spus că lucrurile ar deveni nasoale dacă poliţia berneză (care nu 
apreciază să confunzi Elveţia cu o vacă șchioapă), își bagă nasul 
în stabilimentul pleurezian și ar trage concluzii mai mult decât 
nefericite dac-ar găsi, acolo, o cucoană sechestrată. 

— Așadar ţi-au dat drumul? 

— Da. Mi-au spus: „Fiul dumneavoastră este la cutare hotel și 
vă așteaptă, duceţi-vă la el și daţi-i... 

Maică-mea scoate un mic strigăt și-și duce mâna la corsaj. 

— Oh! da, era să uit, ce aiurită sunt! M-au însărcinat să-ţi dau 
acest plic. 

Desfac presto și citesc rândurile bătute la aceeași mașină ca 
azi-noapte: 


„Am făcut primul pas; iti revine să-l faci pe al doilea 
remițând-ne ceea ce știi. Dacă nu, îl vom face noi pe al 
treilea, care ar putea să conducă poliția până la un 
mormânt din cimitirul pentru câini. Întâlnire la orele 
paisprezece la groapa ursilor.” 


Scroafele! Ne-au urmărit în noaptea aceea, după povestea cu 
parcul. Au priceput totul. 

Fără îndoială, când au adus mesajul la hotel, ne-au zărit și s- 
au luat pe urmele noastre. 

Sunt, deci, la curent cu totul. Dacă sugerează sticleţilor din 
Berna să mă priponească și ancheteze, s-a zis cu mine, cu 
libertatea și standingul meu. 

Cioclul pentru dulăi mărime mare va furniza o mărturie 
zdrobitoare, caralii vor proceda la deshumarea Saint-Bernard- 
ului și mă voi pomeni cu ambasadorul asasinat în cârcă. 

— Mizerie și putrefacție! 

— Ceva nu-i în regulă? întreabă, candidă și grijulie Félicie. 

Îmi înghit spaimele. 

— Totu-i în regulă mamă, ești aici, suntem împreună... 

În acest moment își face apariţia Bérurier. Ține-n mână 
jurnalul de prânz. 

O vede pe Félicie și, distrat, lansează un jovial: 

— lo-te! Doamna Félicie. Ce mai faceți? 


Apoi realizează, ca-ntr-un film cu Laurel și Hardy și se prăvale 
pe carpetă, bâguind. 

— Ah! asta-i culmea! Sunt mai tâmpit decât o balegă arabă. 
Al dracu dac'nțeleg cevașilea! 

Și, în fine, căzut în admiraţia șefului iubit, celebrul San- 
Antonio: 

— Ai găsit-o, tipule! O găsiși... 

— După cum vezi, îmi consolidez, minţind, prestigiul. 

Îi smulg ziarul din labă și citesc anșeta: 


„Misterioasa dispariție a ambasadorului Pleureziei” 


Articolul e lung, circumstanțial și antiderapant. 

În el se spune că după fiesta de la ambasadă. Excelenţa s-a 
retras în apartamentele sale și s-a schimbat în ţinută de interior. 
Apoi s-a dus să dea o raită prin parc. Secretara particulară care- 
și reintegrase (să i-o spună lui Mutu), camera, l-a văzut 
dispărând în direcţia micului pavilion situat în celălalt capăt al 
proprietăţii; pavilionul în care, afumă reporterul, Tolomacovici, 
obișnuia să se reculeagă, uneori. 

Asta numea el a se reculege, ambasadorul. Sunt de acord și 
gata să plusez. Pentru subsemnatul a fost chiar mai mult decât 
reculegere: contemplaţie, meditație transcendentală. 

După câteva momente, a declarat presei secretara, am auzit 
un strigăt. Am dat imediat alarma... 

S-a găsit portita grădinii prost închisă. Se pare că cineva a 
pândit în micul pavilion. Pe măsuţă, un pahar de alcool etc, etc. 

Arunc foaia de varză. 

— Mă au la mână. $mecheria cu găsirea unei ascunzători 
veșnice pentru Tolomacovici se întoarce, diabolic, împotriva 
mea. Cu chestia asta pot proba totul și încă ceva pe deasupra. 

— Și dac-ne-am'ce să halim? sugerează Béru, care nu-și 
imaginează cum altfel am putea sărbători întoarcerea maică- 
mii. 

— Haidem, convin. 

Pentru că, efectiv, mai bine să ai burdihanul ghiftuit când 
înfrunţi dificultăţi grave. 

— M-am'-s să fac un tur dă oraș, declară Beru. Reperarisii o 
crâșmuță mişto, c-un vinișor corect. La meniu ie „fondu dă 


Burgundia”. lo care cunosc Burgundia din partea lu nevastă- 
mea, nu-ș ce-i aia. Tu știi? 

Și-ncepe să-și lingă buzele. Locuitorii din Liège nu știu ce-i aia 
cafea de Liege, cei din Londra habar n-au ce-i un capot 
englezesc, în ţara cantoanelor se ignoră ce înţelegem noi prin „a 
bea ca un elveţian”, filosofez. 

O iau pe Félicie de braț. 

Am un răgaz de nouăzeci de minute. Nouăzeci de minute de 
fericire contează, nu? 

leșind din restaurant, pentru a mă prezenta la întâlnirea de la 
groapa urșilor, mi-a venit IDEEA. Și încă una superbă, inspirată 
de magazinul lipit de restaurant. În vitrina sus-numitului 
magazin este expus ceva ce mă grăbesc să cumpăr. 

Tot acest mister pentru a vă ţine pe jăratec, bandă de 
chelboși! Că doar nu vreţi să vă ţin la curent cu absolut toate 
gesturile și deciziile mele, puţin respect pentru viaţa intimă, ce 
naiba! 

lau mașina, după ce-i recomand energic lui Bérurier îngreunat 
cu două clondire de Fandant să aibă grijă de Felicie a mea. 

Nu-i mare distanța până la groapa urșilor. Traversez Aar-ul 
după ce-am rulat de-a lungul încântătoarei străzi cu fântâni, 
apoi urc panta până la platoul pe care s-a săpat, betonat și 
zăbrelit groapa. 

În fundul acesteia, doi urși bruni mănâncă morcovi aruncaţi 
de turiști. Uneori contenesc cu ronţăitul vegetalelor pentru a se 
distra privind turiștii. O ocupaţie de invidiat. Sunt zile când îmi 
doresc să fiu urs brun sau alb, elefant, zebră, girafă sau 
urangutan, ca să pot contempla și eu oamenii printre zăbrele. 
Ce spectacol edifiant! Câtă multiplicitate! 

Grași, lungi, mici, slabi, păroși, chei, varicoși burtoși, emfatici, 
moderați, hipertrofici, deșuchiaţi, congestionați, palizi, mototoi, 
tăntălăi! Ce menajerie! Și câtă consolare să aparţii unei specii 
inferioare; să n-ai dreptul nici la buletin de vot, nici la viaţa 
veșnică; să trăieşti gol, înțolit doar cu blana sau penele 
personale, să-ţi coţăi femela când ai chef fără să tragi jaluzelele 
și să debranșezi telefonul. 

Mă sprijin pe bara de fier, între un pastor și o fetiță blondă. 
Aștept. 

Două lovituri rare anunţă orele paisprezece, la un orologiu 
leneș. Pe umărul meu se așază o mână delicată. Mă întorc. 

Nathalia, mai senzaţională decât azi noapte, într-un taior 
bleumarin. Are ciorapi de culoare deschisă, pantofi roșcați cu 
geanta asortată și o bijuterie în formă de inimă în dreptul 
sânului stâng. Părul ei de aur strălucește în soare. Rujul ei de 
buze e mov, surâsul ei la fel, pentru această ocazie. 

— Eram sigur, îi spun. 

Ea ciripește: 

— Bună ziua domnule comisar. 


De comun acord, părăsim plantigradele pentru a ne izola. 

Miroase a violete, Nathalia, ca Marie-Antoinette. Atâta doar că 
ea nu-și pierde capul! 

— Ai adus documentele? 

— Depinde ce numești documente, frumoasa mea copilă. 

Incruntă adorabilele ei sprâncene. 

— Te previn că greșești grav luând lucrurile în glumă, îmi 
spune. 

— lar eu, răspund, îţi jur că greșești enorm luându-le în serios. 

— Un telefon anonim, înlănţuie ea, și poţi spune la revedere 
carierei dumitale (care-i șarmantă, între noi fie vorba) și 
preţioasei dumitale libertăţi pe care o consacri atât de furtunos 
damelor! 

— În ce termeni galanţi expui lucrurile! 

Râd, ceea ce nu-i place prea mult. Mă întreabă motivul și, 
suflet bun, i-l spun: 

— Râd pentru că în echipa voastră, frumoasa mea, aveţi o 
idee fixă: să vă căpătuiţi fiecare, pe cont propriu. Amărâtul de 
Tolomacovici s-a înconjurat de oameni eficaci dar ambiţioși, și 
asta a pus afacerea la pământ. Amicul dumitale Humanumest v- 
a dublat... 

Şi-i povestesc tărășenia. 

— Și dumneata, continui, nu numai că ai dublat-o pe 
Excelența Sa: ai omorât-o! Era amantul tău, nu-i așa? 

— Ei și? 

— Ei și? lată cum s-au petrecut lucrurile. Aseară m-ai 
recunoscut și agăţat. Ai vrut să mă posezi prin bandă-bilă, dacă- 
mi pot permite această imagine brutală în faţa unei tinere atât 
de pure. Numai că, Tolomacovici, nu era o jumătate de clătită și 
și-a făcut apariţia fie din gelozie, fie pentru că intuise ceva 
dubios, sau mă identificase și el. Cum riscai să ţi se șifoneze 
târtița ţi s-a părut o găselniţă fericită să-i plantezi cuțitul în 
stomac. Ai șters-o îngrozită de ceea ce făcuseși și ai dat alarma 
ca să-mi pui mortu-n brațe. Reflex normal, aproape imprudent, 
ca de altminteri, toate reflexele. De fapt te-ai simţit ușurată 
când ai văzut că ne-am evaporat, eu și cadavrul, nu-i așa? 

— Continuă. 

— Tu și părinţii aţi decis într-un consiliu de familie, să 
exploataţi nou creata situaţie. A venit deci acel mesaj la hotel, 
vag și imperios. Aducându-l tu sau complicii, m-aţi văzut și filat. 


Aţi aflat astfel ce soartă-i rezervasem Excelenței sale 
cadaverice, probabil, v-aţi amuzat copios la gândul că, 
procedând așa, îmi asumam crima; mai bine zis, semnam 
mărturisiri complete. Ce m-ar mai fi putut disculpa după ce am 
acționat astfel? 

— Chiar aș vrea să știu! scrâșnește Nathalia. 

E momentul să-i dau lovitura de graţie. 

— Fata mea, zic, nu-ţi voi da documentele și asta din două 
motive. Primul și cel mai valabil este că nu le am! 

Are o mișcare rapidă pentru a marca neîncrederea. 

— Unul din răpitorii maică-mi le-a trecut pe numele lui, iubito 
și eu fug după ele ca și tine. Când îţi spun că reţeaua voastră 
căcăcioasă are scurgeri perfide, poţi să mă crezi! Ai, încă, 
îndoieli? Jur că-i așa, pe viața maică-mii, temă pe care n-am 
obiceiul s-o iau în glumă. 

Văd după privirea ei că i-a căzut moralul mai jos de chiloți. 

Continuu, scoțând din buzunar faimoasa achiziţie făcută la 
ieșirea din restaurant. 

— Al doilea motiv pentru care, chiar dacă aș avea planurile nu 
ți le-aș da, este că sunt în măsură să dovedesc că tu l-ai 
spintecat pe Tolomacovici, cu delicatele tale mânuţe! 

Şi-i scot un aparat de fotografiat ultra-miniaturizat. 

— Chiar mă credeai așa tâmpit cât să mă îmbarc în afacerea 
asta fără o provizie de biscuiţi? Când m-ai băgat în baie, aseară, 
m-am descurcat să fixez obiectivul în gura broaștei ca să-mi 
garantez o piedică în calea uitării, scumpă copilă, te-am pozat în 
plină acţiune, eu, care nu voiam decât portretul vizitatorului tău! 

„Colegii mei elvețieni îmi pot reproşa ascunderea cadavrului, 
dar pentru crimă ţi se vor adresa ţie, mai repede și mai direct 
decât săgețile lui Wilhelm Tell.” 

Am câștigat. Nu mai știe pe ce picior să danseze. 

O iau de talie. 

— Bafta ta chioară este că am scos cadavrul din circulaţie. 
Nimeni, niciodată, nu-ţi va mai face un cadou atât de somptuos, 
fetiță. Trebuie să fii mai toantă decât o pompă de vidanjat ca să 
nu pricepi atâta lucru. 

Nu răspunde nimic. Profit pentru a-i șterge cu un mini-pupic 
buzele strânse și reci. 


— Salut, Nathalia, îi spun. Profită de harurile tale și fă-i și pe 
bărbaţi să profite de ele; în viaţă lucrul pe care o femeie știe să-l 
facă cel mai bine, e amorul. 

O las ca la fotograf și mă duc să vad cum se comportă mașina 
lui Bravissimo. 


e CONCLUZIE « 


Intrând în bucătăria noastră, maică-mea face o mutră 
nedumerită. Taica Pinuche s-a dedat, în absenţa noastră, la o 
petrecere intimă. A golit dulapul, a murdărit vesela, mi-a băut 
trei sferturi din pivniţă și mi-a folosit papucii, cu o neobrăzare pe 
care numai el o poate atinge (ca să fiu drept, nici cu Beru nu mi- 
e rușine). 

Felicie va avea ceva bătaie de cap, v-o spun eu și mă pricep. 

Pinuche, și nobila Franţă de odinioară, face o reverență, 
măturând, cu picioarele, vasele murdare. 

— Scumpă doamnă, ce bucurie să vă revăd într-o formă atât 
de desăvârșită! 

Félicie îi propune un aperitiv. 

— N-aș refuza, declară demnul personaj, dar cred că le-am 
cam terminat... 

— Toate? nu-și stăpânește o tresărire mama. 

— Doamne, Dumnezeule, dragă doamnă, pledează ramolitul, 
nu se poate să nu știți ce-nseamnă singurătatea, plictisul... 

Telefonul ţârâie. E Beru. Radios. 

— le casă-ț zic Bertha ie capie dă cadouu care l-am adus din 
Elveţia îmi comunică. 

— Ce cadou? 

— Păi, Ernest, Saint-Bernard-ul! Îl simț că-i place la noi. 
Bertha să-ntreabă dac’ poa’ să-i facă rântaș cu ficăţei dă pasăre 
în făină. Întreb-o pă mă-ta... 

Transmit Féliciei întrebarea și lui Beru răspunsul ei afirmativ. 

— Saint-Bernard-ul ăsta, mă informează Beru, pretinu meu 
coaforul, z'ce c-ar tre dus la o espoziţie, ce z'ci? N-ar face 
succese? 

— Mai ales dac-ar sta pe genunchii tăi, zic, închizând 
telefonul. 

Felicia mea exclamă dintr-odată: 

— Antoine! Apropo de făină! 

— Da. 

— Închipuie-ţi că-n ziua când am fost răpită, te-am văzut 
punând un plic în vasul acela. 

— Da, și? 

— Ei bine, când oamenii ăia au intrat în grădină și i-am văzut 
lovindu-l pe Julius, mi s-a părut prudent să scot hârtiile din plic și 


să le pun în vasul meu de făină, tocmai, pregăteam un sos. Apoi 
am strecurat hârtii albe în locul celor subtilizate, erau câteva pe 
masuţa din vestibul, cele pe care notez telefoanele, știi tu. 

Nici nu-i răspund. Mă năpustesc pe vasul de făină. Mâna mea 
înnebunită răscolește praful alb în zadar. 

— Tre să-și spun, bâguie Pinaud, că mi-am făcut clătite ieri 
seară... 

— Și hârtiile? 

— Păi, cum erau șifonate, le-am aruncat la gunoi... 

Mă precipit la găleată. E goală. 

— Tre să-ţi spun de asemeni, înlănţuie funestul rebut, am 
golit găleata la pubelă mai acușica. 

Sar pe geamul deschis și năvălesc în stradă. 

Ajung în clipa în care gunoierii termină de deversat pubela în 
mașina de carat gunoaie. 

Hărăbaia demarează. Fug ca un nebun, gesticulând și 
zbierând: 

— Opriti! Opriţi! În numele legii! 

Mașina se oprește. Gunoierii mă privesc fără să priceapă 
nimic. 

Contemplu, disperat, fenomenala cantitate de gunoi din 
camionul plin până la refuz. 

Corvoada mea nu s-a terminat încă copii! Dar nimic nu mă 
sperie. 

Ce vreți... 

Ăsta-s eu și nu mă schimb. 

